
A TÉLI HÁBORÚ ELŐZMÉNYEI 

A TELI HÁBORÚ 

Néhány finn szó magyar jelentése 
A könyv hátoldala 


ELŐSZÓ 


Mannerheim marsall emlékiratai 1951-ben, a marsall halálának évében jelentek meg 
anyanyelvén, svédül. A finn fordítás egy évvel később látott napvilágot, ezután 
sorra készültek az idegennyelvű fordítások. Mannerheim, mint évszázadunk 
jelentős alakja, évtizedek óta a magyarok előtt is ismert, s most, Finnország 
függetlenségének 80. jubileumi évében nyílik lehetőség arra, hogy 
megismerkedjenek az emlékiratoknak a Téli Háborút tárgyaló részével. 

Mannerheim emlékiratai, mint általában az emlékiratok, meglehetősen szubjektív 
megközelítésben ismertetik az eseményeket, amelyekben a szerzőnek központi 
szerepe volt. Az emlékiratok megjelenése óta eltelt négy és fél évtized sok 
tekintetben jelentősen megváltoztatta Mannerheimnek a finn történelemben 
betöltött szerepéről alkotott képet. A történelmi kutatások újabb eredményei új 
megvilágításba helyezik Mannerheimnek és környezetének mind a vezető tisztekhez, 
mind a vezető politikusokhoz fűződő kapcsolatát. Új kutatások és értékelések a 
jövőben is várhatók. 

Semmilyen új kutatás sem homályosítja el azonban azt a képet, amely 
Mannerheimról, mint a független Finnország legkarizmatikusabb vezetőjéről 
alakult ki. Finnország sorsdöntő éveiben Mannerheim a nemzetnek olyan 
tiszteletét és bizalmát élvezte, mely lehetővé tette számára a hazánk 
szempontjából nehéz döntések meghozatalát is. 

Mannerheim emlékiratainak most magyarul megjelenő, a Téli Háborút tárgyaló része 
a finn nemzetnek hősies küzdelmét ismerteti, amelyben a II. Világháború kezdetén 
bekövetkezett szovjet támadást visszaverte. A Téli Háború száz napja olyan ritka 
hőstörténetként íródott be évszázadunk történelmébe, amely lehetővé teszi, hogy 
e küzdelem jellegének érzékeltetésére a sokat vitatott igazságos háború 
kifejezést használjuk. 

A halálát követő évtizedekben Mannerheim marsall megítélése változott: minden 
korszak kialakítja a saját álláspontját. Az elmúlt évtizedben hangsúlyt kapott a 
visszatérés a hagyományos értékeléshez, s ez tovább erősítette Mannerheim 
történelmi jelentőségét kortársaink szemében. 

A magyar olvasó érdeklődésére tarthat számot az a tény, hogy amikor Mannerheim 
az elnöki tisztségről lemondva, betegen írta emlékiratait Svájcban, ebben a 
munkában Paasonen Aladár ezredes, a finn háborús felderítés legendás vezetője 
segítette. Mannerheim svédül diktálta a szöveget Paasonennek, aki azt 
lejegyezte, s a kötet finn változatát is ő szerkesztette. Paasonen Aladár, az 
ismert finnugrista, Heikki Paasonen fia volt, édesanyja a magyar származású 
Paskay Mariska, felesége úgyszintén magyar, Bartha Flóra. 


Remélem, hogy a Mannerheim emlékiratok megismerése a magyar olvasót érdekes 
élményben részesíti, s gazdagítja ismereteit Finnország közelmúltjának 
történelméről. 

Jaakko Kaurinkoski, Finnország nagykövete 


A téli háború előzményei 


A nyugati hatalmak tárgyalásai Moszkvával. - A Keleti-tenger országainak sorsa. 
- Hadgyakorlatok. - A moszkvai tárgyalások. 
- Lemondásom. - A mainilai lövések. - A háború kitörése. 


1939 májusában Anglia és Franciaország kormánya tárgyalásokat kezdeményezett 
Moszkvával védelmi szövetség létrehozása céljával a nemzetiszocialista 
Németország terjeszkedési törekvéseinek ellensúlyozására. A tárgyalások a 
kezdet-kezdetétől nem sokat ígértek. Amikor Molotov került Litvinov helyére a 
külügyi népbiztosi poszton, a tárgyalások a nyilvánvaló bizalmatlanság 
légkörében folytak. A tárgyalások részleteit még részben homály fedte, de 
központi kérdésként a Szovjetuniónak az a követelése szerepelt, hogy jogot 
nyerjen a bevonulásra a szomszédos országokba, ha ezen országok Németország erős 
nyomása alá kerülnének, vagy támadás érné őket, függetlenül attól, hogy az 
érintett országok kérik-e ezt a támogatást, vagy sem. A szovjet kormány ezek 
közé az országok közé Finnországot is be akarta sorolni, amelynek Ahvenanmaat, 
Hankót és a Finn-öböl szigeteit az említett védelmi szövetség - azaz a 
Szovjetunió - rendelkezésére kellett volna bocsátania. 

Bár ezek a tárgyalások zsákutcába jutottak, Moszkva július végén katonai 
tárgyalásokat kezdeményezett Angliával és Franciaországgal. Később nyilvánvalóvá 
vált, hogy ez merő porhintés volt azzal a céllal, hogy erősítse a Szovjetunió 
pozícióit a németek és az oroszok között azonos időben folyó tárgyalásokon. A 
nyugati hatalmakkal folytatott katonai tárgyalások, amelyek augusztus 12-én 
kezdődtek, aligha jutottak messzebb, mint a lengyel kérdés. Az orosz katonai 
vezetés ekkor olyan igénynek adott hangot, hogy erőik a német csapatokkal azt 
megelőzően kerülhessenek szembe, még mielőtt a németek a lengyel és talán a 
román csapatokat szétvernék. Emiatt szabad áthaladást követelt Vilnyusz és Lvov 
(Lemberg) irányában, valamint Besszarábián keresztül, még mielőtt Németország 
támadásba lendülhetne. A lengyel kormány mereven elutasította az elgondolást, 
hogy az oroszok átléphessenek Lengyelország határain, s ezzel a tárgyalások 
holtpontra jutottak, még mielőtt a Finnországot és a Balti-államokat érintő 
követelések megvitatására sor került volna. Augusztus 23-án Németország és a 
Szovjetunió között megnemtámadási szerződést írtak alá, amely nyitánya lett a 
II. Világháborúnak. Ez a finn külpolitikát is nehéz erőpróba elé állította. 
Mindezek ellenére népünk bizalma a Finnország és Németország közötti barátságban 
olyan erős volt, hogy az új megnemtámadási szerződést széles körben szilárd 
tényezőnek tekintették Finnországnak a Szovjetunióhoz fűződő viszonyában is. 
Ugyanakkor azon kevesek előtt, akik ismerték a 

Finnország és a Szovjetunió között folytatott titkos tárgyalásokat és Moszkvának 
a nyugati hatalmaknak tett javaslatait, nyilvánvalóvá vált, hogy ez a 
Németország és a Szovjetunió között létrejött szerződés azon -Finnországot is 
érintő - feltételek elfogadásán nyugszik, amelyekben a Szovjetuniónak nem 
sikerült megállapodnia a nyugati hatalmakkal folytatott tárgyalásokon. A 
Lengyelország ellen 1939. szeptember 1-én végrehajtott támadás, amely 
kirobbantotta a II. Világháborút, azt jelentette, hogy Finnország is az orosz 
érdeklődés gyújtópontjába került. A hadműveletek megkezdésével Lengyelország 
ellen a Szovjetunió szeptember 17-én nyilatkozatot tett, hogy kötelezi magát 
Finnország semlegességének tiszteletben tartására. Ez a porhintés bizalmat 
keltett némely finn körökben, amelyek csak valamivel később ocsúdtak fel a 
Baltikumban végbement események idején. 

A Szovjetunió Baltikumot érintő tevékenységének formális indítéka az Orzel nevű 
lengyel tengeralattjáró 1939. szeptember 18-i szökése volt Tallinból. Az Orzel, 
amelyet a semlegességi előírásoknak megfelelően fel kellett volna tartóztatni és 
lefegyverezni, szeptember 15-ére virradó éjszaka futott be Tallin kikötőjébe. A 


Szovjetunió azzal vádolta Észtország kormányát, hogy megszegte ezeket az 
előírásokat, segített az Orzel szökésében, és engedélyezte ellenséges 
tengeralattjárók számára, hogy észtországi kikötőket támaszpontként 
használhassanak. A Szovjetunió haditengerészeti erői megjelentek Észtország 
felségvizein és a Rigai-öbölig terjesztették ki ellenőrző cirkálásaikat. 
Szeptember utolsó hetében orosz gépek gyakran átrepültek Észtország területe 
felett és a határövezetbe irányítottak három-négy hadosztályt. Nehogy ingerelje 
hatalmas szomszédját, Észtország kormánya a kivárás álláspontjára helyezkedett, 
és úgy döntött, hogy amennyire csak lehet, korlátozza katonai tevékenységét. 
Hisz 1932 óta Észtország és a Szovjetunió között megnemtámadási szerződés volt 
érvényben. 

Ezen események idején Moszkvában tárgyalások folytak a kereskedelmi 
egyezményről, amelynek aláírására szeptember 22-én Selter külügyminiszter 
utazott a szovjet fővárosba. Ám két nap múlva hazatért és az észt kormány ekkor 
értesült arról, hogy a tárgyalások nem csak a kereskedelmi egyezményre terjedtek 
ki. 27-én a külügyminiszter újra Moszkvába indult, ahol a következő napon tíz 
évre szóló segélynyújtási szerződést írt alá. A szerződés biztosította a 
Szovjetunió számára a Saarenmaan, a Hiidenmaan és a Paldiskin lévő 
flottatámaszpontok használati jogát, valamint egyes repülőterekét azokon a 
szigeteken, amelyeken a szovjetek jogot nyertek megállapított számú gyalogos- és 
repülőegységek állomásoztatására. A Szovjetunió a maga részéről kötelezte magát, 
hogy Észtország hadseregét hadfelszereléssel látja el. 

Nyomban a szerződés ratifikálása után a Szovjetuniónak Tallinban tartózkodó 
katonai bizottsága újabb követelésekkel állt elő, amelyekhez a 

szerződés nem nyújtott alapot. A bizottság egyebek között használati jogot 
követelt néhány repülőtérre és csapatkülönítmények szárazföldi elhelyezésére. 
Ezen túl a Szovjetunió jogot formált arra, hogy igénybe vegye Tallin kikötőjét. 
Október 18-19-én orosz lövészhadosztály, harckocsi- és repülődandár érkezett az 
ország területére. 

Észtország leigázásához tehát nem volt szükség nagy nyomásra. Az észt hadsereg 
felszereltsége aggasztóan hiányos volt, és az észtek kétségtelenül elrettentő 
példát láttak Lengyelország sorsának alakulásában. Katonai szövetség létezett 
ugyan Lettországgal, de bizonytalannak tűnt, hogy Oroszország eljárása 
összefogást eredményezett volna-e Észtország és Lettország között. Észtország 
részéről mindenesetre azt állítják, hogy Lettország tagadó választ adott arra a 
kérdésre, érvényesnek tekintette volna-e a katonai szövetséget, ha Észtország a 
katonai ellenállás mellett dönt, de a lettek nem tudnak semmit ilyesféle 
megkeresés előterjesztéséről. 

Úgy hírlett, hogy a litván hadsereg főparancsnoka, Rastikis tábornok azonnal a 
Lengyelországot ért támadás után javaslatot tett katonai szövetség létrehozására 
a Balti-országok között, de Észtország és Lettország elhárította a javaslatot 
attól tartva, hogy a Szovjetunió ezt a lépést provokációnak tekintette volna. A 
Balti-országok szövetségének kb. húsz hadosztály állt volna rendelkezésére. 
Október 2-án Moszkvába hívatták Munterst, Lettország külügyminiszterét, és három 
nappal később aláírták a Lettország és a Szovjetunió közötti segélynyújtási 
szerződést. Október 11-én a példát követte Litvánia is, és ezzel szabaddá vált 
az út az oroszok számára a Baltikum megszállásához. 

A Szovjetunió Finnországot utolsónak hagyta, tudatában lévén annak, hogy 
keményebb dióról van szó, mint amilyenek egyenként a kis Balti államok voltak. A 
számvetés során természetesen figyelembe vették azt a körülményt is, hogy hazánk 
helyzete gyengült a Finn-öböl déli partjának orosz kézre juttatásával. Október 
5-én, egy nappal a Lettországgal kötött szerződés aláírása előtt, Finnország 
moszkvai követét felszólították: juttasson el kérést kormányához, hogy az küldje 
el képviselőjét Moszkvába konkrét politikai kérdések megvitatása céljából, 
amelyeket a háború kitörése tett időszerűvé. Ugyanakkor olyan kívánságnak adtak 
hangot, hogy a külügyminiszter látogatására számítanak, s a lehető leggyorsabb 
választ igényelték. Október 8-án a Szovjetunió helsinki követe sürgette a 
választ - Moszkvában nagyon ingerültek a késedelem miatt. A Szovjetuniónak 
úgymond ebben az időben több vasat kell tűzben tartania, egyebek között török 
küldöttséggel folynak tárgyalások, amelyek, úgy tűnik, egyhelyben topognak. 
Természetesen Finnország sem ülhetett ölbe tett kézzel a nagyhatalmak 
háborújának kitörésekor. Szeptember 1-én kérést terjesztettem elő, hogy újra 
hívják be katonai szolgálatra a véderő és a haditengerészet tartalékosainak egy 
részét, akik augusztusban szereltek le. A meghatalmazás megtörtént. 


Az intézkedés azonnal végrehajtásra került. Tanácsomra a kormány szeptember 
végén elhatározta: a készültséget oly módon fokozza, hogy az 1938-ban tartalékba 
helyezett tiszteket és altiszteket az ősz során három csoportba osztva különböző 
időpontban behívják pótkiképzésre. Amikor a Szovjetunió kormányunknak 
tárgyalásokat ajánlott fel, szükségszerűen diplomatáinknak meg kellett adni 
mindazt a támogatást, amelyet a haderő biztosíthatott számukra. Október 6-án az 
egész védelmi rendszert készenlétbe helyeztük, ami után csapategységeink 
haladéktalanul a határövezetbe vonultak. Ahvenanmaa szigete is helyőrséget 
kapott. Figyelembe véve az oroszok határ mögötti előkészületeit, október 11-én 
hadgyakorlatokat javasoltam, amelyre a tartalékosokat személyre szóló behívóval 
rendeltük be. Az október 14-én megkezdett hadgyakorlatok rejtett formában 
általános mozgósításnak feleltek meg. A határterületeket kiürítettük és a 
veszélyövezetben lévő városok lakosságának egy részét másfelé telepítettük. 
Miután megtörtént a csapatok elszállítása a felvonulási területekre, Finnország 
népe nagyobb biztonsággal nézhetett szembe azzal, aminek jönnie kellett. 

A delegáció vezetőjévé, amely a Szovjetunió kormányával folytatandó 
tárgyalásokra indult, Paasikivi kormánytanácsost. Finnország stockholmi követét 
jelölték. Ismerte az orosz nyelvet és az oroszt, mint tárgyaló partnert. 1920- 
ban a kemény Tartui-béketárgyalásokon hozzáértőén képviselte Finnország ügyét. 
Miután a kormány nem biztosított Paasikivi kormánytanácsos mellé katonai 
tanácsadót, kezdeményezésemre Paasonen ezredest bocsátották rendelkezésére, azon 
kevesek egyikét, akik ismerték Oroszországot. 

A kevesek, akik tudtak az előzetes titkos tárgyalásokról, nagyrészt tisztában 
voltak azzal, milyen követelések várhatók a Szovjetunió részéről. A szovjetek 
indítéka - Pétervár biztonsága - a cári időkből származott, amikor is 
Oroszország néhány évvel az I. Világháború előtt javaslatot tett arra, hogy 
Uudenkirkko, Kivennava és Rautu határközségeket válasszák le a Finn 
Nagyhercegségről. A Karjalai-földszoroson húzódó határvonal és az oroszok 
érdeklődése a Finn-öböl szigetei iránt már Tartuban nagy nézeteltéréseket 
idézett elő. Az akkori kedvező tárgyalási helyzet előnyeinek köszönhetően 
Finnországnak sikerült megvédenie jogait. 

A küldöttségnek adandó utasítások elkészítésekor a kormány áttekintette, milyen 
kérdések merülhetnek fel a tárgyalásokon és meghatározta a követendő vonalat. 
Paasikivi kormánytanácsost a kormány arra kötelezte, hogy a határügyekben sorra 
kerülő megbeszéléseken hivatkozzék a tartui békekötéskor számunkra megadott 
biztosítékokra. Ezen túl a megnemtámadási szerződés rendelkezéseire és az ahhoz 
csatolt külön megállapodásra kellett támaszkodnia, amely a támadás fogalmának 
meghatározására vonatkozott. Erőteljesen hangsúlyoznia kellett: Finnország célja 
mindig is az volt és a jelenben is az, hogy baráti kapcsolatokat tartson fenn és 
fejlesszen a szomszédos országokkal, továbbá húzza alá azt, hogy Finnország 
feltétlenül kívül akar maradni minden nemzetközi viszályon. 

Ennek megfelelően a segélynyújtási szerződésre vonatkozó javaslatot el kellett 
hárítani, mivel az összeegyeztethetetlen volt semlegességi politikánkkal. 
Ugyanez vonatkozott a szárazföldi katonai támaszpontok átengedésére, vagy 
Ahvenanmaara, valamint a határmódosításra a Karjalai-föld-szoroson. Ami a Finn- 
öböl szigeteinek napirendre tűzését illeti, a tárgyalásokon Suursaari nem 
jöhetett számításba. Végső engedményként küldöttségünk hozzájárulást kapott a 
többi vitatott sziget átengedéséhez azzal a feltétellel, hogy az értük ajánlott 
kárpótlás bősége megérteti a külfölddel: méltányos rendezés jött létre. 
Paasikivi kormánytanácsost kötelezték annak közlésére is, hogy Finnország a 
jogának tekinti olyan erődítések megépítését Ahvenanmaa-szigetén, amilyet a 
helyzet megkövetel. 

Amikor Paasikivi kormánytanácsos október 9-én Moszkvába indult, szokatlanul 
nagyszabású tüntetés zajlott le a Helsinki pályaudvaron, ami a szilárd belső 
egységről tanúskodott. Ahogy az Finnországban szokásos, az érzelmek dalra 
fakasztották az embereket. A nép érezte, mit jelent a moszkvai meghívás, és 
magatartása egyértelműen elutasító volt. Csaknem az egész sajtó ugyanezt a 
véleményt hangoztatta. 

Bár azt gondoltuk, hogy felkészültünk a Szovjetunió követeléseire, senki sem 
hitte, hogy annyira kemények lesznek, mint amennyire valójában voltak. A 
tárgyalások október 12-én kezdődtek, amelyeken Sztálin és Molotov is először 
azonnal ugyanolyan segélynyújtási szerződést ajánlott, amilyet a Szovjetunió a 
Balti-országokkal kötött. Amikor Paasikivi kormánytanácsos a kapott 
eligazításoknak megfelelően ezt a tervet elvetette, helyhez kötött 


segélynyújtási szerződésre tettek javaslatot, amely kiegészítette volna az 
Észtország és a Szovjetunió között a belső Finn-öböl hathatós lezárásáról kötött 
szerződést. A küldöttségnek nem volt felhatalmazása ennek a javaslatnak 
megvitatására sem. 

Hivatkozva Pétervár biztonságára és annak hangoztatásával, hogy megbízható 
baráti viszonyt kíván Finnországgal, a szovjet kormány végül a következő 
követelésekkel állt elő: 

ki ís / Finnország 30 évre bérbe adja a Szovjetuniónak Hanko kikötőjét a 
körzetében lévő partvédő tüzérséggel együtt hadi támaszponttá való kialakítása 
céljából, amely a Finn-öböl túlsó partján lévő Paldiski parti védő tüzérségével 
együtt lezárná a Finn-öböl bejáratát. Ezen a támaszponton a Szovjetunió egy 
lövészezredet, 2 légvédelmi üteget, 2 repülőezredet és egy harckocsi- 
zászlóaljat, összességében 5000 embert kíván elhelyezni. 

2. / A szovjet hadiflotta jogosultságot kap arra, hogy Lappohját 
horgonyzóhelyként használja. 

d.Z Finnország átengedi a Szovjetuniónak a Finn-öböl szigeteit, valamint a 
Karjalai-földszoroson akkora területet, aminek megfelelően a határvonal Lipola 
falutól indulva Koivisto mezőváros területének déli határáig terjedne. 

Ezen túl Finnországnak Petsamonál át kellett engednie a Kalastaja-sziget nyugati 
oldalát. Ezeknek a területeknek kárpótlására a Szovjetunió hajlandó kétszer 
ekkora szovjet terület (5529 km2) átengedésére Repola és 

Pörajárvi körzetében. 


4. / A Karjalai-földszoroson lévő erődítményeket meg kell semmisíteni 
az új határ mindkét oldalán. 
5 / A megnemtámadási szerződést kiegészítő záradékkal kell ellátni, amelynek 


megfelelően egyik fél sem csatlakozhat semmiféle államcsoporthoz vagy 
szövetséghez, amely közvetlenül vagy közvetve a felek ellen irányul. 

E feltételek mellett a Szovjetunió nem ellenezte azt, hogy erődítéseket építsünk 
Ahvenanmaa szigetén, amennyiben nem vesz részt benne semmilyen idegen hatalom, 
még Svédország sem. 

Paasikivi kormánytanácsos hangoztatta, hogy ezeknek a követelményeknek a 
teljesítése ellentmond Finnország semlegességi politikájának. Erre az volt a 
válasz, hogy ezek a Szovjetunió minimális követelései, katonai vezetésük ugyanis 
azt a nézetet képviseli, hogy minden, ami kevesebb a Nagy Péter idejében 
létrejött határvonalnál, amelyet 1721-ben az Uuden-kaupunkiban kötött 
békeszerződés állapított meg, nem nyújthat kellő biztonságot Pétervárnak, és 
szükségesnek tartotta még Hankoniemi egészének átengedését. A haditengerészeti 
támaszpont Porkkalában, Helsinkitől nyugatra és a támaszpont Naissaari-szigetén, 
Tallin előterében nagyobb lehetőséget nyújtott volna a Finn-öböl lezárásához, 
mint Hanko és Paldiski, de az előbbieknél tekintetbe vették, hangoztatták az 
oroszok, hogy túl közel fekszenek Finnország és Észtország fővárosához. A 
szovjet kormány nem kíván olyan követelményekkel előállni, amelyek sértenék a 
szomszéd népek nemzeti önérzetét. A Szovjetunió nem tart attól, hogy Finnország 
megtámadja, de aggódik, hogy célpontjává válhat valamelyik nagyhatalom 
nyomásának. Ezzel kapcsolatban Sztálin Franciaországot és Angliát említette meg. 
A Brit Impérium nyomásnak vetette alá Svédországot, hogy használatba vehesse 
egyik támaszpontját, ugyanezt tette Németország is. Anglia koncessziót szerzett 
nikkel kiaknázására Petsamoban, amelyre Németország is szemet vetett. Mindkét 
hatalomról elképzelhető, hogy Murmanszk megtámadására spekulál. A Szovjetunió 
jelenleg jószomszédi viszonyt tart fenn Németországgal. ,De - mondta Sztálin - 
minden megváltozhat ebben a világban." 

Az oroszok számára érezhetően nehéz volt felfogni, hogy ezeknek a kérdéseknek a 
Szovjetunió számára kedvező eldöntéséhez, mely kérdések Finnország területének 
átengedését érintették, alkotmánymódosításra és 5/6-arányú parlamenti többségre 
van szükség. Sztálin úgy vélekedett, biztos benne hogy javaslata elnyerné a 
szavazatok 999-át. Ha Finnország nem hajlandó támaszpontját átengedni a 
szárazföldön, a Szovjetunió készséggel fontolóra venne csatorna megépítését, 
amely elválaszthatná Hankoniemit 

Amikor Paasikivi megértést kért aziránt, hogy Finnországnak gondoskodnia kell 
saját biztonságáról, Sztálin azt válaszolta, hogy ilyen vonatkozásban nincs 
semmi félnivaló. Az Észtországgal, Litvániával és Lettországgal megkötött 
szerződések nem fenyegetik ezen országok függetlenségét - ellenkezőleg: 
megerősítik. Paasikivi megjegyezésére: ,Mi békében kívánunk élni, távol minden 
viszálytól", Sztálin válasza az volt: ,Én ezt megértem, de biztosítom, hogy ez 


lehetetlen, a nagyhatalmak ezt nem fogják megengedni". 

A megbeszélések tárgyilagossága ezek szerint sok kívánnivalót hagyott maga után. 
A partner még csak megvitatni sem volt hajlandó a finn katonai szakértő 
érvelését, miszerint Finnország képes bármely nagyhatalom olyan kísérleteinek 
elhárítására, amely csapatokat próbálna kitenni a nehezen hozzáférhető finn 
partokra, és Pétervár biztonsága teljes mértékben attól függ, kinek a birtokában 
van a Finn-öböl déli partja. A későbbi események bebizonyították e finn szakértő 
véleményének igazát. Amikor a németek 1941 nyarán elfoglalták Észtországot, az 
elszigetelődött Hanko elveszítette jelentőségét és a következmény az lett, hogy 
az oroszok szükségesnek látták feladni az egész támaszpontot. Katonai 
szempontból a Finn-öböl szigetei, beleértve Suursaarit, jelentéktelennek 
bizonyultak és a Karjalai földszoros volt az egyetlen olyan terület, amely felől 
Pétervárat nem érte támadás. 

Paasikivi kormánytanácsos ezután visszatért Helsinkibe, hogy új eligazítást 
kapjon. A visszatérés Moszkvából eltolódott az északi országok államfőinek a 
svéd király kezdeményezésére létrejött stockholmi összejövetele miatt. A finn 
nép sokat várt ettől a találkozótól és támogatásnak érezte azt, hogy Roosevelt 
elnök Kalinyinnak, a Szovjetunió Legfelsőbb Tanácsa elnökének kifejezte 
reményét: Finnország és a Szovjetunió között sikerül megőrizni a baráti 
kapcsolatokat. A Skandináv-országok moszkvai követei ugyanígy egyenként 
jegyzékben adtak hangot ennek a reménynek, miután hiábavalóan próbálkoztak 
bejutni Molotovhoz. Ebben a formában nyilvánult meg az a diplomáciai támogatás, 
amelyet Finnországban olyan magasra értékeltek és amely a kormányt és a 
közvéleményt is hajthatatlan magatartásra késztette. Senki sem volt hajlandó 
elhinni, hogy a Szovjetunió az adott körülmények között nyílt összeütközést 
provokálhat. 

A szovjet kormány nem tulajdonított semmiféle jelentőséget Roosevelt üzenetének, 
ez kifejezésre jutott Molotovnak a Legfelsőbb Tanács október 31-i ülésén tartott 
beszédéből, amelyben arra szólította fel az Egyesült Államok elnökét, hogy 
törődjön inkább a Fülöp-szigetek, mint Finnország függetlenségével. Ami pedig az 
északi országok államfői összejövetelét illeti, a stockholmi nyilatkozat 
olyannyira erőtlennek bizonyult, hogy egyértelműen nyilvánvalóvá tette: 
Finnország most elszigetelődött. Hazatérése után Kallio elnöknek és a kormánynak 
tisztában kellett volna lennie, hogy mi most egyedül maradtunk. A svédek, akik 
40 millió korona hitelt hagytak jóvá számukra, még azt sem voltak hajlandók 
megengedni, hogy e hírt publikáljuk. 

Ha Hankót és a Karjalai-földszoros nagy területeit átengedjük, Finnország 
stratégiai helyzete teljességében megváltozott volna. Hankoniemi orosz kézre 
juttatása nemcsak veszélyes rést jelentett volna partjaink védelmében, hanem 
hídfőállás létrehozását is, amely az ország életfontosságú részei és 
összeköttetései ellen irányult volna. Ez az orosz támaszpont lekötötte volna az 
amúgy is kevésszámú csapataink jelentős részét. A szovjet kormány biztosítéka, 
hogy Hanko helyőrsége csupán 5000 emberre és a megfelelő különleges rendeltetésű 
egységekre korlátozódik, aligha volt alkalmas arra, hogy biztonságérzetet 
keltsen bennünk. Támadás céljából könnyűszerrel erősítéseket dobhattak volna át 
Észtországból, főleg mert támogatásként ott voltak az Észtországba telepített 
orosz légierők. 

A Földszoros területeinek átengedése pedig, ami a Páhkinásaarin 1323-ban 
szentesített határ megbontásával járt volna együtt, a Szovjetunió birtokába 
juttatta volna a szorosok területét. Finnország természeti védelmének azt az 
övezetét, amelyen a nyár és az ősz során erődítések folytak. Ezeknek a védelmi 
berendezéseknek az elvesztése és az, ami ezután a Földszoroson hátramarad 
nekünk, azt jelentette volna, hogy a Földszoros elveszítené minden védelmi 
értékét. Az oroszok kötelezettségvállalása, hogy megsemmisítik saját 
erődítményeiket, számunkra ugyanis sem örömet, sem hasznot nem hozott volna. A 
követelmény viszont, hogy el kell pusztítanunk saját védelmi berendezéseinket, 
riasztó volt, méltán értelmezhettük olyan jelnek, hogy a szovjet kormány úgy, 
ahogy Észtországban tette, rövidesen újabb követelményekkel áll elő, és 
gyengíteni akarja védelmi lehetőségeinket, kiinduló állást kíván teremteni 
támadásához . 

A kormány tagjaival, Paasikivi kormánytanácsossal és más, a politikában 
befolyásos személyiségekkel folytatott megbeszéléseim során hangoztattam, hogy 
kompromisszumra kell törekednünk, mivel - mint azt a kormány jól tudta - 
védelmünk nem készült fel arra, hogy elhárítsa egy nagyhatalom támadását. A 


kormánynak nem állt rendelkezésére olyan hadsereg, amilyet külpolitikája 
megkívánt volna, és most le kellett volna vonnia a következtetéseket a védelem 
fejlesztésével kapcsolatos magatartásából, hisz bizony még a legutóbbi hetekben 
is ellenkezést tapasztaltam egy szóban forgó, szerfelett fontos költségvetési 
összeg ügyében. Mint azt a tavasszal javasoltam, a Finn-öböl szigeteit fel 
kellett volna áldoznunk, a Karjalai-földszoroson pedig nem kellett volna 
belekapaszkodnunk Inóba, amelynek jelentősége Pétervár védelme szempontjából az 
oroszok szemében oly soknak számított. A Szovjetunió nyilván arra törekedett, 
rendelkezésének megfelelően lerombolt partvédő erődítményt, amely Oranienbaum 
ütegeivel együtt elzárta az áthaladást a Finn-öböl belső részébe. Ami Hanko 
támaszpontját illeti, minden erővel meg kellett akadályozni az oroszokat, hogy 
lábat vessenek a szárazföldön. Kompromisszumot érhettünk volna el talán némely 
szigetek feláldozásával, ezzel kapcsolatban számításba vehető tárgyalási 
alapként említést tettem a Jussarő-szigetéről, amelynek fekvése az oroszok 
számára kedvező együttműködési feltételeket kínált a Finn öböl déli oldalán lévő 
Naissaari partvédő erődítményeivel. 

Ezenkívül meggyőződésemnek adtam hangot: a Szovjetunió, ha szükségesnek tartaná, 
nem óvakodna attól, hogy akaratát fegyverekkel vigye keresztül. A cári 
Oroszországtól örökölte a pánszláv elveket, bár ezt most leplezte a Komintern 
ideológiája. A külpolitikai helyzet különösen előnyösnek mutatkozott az orosz 
expanzió számára. A Szovjetunió presztízse szintén nem viselte volna el, hogy 
Finnország megússza a dolgot területi engedmények nélkül, amelyeket az oroszok 
elengedhetetlennek tekintettek. Nem volt kétséges, hogy az oroszok csapatokat 
vonnak össze a Karjalai-földszoroson. Értesülésünk volt az éppen akkor 
odaérkezett harckocsidandárról, nehéztüzérségi egységekről, stb. Egy korábban 
Lengyelországban látott lövészhadosztály szintén felbukkant Péterváron. Október 
9-től kezdődően majdnem minden nap repülők jelentek meg hosszú időre a 
Földszoros, a Ladoga északi részei és Petsamo területei fölött. Kelet-Karjalából 
érkezett a hír, hogy ott újabb seregtestek, legalább két hadosztály, valamint 
különleges rendeltetésű alakulatok vonultak fel. Szeptember eleje óta a 
murmanszki vasútvonalon a civilek mozgását a végletekig korlátozták és egy álló 
napon át katonai szerelvények haladtak Északnak. Ezenkívül Északon jelentős 
légierőt vontak össze. 

A helyzet kétségtelenül aggasztóan alakult. Az oroszok bármelyik nap provokációt 
idézhettek elő, amely formai okot szolgáltathatott volna számukra Finnország 
megtámadására. Parancsot adtam arra, hogy a szárazföldön, a vizeken és a 
levegőben gondosan kerülni kell minden olyan tevékenységet, amelyről feltehető, 
hogy ürügyet adhat a provokációra, valamint arra, hogy minden üteget vonjanak 
hátra olyan távolságra, ahonnan nem lehet átlőni a határon túlra. A parancs 
teljesítésének ellenőrzésére a hadsereg tüzérségi szemlélőjét küldtem a 
Földszorosra. 

A finn kormány hozzájárult, hogy az október 23-án újrakezdődő tárgyalásokon, 
amelyen küldöttként Tanner pénzügyminiszter, a Szociáldemokrata Párt elnöke is 
részt vett, Suursaari-sziget ügye megvitatásra kerüljön. A Karjalai-földszoroson 
az. ún. Kuokkala-kanyarnál határkiigazítást javasoltunk, s ennek megfelelően a 
határt 13 kilométerrel helyeztük volna odébb a Finn-öböl parti övezetében. Hanko 
bérbeadását elutasítottuk. Az oroszok egyetlen dologba egyeztek bele: az új 
határ tíz kilométerrel történő áthelyezésébe délkeletre a fő vasútvonal 
irányában, de Koivistoról nem voltak hajlandók alkudozni. 

A küldöttség újra hazatért Helsinkibe eligazításért. Ezúttal kissé nagyobb 
engedmények megtételére került sor: a kormány készségét fejezte ki a határ 30 
kilométerrel történő áthelyezésére nyugati irányban a parti övezetben. Hanko 
bérbeadásához ezzel szemben nem volt hajlandó hozzájárulni. Néhány nappal később 
a kormány hajlott arra, hogy átengedje Inót, amennyiben az oroszok lemondanak 
Hankoról és Koivistóról, valamint készséget mutatott Suursaari déli részének 
átengedésére is. A szovjet kormány a maga részéről kijelentette: Hanko helyett 
megelégedne a Hankomiemi keleti oldalán elhelyezkedő Hastő, Buső, Hermanső, Koő 
szigetcsoporttal, valamint a korábban említett Lappohja horgonyzó hellyel. Ez 
jelentékeny engedménynek számított, amely gazdaságilag kevésbé volt terhes, mint 
Hanko átengedése, bár fontos partvédő ütegek elvesztésével járt volna. 

A javaslatot a finn kormány nem hagyta jóvá. November közepén a küldöttség 
dolgavégezetlenül visszatért Helsinkibe. 

Amennyiben a kormánynak az állt szándékában, hogy kitartson hajthatatlansága 


mellett, ami a háborút jelentette, ideje lett volna, hogy kérje a Népszövetség 
közvetítését. Mérlegelte-e, hogy hozzá forduljon, nem tudom. Ha mérlegelte, 
talán emlékezett arra, hogy röviddel azelőtt felmondtuk az alapszerződés 16. 
paragrafusában rögzített kötelezettségeket és ilyen módon gyengítettük mind a 
Szövetséget, mind saját helyzetünket. Amikor a Svédország segítségébe vetett 
remények meghiúsultak, még mindig célszerű lett volna, ha a Népszövetséghez 
fordulunk, ezt a lépést azonban nem tettük meg, nehogy a Szovjetunió támadásnak 
tekintse. Az ügynek jelentősége lehetett volna azt a körülményt figyelembe véve, 
hogy a Népszövetség határterületeinkre megfigyelőket küldhetett volna, és hogy 
egy hónappal előtte a Szövetség támogatásával tárgyalásokat kezdhettünk volna 
katonai felkészültségünk erősítésére. Ki tudja, talán Finnország a 
Népszövetségen keresztül felkelthette volna ügye iránt az angol-francia 
nagyhatalmi tömörülés érdeklődését, mely 1939 nyarától kezdődően nyíltan 
oroszellenes magatartást tanúsított, és érezhetően a német-orosz szövetséggel 
szembehelyezkedő összefogás megteremtésére törekedett. Nem tűnik lehetetlennek, 
hogy Finnország aktív külpolitikával, Törökországhoz hasonlóan, még ebben a 
fordulóban ilyen vagy olyan formában biztosíthatta volna a nyugati hatalmak 
támogatását. 

Néhány nappal azt követően, hogy a szovjet kormány megkezdte tárgyalásait a finn 
küldöttséggel, eredménytelen tárgyalások után hazautazott a Szaradzsoglu vezette 
török delegáció. A szovjet kormány ezúttal , bizonyítékát akarván adni 
bizalmának" készségét nyilvánította védelmi szövetség megkötésére, amelyről 
mindemellett kész volt lemondani, ha a törökök kötelezik magukat a Szovjetunió 
érdekeinek figyelembevételére. Ebben az esetben Törökország jelentős támogatásra 
számíthatott volna Oroszország részéről. Oroszbarát politikájának 
szavatolásaként Törökországnak a Szovjetunió számára szabad áthaladást kellett 
volna biztosítania a Dardanellákon és a Boszporuszon háború idején is, valamint 
jogot arra, hogy részt vehessen a tengerszorosok erődítésnek építésében 
meghatározott helyeken, amelyekért kész volt bérleményt fizetni. 

Ebben nem volt semmi új. A szovjet diplomácia délen is a cári Oroszország 
expanziós politikájának nyomdokain haladt, amelynek célját rövid 

időre az 1883-ban megkötött Hunkjar Isszkeleszi szerződéssel érte el. A 
szovjetorosz törekvések nagyon gyors reakciót idéztek elő, amelynek erőteljes 
mozgatója a háttérben ezúttal Anglia volt. Szaradzsoglu külügyminiszter október 
17-én érkezett Ankarába és már két nappal ezt követően aláírták az angol-török, 
majd néhány nap múlva a francia-török kétoldali segélynyújtási szerződést, 
amelyeknek tüntetően oroszellenes jellege volt. Attól fogva, hogy Potyomkin 
helyettes külügyi népbiztos Törökországba látogatott - nagyjából ugyanabban az 
időben és ugyanolyan feladatokkal, mint Stein nagykövet Finnországba - a törökök 
aktívan próbálkoztak a veszély elhárításával. 

A nyugati hatalmak tekintélye ugyan csorbát szenvedett Lengyelország 
katasztrófája kapcsán, de Finnország földrajzi helyzete jobb volt, mint 
Lengyelországé azért, mert Finnországba el lehetett jutni Petsamon keresztül, 
ahol a britek a nikkel koncesszió miatt megvetették a lábukat. Egy 
flottatüntetés oly közel Murmanszkhoz nyilvánvalóan nem maradt volna 
következmények nélkül. Aligha képzelhető el, hogy a Szovjetunió a szakításpontig 
feszítette volna kapcsolatait Angliával és Franciaországgal. 

Anglia és Franciaország támogatása természetesen semmivé foszlott volna a 
francia front 1940 májusában történt összeomlásával, de fél év lélegzetvételnyi 
idő sokat jelentett volna a védelmi készültség javításának véghezvitelére. Fel 
lehet tenni azt a kérdést is, hogy a Szovjetunió abban a helyzetben, amely 1940 
nyarán állt elő, miután a németek meghódítják Norvégiát, előnyösnek tekintette 
volna-e németellenes törekvéseinek felfedését mind a Balkánon, mind Északon. 
Jogosan feltételezhető, hogy először Románia került volna sorra. Ha Finnország 
időt nyer, jelentősen javultak volna a lehetőségek ahhoz, hogy kívül maradjon a 
nagyhatalmi viszályon. A Nyugat bizonytalan támogatása talán valósággá vált 
volna, ha védelmi felkészültségünk rendben van, s ez a körülmény hatással 
lehetett volna Svédország viszonylatában is. Az az állam, amelynek védelmi 
felkészültsége hiányos, nem számíthat szövetségesekre. 

1939. október 31-én a Szovjetunió Legfelsőbb Tanácsában elmondott beszédében 
Molotov ismertette a Finnországgal szemben támasztott orosz követeléseket. A 
finn nép mégis megmaradt elutasító álláspontja mellett. Minden társadalmi 
rétegben hazafias szellemű egységmegnyilvánulásokra került sor, amihez hasonlót 
még sohasem tapasztalhattunk országunkban. Ellenben senki sem akarta a háborút, 


senki sem bujtogatott a háborúra. Különben eltekintve a helyzet komolyságától, 
nem sokan voltak olyanok, akik hitték, hogy háború lesz. Amikor a moszkvai 
tárgyalások zsákutcába jutottak, az ősz folyamán a veszélyövezetekből 
kitelepítettek elkezdtek hazaszivárogni. Az egyetem kinyitotta kapuit, az 
iskolákban ismét megkezdődött a munka és a tartalékosok egy részét szabadságra 
engedték. 

Két hétig nem történt semmi. A finn kormány sokféle módon értésére adta az 
oroszoknak, hogy kész újrakezdeni a tárgyalásokat. A szovjet sajtó és rádió 
folytatta heves támadásait a finn kormány ellen ami rosszat sejtetett. 1 

1 A hangnemre példaként hadd említsem az 1939. 4. 3-án megjelent , Pravda" 
mondatát , Tovább fogunk haladni utunkon előre, bármilyen áron és habozás nélkül 
megszilárdítjuk a Szovjetunió biztonságát, felrobbantva e cél elérésének útján 
felmerülő minden akadályt, bármilyen is legyen az." (A szerző jegyzete) 


Az oroszok határsértő berepülései egyre gyakoribbá váltak. A katonai hírszerzés 
különböző helyeken végbemenő nagyszabású csapattelepítésekről és utak építéséről 
adott jelentést. Kelet-Karjalában az oroszok vasútépítésbe kezdtek Petroskoi és 
Suojárvi között, és ugyanezen a területen megindult az úthálózat rendbehozatala. 
A külügyminisztérium révén szerzett hírek kevésbé voltak riasztóak és arról 
szóltak, hogy a külföldi politikai és diplomáciai körökben általában a nyílt 
összeütközést valószínűtlennek tartják. Csupán egyes német és brit lapok 
nyilvánítottak más véleményt, és a Németországból magánúton kapott információk 
óvtak a húr túlfeszítésétől. Nem titkoltam az ország vezetése előtt, hogy nekem 
rossz előérzeteim vannak a közeli jövő tekintetében, és nem győzők eleget 
csodálkozni azon, hogy a kormány és az országgyűlés olyan kelletlenül fogadta az 
utóbbi hetekben a költségvetési összegekre tett ajánlásaimat, holott úgy tűnik: 
a háború küszöbön áll. Kallio elnökkel folytatott megbeszélésem arra vallott, 
hogy nézeteim nem találkoznak minden vonatkozásban megértésével és ezekben az 
állásfoglalásaiban egyes kormánytagok befolyásának világos jelei mutatkoztak 
meg. Ezért annak a közlésére kényszerültem, hogy a továbbiakban részemről nem 
vállalhatom a felelősséget a védelem elhanyagolásáért. Az elnök elvben 
hozzájárult lemondásomhoz. 

1939. november 27-én a köztársaság elnökéhez az alábbi átiratot juttattam el: 
nrMivel az egészből ítélve a kormánynak talán már a közeljövőben népünkre nézve 
sorsdöntő határozatokat kell meghoznia, kötelességemnek tartom, hogy hivatkozva 
a korábbi összes írásbeli és szóbeli tájékoztatóimra, továbbá rámutatva a 
Hadifelszerelési Bizottságnak 2 az ország védelmi erőinek felszereléséről, 
felfegyverzéséről, beszerzési lehetőségeiről bizonyos idővel azelőtt a kormány 
ülésén benyújtott jelentésére, elő akarom adni még a következőket: 

2 Ez az 1939 tavaszán felállított különbizottság volt, amelynek elnökeként 
Walden vezérőrnagy hangolta össze és gyorsította meg az alapbeszerzéseket (A 
szerző jegyzete). 


A mellékelt táblázatokból nagy vonalakban kitűnik védelmi felkészültségünk 
helyzete és rendelkezésre állnak a vonatkozó számítások. A táblázatok adatai 
önmagukért beszélnek. 

A terveket a fegyvert és lőszert termelő állami gyárakban kezdettől fogva nem a 
védelem valódi igényeinek szem előtt tartásával készítették. A magánkézben lévő 
fémipart nem bátorították hosszabb távra szóló megrendelésekkel új gépek 
beszerzésére és a termelőképesség növelésére. A számításokat arra a lehetőségre 
alapozták, hogy a hiányokat még háború idején is külföldi pótbeszerzésekkel 
egészítsék ki, és ezzel kapcsolatban hosszú távon tárgyalásokat folytattak 
Svédországgal, azonban ezek a megbeszélések nem vezettek a kívánt eredményhez. 
A kormány megbízásából a legutóbbi hónapokban két kiváló vezérkari tisztünk azt 
a lehetőséget vizsgálta meg, hogy megrendeléseinket Amerikába helyezzük át, és 
az ottani talajt kedvezőnek találták számunkra. 

Amikor a legutóbbi tavaszon alkalom kínálkozott Washingtonban, hogy 
bebiztosítsuk magunkat előre nem látott valutanehézségek esetére abból a 
kölcsönből, amelyet az akkor ülésező kongresszus jóváhagyásával kaptunk, 
valamint figyelembe véve a lehetőséget, hogy háború esetén is rendeléseket 
végezhetünk, ezt az alkalmat úgyszintén nem használtuk ki javunkra. Optimisták 
voltunk, nem hittünk a háború kitörésében és az ügyet addig halasztottuk, mígnem 
teljesítését az orosz fenyegetés lehetetlenné tette. Ugyanezzel a fenyegetéssel 
előidézett valutanehézségeink miatt a kormány jobbnak látta, ha lemond az 


amerikai fegyveripari körökben végzett értékes előkészítő munka kihasználásáról, 
és annak ellenére, hogy a külföldi beszerzések növekvő rendkívüli, sőt 
leküzdhetetlen nehézségekbe ütköztek, még akkor sem kezdődött meg kellően 
erőteljes intézkedésekkel a hazai fémipar teljes szállítóképességének 
kihasználása, amit én négy hónappal ezt megelőzően a lehető legkomolyabban 
javasoltam. 

Mindez arra vall, hogy nekünk ezek után háború esetében tökéletesen 
biztosítanunk kell iparunk - egyébként elégtelen - termelőképességét, azt a 
képességet, amely a gyenge légvédelem miatt a légitámadások következtében 
bizonyára tovább csökken. 

Mindezekben az években számomra nehéz volt megérteni mind a kormány, mind az 
országgyűlés reagálását arra a veszélyre, amelynek az európai nagyhatalmak 
háborúja tette ki hazánk függetlenségét. Miközben a nagyhatalmak összeütközése 
egyre világosabban körvonalazódott, a védelmünkhöz szükséges költségvetési 
pénzeket megértés nélkül és fukarsággal kezelték, ami ahhoz vezetett, hogy sok 
mindent teljesen elhanyagoltak és ahol nem így történt, a bürokrácia és a 
kezelés lassúsága gyakran fatális veszteségeket okozott. És még ezekben a 
pillanatokban is a védelem legégetőbb szükségleteivel kapcsolatos pénzügyeket 
ugyanolyan békés ütemben intézik, mintha normális körülmények között élnénk. 
Heteket és hónapokat áldoznak bizottsági véleményezésekre és bizottsági 
tárgyalásokra, és mikor végül az összeg jóváhagyása megtörtént, jobbik esetben 
csak az árak emelkedtek meg, de gyakran a lehetőséget is elszalasztottuk. 
Manapság mindenkinek meg kellene értenie: nem lehet teljes eredményességgel 
boldogulni a védelemhez elkerülhetetlenül szükséges beszerzések intézésében 
anélkül, hogy az anyagi eszközöket ne céltudatossággal használjuk fel, ami 
megfelelő bizalmat kelthet olyan körökben, amelyektől a beszerzés teljesítménye 
függ. Már a szabadságharc napjai óta világosnak kellett volna lennie, hogy a 
nemzet függetlenségének védelme az ellenséges érzületű Szovjetunióval szemben 
mindenekelőtt teljesen korszerűen felszerelt és képzett hadsereget igényel. 
Senkiben sem ötlött fel olyan háború gondolata, amelyet a Szovjetunió ellen 
Finnországnak egyedül kell megvívnia külföldi támogatás nélkül. A mi 
szempontunkból előnytelen konstelláció ugyanakkor ahhoz vezetett, hogy 
napjainkban a szovjeteknek bizony majdnem szabad keze van. 

Semmiféle nagyhatalmi érdekek nem jogosítanak fel bennünket arra, hogy mint 
Belgium, Hollandia, Svájc háború esetében bízzunk mások segítségében, még 
kevésbé az ígéretekben, mint Lengyelország. Svédország fegyveres támogatása 
hihetően elegendő lett volna a háborús veszély elhárítására, de nyilvánvalóan 
skandináv viszonylatban sem kerültünk egymáshoz eléggé közel. 

Németországnak a Szovjetunióval három hónappal ezelőtt létrehozott szerződése 
politikai helyzetünkben teljes fordulatot idézett elő. Stratégiai helyzetünk, 
amely a Távol-Karjalában megépített létesítmények és utak miatt amúgy is 
gyengült, radikálisan megváltozott azt követően, hogy a Szovjetunió kijutott a 
Finn-öböl déli partjaira. 

Nem tehetünk mást, mint hogy egyetértsünk: Finnországot az a veszély fenyegeti, 
hogy háborúi kell viselnie a lehető legelőnytelenebb körülmények között: 

- Légvédelem és páncélelhárítás: szinte nem létezik. 

- Légierőnk: ma csak 50 4-a van használatban annak a gépmennyiségnek, 
amelyet a személyzet létszáma megkívánna, tartalékgép egyáltalán nincs, 
ugyanakkor ez a létszám is teljesen elégtelen, ha hazánk nagy területi 
kiterjedését vesszük figyelembe. 

- Páncélos erőnk: részben kb. harminc korszerűtlen, kormányzói megbízatásom 
időszakában húsz évvel ezelőtt, a Világháború után beszerzett és még abban a 
háborúban használt harckocsiból, részben kb. harminc korszerű, könnyű, több mint 
egy éve vásárolt Vickers harckocsiból áll, de még mindig felfegyverzetlenül, 

- Hadiflottánk: soha nem sikerült valódi tengeri védelmi erővé fejleszteni. 
- Tüzérségünk számszerűleg rendkívül gyenge, 

- 15 hadosztályunkból három még nélkülözi a fegyverzetet és felszereléseket, 
a negyediknek nincs tüzérsége. 

- Lőszerutánpótlási tervünk még megoldatlan, s ha jól értem, már most a 
meglévő valuta- és pénzügyi nehézségek arra vallanak, hogy nemigen létezhet 
olyan terv, amelynek alapján pénzelni lehet a nagyrészt külföldi behozataltól 
függő tartós háborút. 

Az ilyen tervek hiánya azt jelzi, hogy így eredményes háborút lehetetlen 
megvívni. 


Időre lett volna szükségünk, hogy a nemzet minden anyagi eszközével alkalmat 
teremtsünk védelmünk legégetőbb hiányosságainak pótlására, továbbá arra, hogy 
lehetőséget nyerjünk a céltudatos munkálkodásra annak érdekében, amit Svédország 
egyre kedvezőbben alakuló közvéleménye számunkra nyújt, - ennek megvalósítása 
legeslegfontosabb politikai célunkká kellene válnia - s 

ez a szövetség Svédországgal mindkét ország semlegességének megvédése érdekében. 


Abban az esetben, ha az erőpróba keleti szomszédunkkal elkerülhetetlenné 

válik, nem kellene megadnunk a lehetőséget ellenségünknek, hogy időpontját ő 
határozza meg. Ha viszont az időpont meghatározása nem rajtunk múlik. tétovázás 
nélkül meg kell vásárolnunk mindent, ami alkalmas védelmünk erősítésére. A 
katonai beszerzés szabad kezet kell kapjon, s minden más igényt és szempontot 
félre kell tenni. 

Ha a kormány ebben az oly komoly időpontban önmagát még mindig jogosultnak vagy 
arra kényszerülőnek tekinti, hogy minden védelemre szánt pénzt, még a legkisebb 
összegeket is, azzal a bürokratikus lassúsággal, azzal a kelletlenséggel 
kezelje, mint eddig, akkor végérvényesen elveszítjük a még rendelkezésünkre álló 
tartalék időt. 

A hadsereg szelleme a lehető legjobb és jelenleg népünk lelkesedése is magas 
fokon áll, de Finnország népe hisz abban, hogy kormánya gondoskodott az ország 
védelmi felkészültségéről és a hadsereg nem gyanakszik, hogy nem lesz elegendő 
fegyvere abban az ősi ellenséggel vívott élethalálharcban, amelyre 
felszólítják." 

Nem sokáig kellett várnunk, hogy beteljesedjenek Molotov november 3-án a 
moszkvai tárgyalásokon elhangzott szavai: ,Most majd a katonák veszik át a 
szót". November 26-án a Szovjetunió megrendezte azt a provokációt, amelyet a 
nMainilai lövés" néven ismernek. Aznap este Molotov közölte Finnország moszkvai 
követével, hogy a Karjalai-földszoroson 15.44-kor finn oldalról ágyútüzet 
nyitottak a Mainila faluban elhelyezett orosz csapatokra, amikor is három 
közkatona és egy altiszt meghalt és kilenc személy megsérült. A szovjet kormány, 
így Molotov, nem kívánja eltúlozni a támadás jelentőségét, de elkerülhetetlennek 
tekinti, hogy bejelentse határozott tiltakozását. Azt szorgalmazta, hogy a 
további provokációk elkerülése végett a finn csapatokat vonják vissza 20-25 
kilométerre a határtól. 

A következő napon adott válaszunkban közöltük, hogy az ágyúlövések nem a finn 
oldalról történtek. A finn határőrök megállapították a robbanás helyét, amely 
kb. 800 méterre esett a határvonaltól a Mainila falu melletti nyílt mezőre. 
Ugyanakkor három megfigyelési pontról végzett iránymeghatározással kiderítették, 
hogy a lövéseket délkeletről, a robbanás helyétől 1.5-2 kilométer távolságból 
adták le, azaz Oroszország oldaláról. Ezeket a megfigyeléseket a határőrök 
naplóikban is rögzítették. Ilyen alapon a kormány a lehető leghatározottabban 
elutasította a tiltakozást, ellenben készségét nyilvánította, hogy tárgyaljon a 
csapatok visszavonásáról a határ két oldalán egy megállapodás szerinti 
távolságra. Ezen kívül javaslat történt arra, hogy a felek bízzanak meg 
szakértőket az incidens kivizsgálásával, a Finnország és a Szovjetunió közölt 
1928. szeptember 24-én aláírt szerződés előírásainak megfelelően. 

Most történt meg az a provokáció, melyre már október közepe óta számítottam. 
Amikor október 26-án a Karjalai-földszoroson személyesen jártam, Nenonen 
tábornok megerősítette, hogy a tüzérséget teljes egészében az erődítések védelmi 
vonala mögé vonták vissza, ahonnan egyetlen üteg sem tudott volna átlőni a 
határon. Az 1941 -44-es folytatólagos háború időszakában foglyul ejtettünk 
néhány katonát, akik részletesen leírták, hogyan rendezték meg az oroszok ezt az 
otromba provokációt. 

Az események most valóban gyors ütemben követték egymást. 

November 27-én Molotov közölte Finnország követével, hogy a szovjet kormány a 
továbbiakban magára nézve nem tekinti kötelezőnek a megnemtámadási szerződést. 
Egyáltalán nem tanúsítottak semmiféle figyelmet a finn kormány javaslata iránt, 
hogy közösen vizsgálják ki a mainila-lövéseket, és a tényeket elferdítve 
állították: a finn kormány azt kérte, hogy az orosz csapatokat 25 kilométerre 
vonják vissza a határtól. A november 29-én átadott jegyzékében Molotov azzal a 
váddal állt elő, hogy a finn csapatok ,mint ismeretes", folytatják támadásaikat 
nemcsak a Karjalai-földszoroson, hanem más frontszakaszokon is, ezek után a 
szovjet kormány elkerülhetetlennek tekinti a diplomáciai kapcsolatok 
megszakítását. 


Ettől a közléstől függetlenül a finn kormány ismét a szovjet kormányhoz fordult 
és javasolta, hogy a nézeteltérést tisztázzák a megnemtámadási szerződés 5. 
paragrafusa alapján. Egyúttal megismételte Finnország készségét olyan szerződés 
megkötésére, amely biztosítaná a csapatok visszavonását a Karjalai-földszoroson 
olyan távolságra Pétervártól, hogy azokat senki se tekinthesse fenyegetőnek a 
város biztonságára nézve. 

Erre a jegyzékre a Szovjetunió fegyvertűzzel válaszolt. A finn határőröket már 
november 29-én támadás érte Potsamóban, 1939. november 30-án reggel pedig az 
oroszok tényleges hadműveletekbe kezdtek túlerőben lévő csapataikkal 
szárazföldön, tengeren és levegőben. Ezúttal mindenki megértette, hogy 
Finnország népére életre-halálra szóló harc vár. 


A téli háború 

Katonai áttekintés: A Szovjetunió támadása 1939. 11. 30-án - Kuusinen 
kormánya". - Stratégiai kiindulóhelyzet és anyagi feltételek. - Erőviszonyok. - 
A finn hadsereg csoportosítása. - Harcok a Földszoroson a fő védelmi vonal 
előterében. - Orosz offenzíva a Ladoga és a Jeges-tenger között. - A vörös 
hadsereg ereje és csoportosítása. - A tartalékok bevetése. - Győzelmes 
ellentámadások Tolvajavinél és Suomussalminál. - A helyzet állandósulása 
Lappföldön és a keleti fronton. - Az első támadás Taipale és ,Viipuri kapuja" 
ellen visszaverve. - Ellentámadás a Földszoroson. -Az első háborús hónap 
eredménye. - Finn ellentámadások a Ladogától északra és Kainuunál. - Állóháború 
a Földszoroson 1940 januárjában. -Az ellenség offenzívába kezd 1940. 2. 1-én. - 
Áttörés 1940. 2. 11-én. -Visszavonulás a Földszoroson a ,közbülső védelmi 
vonalba" és az ottani harcok. Változás a Földszoros hadseregparancsnokának 
személyében. -Külföldi önkéntesek. - A svéd önkéntes csapat a lappföldi frontra 
kerül. -Visszavonulás mögöttes állásokba a Földszoroson és az ottani harcok. 

- Támadás Kotka és Virolahti partszakasza ellen. 

Politikai áttekintés: Helyzet a háború befejezésekor. Erőtartalékok. Élő erő és 
anyag - Gondolatok a vörös hadseregről: létszám, parancsnokság, különböző 
fegyvernemek, veszteségek, újjászervezés. - A Téli Háború tanulságai. - A finnek 
magukra maradtak. - Felhívás a Népszövetséghez. -A Téli Háború és a 
világkonfliktus összefüggése. - Külföld anyagi segítsége. -A nyugati hatalmak 
kezdik tervezni a beavatkozást. -Sikorski tábornok javaslata. -A Szovjetunió 
békepuhatolózásai. - A nyugati hatalmak Conseil Suprémeje segélyexpedíció 
küldését határozza el. - Puhatolózások a béke és Svédország aktív segítségének 
lehetőségei érdekében. - A Szovjetunió békefeltételei. - Alakulnak az 
intervenciós tervek. - Svédország és Norvégia elutasítja az átvonulást. - A 
Szovjetunió Északon több területet követel. - A parlament határozatot hoz a béke 
megkötéséről. -Moszkva békéjének tartalma. - A Téli Háború politikai háttere. - 
Svédország békepolitikája. - A Téli Háború politikai eredménye. 

1939. november 30-a reggele tisztának és naposnak mutatkozott. A fővárosból 
kitelepült lakosság nagyrészt visszatért alkalmi környékbeli szállásairól és a 
reggeli utcák hemzsegtek az iskolájukba, vagy munkahelyükre tartó gyerekektől, 
illetve felnőttektől. Egyszerre bombák hullottak a város központjára, s 
nyomukban halál és pusztulás termett. Feltornyosuló felhőfátyol védelme alatt 
egy Észtország felől közelítő orosz repülőrajnak sikerült észrevétlenül 
megközelítenie Helsinkit, leereszkednie és alacsonyról ledobnia terhét, 
nyilvánvalóan a Hietalahti kikötőt és a főpályaudvart tekintve a legközelebbi 
célnak. Csak a robbanások után üvöltöttek fel a riasztószirénák és szólaltak meg 
kevés számú légvédelmi ütegeink. 

Ugyanebben az időben bombatámadás és géppuskatűz érte a Malmi repülőteret és a 
város északi munkásnegyedeit. A többfelé magasba emelkedő füstoszlopok kiterjedt 
tüzek keletkezésére vallottak. 

Kora reggel ért otthon a hír, hogy az oroszok tüzérségi előkészítés után a 
Földszoros valamennyi fő irányvonalán átlépték a határt. Ugyancsak a reggel 
folyamán jelentés érkezett, hogy az ellenség légiereje pusztító támadásokat 
intézett számos vidéki város és más települési központ ellen. 

Miután felkerestem a vezérkart, hogy az utolsó jelentéseket megtudjam, az elnöki 
palotába siettem, ahol az ország főembere fogadott. Komoly volt és nyugodt. 
Közöltem vele, hogy figyelembe véve az országot ért ellenséges támadást, 


természetesen nem ragaszkodom lemondási szándékomhoz, amennyiben az elnök és a 
kormány szolgálatomat az ország számára szükségesnek tekinti. Az elnök 
köszönetet mondott és megkért, hogy vállaljam el a főparancsnokságot. Még aznap 
reggel a kormányülésen megerősítették a határozatot. 

A tanácskozást a palotában rövidre fogtuk - nem volt vesztegetnivaló időnk. 
Indulásom előtt megállapodtunk: kísérletet kell még tenni a megegyezésre, de ha 
az ország függetlensége és a nép létezése kerül veszélybe, erőszakra erőszakkal 
kell válaszolni. 

Mielőtt a háború teljességében beindult volna, a szovjet kormány még az asztalra 
dobott egy adukártyát, nyilvánvalóban abban a hiedelemben, hogy ezzel 
gyöngítheti védelmünket és bomlaszthatja belső frontunkat. 

December 1-én, a háború második napján a Szovjetunió hivatalos hírügynökségén 
keresztül jelentés látott napvilágot, hogy Terijoki , városában", a határon lévő, 
általunk kiürített nyaralótelepülésen, megalakult a ,Finn Népköztársaság Népi 
Kormánya" 3. 

3 Később kiderült, hogy a szovjet kormány már 1939. november 13-án - ugyanazon a 
napon, amikor a finn delegáció távozott Moszkvából - felajánlotta a Stockholmban 
élő Arvo Tuominennek, régi kommunistának, a létesítendő ,népkormány" elnök, 
posztját. A szovjet kormány Finnország elleni támadásának határozatát, amelyről 
Tuominent néhány nappal később értesítették, valószínűleg az említett időpont 
előtt hozhatták meg. Ezt a következtetést alátámasztja az a tény, hogy a 
Szovjetunió katonai előkészületeit már október és november fordulója között 
kezdte el. Csak mélységesen sajnálhatjuk, hogy a Tuominenhez eljutott előzetes 
titkos értesülésekről a kormány időben nem szerzett tudomást. (A szerző 
jegyzete) 


Kormányelnökké 0. W. Kuusinent választották, a húsz éve emigrációban lévő finn 
kommunistát, aki az 1918-as felkelés vezetője és a Komintern Titkárságának tagja 
volt. Egyidejűleg Finnország népéhez intézett rádiónyilatkozatot olvastak fel, 
amely nemcsak az ellenség természetére vetett fényt, hanem leleplezte annak 
céljait is. 

Ezt a nyilatkozatot, amely hazánk társadalmi feltételeinek és állami létezésének 
félreismerését a lehető legélesebb megvilágításba helyezi, érdemes itt 
teljességében idézni: 

rA nép akaratából - a népnek, amely gyűlölettel és haraggal van teli Cajan-der - 
Erkko-Tanner gyalázatos kormányának bűnös politikája miatt - ma megalakult 
Kelet-Finnországban hazánk új kormánya, az ideiglenes népi kormány, amely 
ezennel döntő harcba hívja egész Finnország népét a hóhérok és háborús 
provokátorok rémuralmának megdöntésére. 

Ez a reakciós, kapzsi pénzuralom, amely 1918-ban külföldi imperialista katonaság 
segítségével vérbe fojtotta Finnország dolgozó népe demokratikus szabadságát, 
hazánkat a dolgozók fehér poklává változtatta. Elárulva hazánk függetlenségének 
érdekeit, Finnország plutokratái, együtt a Finnország és a Szovjetunió népei 
imperialista ellenségeivel, megszakítás nélkül szovjetellenes provokációs 
cselekedetekre ragadtatták magukat, míg végül hazánkat a háború poklába 
taszították a szocialista Szovjetunió, a finn nép nagy barátja ellen. 

Ebben a kritikus helyzetben Finnország dolgozóinak mély rétegei, amelyek mindig 
egyetértésben akartak és akarnak élni a Szovjetunió népeivel, természetes 
joguknak és szent kötelességüknek tekintik, hogy a szülőföldet saját biztonságos 
kezükbe vegyék. Az ország különböző helyein már felkelt a nép és kikiáltotta a 
Demokratikus Köztársaságot. A finn hadsereg katonáinak egy része már átállt a 
nép támogatta új kormány oldalára. 

A Szovjetunió számára, amely soha nem fenyegette vagy háborgatta Finnországot, s 
amely mindig becsben tartotta függetlenségét, valamint két évtizeden keresztül 
tűrte Fehér-Finnország kalandor urainak aljas provokációit, most 
elkerülhetetlenné vált, hogy a vörös hadsereg erejével véget vessen ennek a 
biztonságát fenyegető veszélynek. Ez a cél teljességgel megfelel népünk 
életbevágó érdekeinek is. Éppen ezért a finn néptömegek hatalmas lelkesedéssel 
fogadják és köszöntik a hős, legyőzhetetlen vörös hadsereget, tudatában lévén 
annak, hogy az népünk barátjaként és felszabadítójaként érkezik Finnországba. 

A finn népi kormány, abban a biztos meggyőződésében, hogy a Szovjetuniónak 
nincsen semmiféle országunk függetlensége ellen irányuló célja, teljességében 
jóváhagyja és támogatja a vörös hadsereg tevékenységét Finnország területén. A 
finn népi kormány ezt a Szovjetunió részéről a finn népnek nyújtott 


felbecsülhetetlenül nagy segítségnek tekinti annak érdekében, hogy közös 
erőfeszítéssel, lehetőleg mielőbb sikerüljön felszámolni azt a roppant veszélyes 
háborús fészket, amelyet a háborús provokátorok bűnös kormánya Finnországban 
teremtett. 

Ennek a feladatnak a lehető leggyorsabb teljesítése érdekében a finn népi 
kormány felkéri a Szovjetunió kormányát, hogy a vörös hadsereg ereje réven adjon 
meg minden elkerülhetetlenül szükséges segítséget a Finn Demokratikus 
Köztársaságnak. 

A finn népi kormány, részt véve a közös harcban kéz a kézben a hősi vörös 
hadsereggel már létrehozta az első finn hadtestet, amely az elkövetkező harcok 
során feltölti sorait az önkéntesként csatlakozó forradalmi munkásokkal és 
parasztokkal, s amelynek rendeltetése, hogy a finn néphadsereg kemény magjává 
váljon. Az első finn hadtestnek abban a megtiszteltetésben lesz része, hogy a 
Finn Demokratikus Köztársaság zászlaját a fővárosba vigye és kitűzze az elnöki 
palota csúcsára, a dolgozók örömére és a nép ellenségeinek rémületére. 

Országunk demokratikus köztársaság lesz, amely a nép érdekeit képviseli, 
eltérően a Cajanderek és Erkkok plutokrata köztársaságától, amely a kapitalisták 
és földbirtokosok érdekeit szolgálja. Ám országunk jellegénél fogva mégsem 
tanácshatalom, mivel a tanácsrendszert nem lehet létrehozni csupán 
kormányerővel, az egész nép és különösen a parasztság beleegyezése nélkül. Ennek 
megfelelően kormányunknak, a Finn Demokratikus Köztársaság népi kormányára, a 
dolgozók széles népfrontjára kell támaszkodnia. Jelenlegi összetételében a finn 
népi kormány ideiglenes kormánynak tekinti magát. Összetételét azonnal az ország 
fővárosa, Helsinki elérésekor újjá kell alakítani és teljessé tenni a dolgozók 
népfrontjában részi vevő különböző pártok és csoportok képviselőivel. A népi 
kormány végleges összetételét, felhatalmazását, rendszabályait általános, 
egyenlő, közvetlen és titkos választójog alapján megválasztott országgyűlésnek 
kell megerősítenie. 

A finn népi kormány elsőrangú feladatának tekinti a finn hóhérok kormányának 
megdöntését, a kormány fegyveres erőinek szétzúzását, a béke megkötését és 
Finnország függetlenségének és biztonságának megerősítését, a Szovjetunióval 
létesítendő szilárd baráti viszony kiépítése révén. 

A finn népi kormány a Szovjetunió kormányához fordul és javasolja kölcsönös 
segélynyújtási szerződés megkötését Finnország és a Szovjetunió között és a finn 
nép sok évszázados vágyának valóraváltását: a karjalai nép egyesítését a finn 
néppel, egybeforrasztva őket egységes és független államba. A finn népi 
kormánynak megvan minden reménye arra, hogy a baráti kapcsolatok biztos 
irányvonala, amely a Szovjetunióval együtt valósítható meg, a Szovjetunió 
kormányának lehetőséget nyújtana e javaslat elfogadására. 

A népi kormány kívánsága, hogy baráti kapcsolatokat tartson fenn minden más 
országgal is. Elismeri Finnország más országokkal fennálló gazdasági és pénzügyi 
kötelezettségeit, amennyiben ezek a kötelezettségek nincsenek ellentmondásban 
Finnország szuverenitásával és amennyiben valamelyik ezen országok közül nem 
vetemedik ellenséges cselekményekre a Finn Demokratikus Köztársaság és annak 
népi kormánya ellen. 

Belpolitikájában a népi kormány a következő feladatokat állítja maga elé: 

1: / A finn néphadsereg megteremtése. 

2 / A legnagyobb magánbankok és legnagyobb ipari vállalatok állami 
felügyelet alá helyezése és támogató intézkedések a középnagyságú és kis 
vállalatok érdekében. 

3. / Rendkívüli intézkedések életbeléptetése a munkanélküliség teljes 
felszámolására. 

4. / A munkaidő 8 órára való korlátozása, két heti szabadság biztosítása a 
munkások számára, és a munkásság, valamint a fizetésből élők lakbérének 
csökkentése. 

5. / A földbirtokosok tulajdonában lévő nagygazdaságok kisajátítása, a paraszti 
birtokok és tulajdonok érintetlenül hagyásával, továbbá a kisajátított földek 
szétosztása a földnélküli és a földhiányban lévő földművelők között. 

6 . / A parasztok felmentése az adóhátralékok kifizetése alól. 

7. / Az állam sokoldalú segélyintézkedései a kisvagyonú földművelők 
gazdaságának fejlesztésére elsősorban újabb földek, legelők juttatásával és a 
lehetőségektől függően erdők kiosztásával házi szükségletekre, a 
földbirtokosoktól kisajátított erdőterületekből. 

8 . / Finnország államformájának, valamint kormány- és igazságügyi 


intézményeinek mélyreható demokratizálása. 

9. / Az állami művelődési költségvetési ráfordítások növelése és az oktatási 
intézmények újjászervezése, biztosítva a munkás és más vagyontalan gyerekek 
számára az iskolai képzés lehetőségeit, továbbá gondoskodva a népművelés, a 
tudomány, az irodalom és művészet sokoldalú haladó szellemű fejlesztéséről. 

A nép előtt gyűlöletes Cajander és Erko plutokrata kormánya, amely minden 
lehetőt megtett, hogy romlásba döntse hazánkat, s amely a nép körében 
elveszített minden támogatást, mint kiderült, lemondott. Ennek a gyűlölt 
kormánynak a helyére Tanner kormányát állították, de Tanner a nép előtt 
ugyanolyan gyűlölt személy, mint Cajander. Tanner kormánya a legkisebb mértékben 
sem jobb, ha nem még rosszabb, mint Cajanderé. Népünk szemében ugyanolyan 
gyűlöletes, mint Cajander kormánya. 

Űzzétek el ezeket a hóhérokat Finnországból minél távolabbra! Döntsétek meg e 
csődbejutott kormány egész bandáját! 

Kelj fel, Finnország szenvedő dolgozó népe! Indulj bátran a harcba elnyomóid és 
a hóhérok rémuralma ellen! 

Mozgósítsd minden honfitársad, akinek drága a szülőföld jövője! Kergessük el a 
sötét reakció bandáját! 

Tegyük szabaddá az utat a nép jóléte, a kultúra felemelkedése, népünk sok 
évszázados nemzeti vágyainak teljesülése előtt! 

Győzzön a finn munkások, parasztok és dolgozó értelmiség életérdeke és 
szívügye! 

A szabad és független Finn Demokratikus Köztársaság zászlója alatt - előre, a 
győzelemig! 

A finn népi kormány összetétele: Terijoki. 1939. december 1. 

a népi kormány elnöke és 

Finnország külügyminisztere Ottó Kuusinen 

a népi kormány elnökhelyettese 


és pénzügyminisztere Mauri Rosenberg 
honvédelmi minisztere Aksel Anttila 
belügyminisztere Tuure Lehen 
mezőgazdasági minisztere Armas Aikiaá 
művelődési minisztere Inkeri Lehtinen 


a karjalai ügyek minisztere  Paavo Prokkonen" 


A következő napon publikált közleményében a szovjet kormány jelentette, hogy a 
népi kormánynak a segélynyújtási egyezményre vonatkozó javaslatát jóváhagyták, 
és ezt Finnország és a Szovjetunió ugyanazon a napon aláírta. Egyidejűleg közlés 
történt arról, hogy Karjala népe most csatlakozik a finn testvérei által 
létrehozott közös nemzeti államához. 

A ,népi kormány" nyilatkozatát természetesen senki sem vette komolyan, ugyanúgy, 
mint azokat a röpcédulákat, melyeket a bombákkal együtt szórtak le a fővárosra, 
s amelyek a ,éhségtől szenvedő finn népnek kenyeret" ígértek. Ezek semmi másra 
nem voltak alkalmasak, csak hogy nevetséget keltsenek. 

Ez a propaganda valójában csak arra volt alkalmas, hogy tovább szilárdítsa belső 
frontunkat. 

Érdemes felhívni a figyelmet arra a körülményre, hogy a szovjet kormány 
nyilatkozatában elismerte a kelet-karjalaiak nemzeti jogát az egyesülésre finn 
testvéreivel. A szovjet kormánynak ez a politikai sakkhúzása azt is megmutatta, 
hogy Moszkva egész Finnország elnyelését tervezte, ezért a megegyezés 
elvárásának utolsó reménye is elveszett. Most az egész finn nép megértette, hogy 
a menekülés egyetlen lehetősége az egy emberként való összefogás a harc 
folytatására, - ám ez az összefogás nem a terijoki bábkormány jegyében történt. 
December elején a Finn Bank igazgatója, Risto Ryti kormányt alakított, amelyben 
a hazafias népfrontot kivéve minden párt képviselve volt. Az új kormányelnököt 
rövidesen rendkívül tehetséges és elfogulatlan államférfinak ismertem meg, aki 
az ország sorsát biztos kézzel irányította. Együttműködésünk jó volt. 

védelmi harcunk általánosságban tekintve kedvezőbb körülmények között kezdődött, 
mint vártuk. Húsz éven keresztül a vezérkarra nyomasztóan hatott a kérdés, 
hogyan tudnák gyenge reguláris csapataink háború kitörésekor védelmezni a 
Karjalai-földszoros kapuit 4 addig, amíg a mozgósított hadsereg főerői 
elfoglalják állásaikat. 

4 A szerző kapuknak nevezi a Karjalai földszorosnak azokat a terepalakulatait, 
amelyek alkalmasak voltak a seregek vonulására. Az oroszok évszázadok óta ezek 


kihasználásával támadták Finnországot. Különösen a Viipuri város alatt elterülő 
terep kínált ilyen lehetőségeket (A fordító jegyzete ) 


Ez a félelem elsősorban abból eredt, hogy az oroszok Pétervár közelsége miatt 
meglepetésszerűen jelentős erőket összpontosíthattak határunkra, ezenkívül 
előrelátható volt, hogy légierejük erősen zavarhatja a mozgósítást és a 
csapatfelvonulásokat. 

Most azonban a kiindulási helyzet egészen más volt - érzésem szerint állíthatom 
hogy az első menetet mi nyertük meg. Mind a reguláris hadsereget, mind a 
mozgósított haderőt idejében és a lehető legteljesebb rendben 

saját frontszakaszára tudtuk vezényelni. 4-6 héten át sikerült kiegészíteni a 
csapatok kiképzését, megismertetni velük a terepet, folytatni az állások 
megerősítését; előkészíteni a romboló munkát, továbbá telepíteni az aknamezőket. 
Felbecsülhetetlenül fontos volt, hogy az egységek összetartozásának tudata 
egészen másképp teremtődjék meg, mint az a sürgős mozgósításban lévő és hirtelen 
harcba vetett csapatok esetében történik. Ezek a körülmények alkalmasak voltak 
arra, hogy nyugalmat és bizakodást keltsenek a közelgő megpróbáltatásokkal 
szemben. Ezenkívül közeledett a tél, s azzal számoltunk, hogy a hó és a fagy 
megfelelő fölényt biztosít, ugyanakkor a napok rövidsége kiegyenlíti a légierők 
aránytalanságát. 

Ezen kedvező tényezők mellett volt egy sor olyan is, amelyek következtében 
ellenfelünkkel szemben elkerülhetetlenül gyengébbek voltunk. Különösen 
szembeötlő volt az aránytalanság a létszámban. Olyan lehetőségek, hogy 
csapatainkat kiképzett tartalékosokkal töltsük fel, meglehetősen korlátozottak 
voltak. Anyagi hadikészültségünk, mint már szó esett róla, teljesen elégtelen 
volt, a páncélelhárítás gyakorlatilag nem létezett, nehéz- és légvédelmi 
tüzérségünk mindössze néhány ütegből állt. Lőszer-, üzemanyag- és kenőolaj- 
tartalékaink jelentéktelensége kitűnik az alábbi táblázatból, amely érzékelteti, 
milyen hosszú időre lehet számolni velük a hadviselés folyamán: 

Puska, golyószóró és gépfegyver töltény 2 1/2 hónapig 


81 mm-es aknavető lőszer 22 napig 
76 mm-es tábori ágyú lőszer 21 napig 
122 mm-es tábori tarack lőszer 24 napig 
Nehéztüzérségi lőszer 19 napig 
Üzemanyag és kenőolaj 2 napig 
Repülőgép benzin 1 napig 


A légierők felszereltsége nem érte el az előírtak felét sem, tartalékgépekkel 
sem rendelkeztünk. A hírközlő eszközök hiánya 45-10023-os volt, és az, ami volt, 
javarészt elavult! Az utász felszereléseink hiányosak voltak és a békeidőben 
meglévő 1500 tonna szögesdrót készletet teljességében felhasználtuk októberben 
és novemberben. A harckocsiaknák hiánya égbekiáltó volt. 

A ruházatban és szerelésben a hiány átlagban 809-os volt, ami miatt a 
mozgósított hadsereg a gyülekezőhelyekre érkeztekor nagyrészt civil ruhában 
jeleni meg, a sátrak száma pedig csak a szükségletek töredékét fedezte. Majdnem 
ugyanolyan rossz volt az ellátottság az egészségügyi felszerelésekben, de a 
hiányokat fel tudtuk tölteni az országban meglévő készletekből. A Finn 
Vöröskereszt rendelkezésre bocsátott 10 korszerűen felszerelt tábori kórházat és 
nagy mennyiségű kelléket. 

Gyenge és hiányos volt az az ipari szervezet is, amely felelősséggel tartozott a 
hadianyagok pótlásáért. Már 1931-ben a Védelmi Tanács indítványozta az Állami 
Tölténygyár termelésének jelentős növelését, de a kezdeményezett gyártási 
kapacitás havi 20 millió töltényre történő felfejlesztését nem sikerült 
teljesíteni a háború kitörése előtt. Az Állami Lőporgyár bővítése sem fejeződött 
be. Ugyanilyen helyzetben volt az Állami Fegyvergyár termelésének 
újjászervezése: csupán a békekötés után sikerült ott elkészíteni azt a kitűnő 
félautomata 20 mm-es páncéltörő puskát, amely pótolhatatlan értéket képviselt 
volna a Téli Háború idején. Az Állami Ágyúgyár helyzete kissé kedvezőbb volt. 
Azt követően, hogy a gyárat Jyváskylábe telepítették, ahol részben bombabiztos 
sziklafedezékben helyezték el, a háború idején sikerült bizonyos mértékig 
kielégítenie a 37 mm-es páncéltörő ágyuk iránt mutatkozó igényt. A magánkézben 
lévő ipar is segített részben a legégetőbb hiányok pótlásában. Tehát improvizált 
és gyenge hadiipari szervezet állt rendelkezésünkre, és minden erőfeszítésünk 
ellenére hadianyag készletünk nem fedezte még a nélkülözhetetlen 
szükségleteinket sem. 


Az erők aránytalansága még világosabban kitűnt, ha összehasonlítottuk a finn és 
az orosz hadosztályok nagyságát és tűzerejét. A finn hadosztály 14.200 főből 
állt, az orosz pedig 17.500-ból. Az utóbbihoz tartozott két tüzérezred (a 
finnhez csak egy), egy páncéltörő üteg (finn egyáltalán nem volt), 40-50 
kocsiból álló harckocsi zászlóalj (finn egyáltalán nem volt) és egy légelhárító 
század (finn nem volt). A hadosztályok tűzereje kitűnik az alábbi összehasonlító 
táblázatból: 


Fegyverek finn orosz 
Puskák 11.000 14.000 
Géppisztoly 250 — 
Könnyű golyószóró 250 419 
Géppuska (7,62 mm-es) 116 200 
Géppuska (12,7 mm-es) — 6 
Légvédelmi géppuska(négycsövű) — 32 
Puskagránátvető — 261 
Aknavető (81-82 mm-es) 18 18 
Aknavető (120 mm-es) — 12 
Ágyúk (37-45 mm-es) 18 (5) 48 
Ágyúk (75-90 mm-es) 24 38 
Ágyúk (105-152 mm-es) 12 40 
Harckocsik — 40-50 


5 Ezek a páncéltörő ágyúk a háború kitörésekor főleg papíron léteztek (a szerző 
jegyzete) 


Automata- és aknavető fegyverzetével az orosz hadosztály ezek szerint átlagosan 
kétszer, tüzérségével pedig háromszor erősebb volt, mint a finn, de ha 
figyelembe vesszük, hogy az oroszok a hadosztályok nagyobb számán kívül 

egy sor harckocsiegységgel, meglehetős, a főparancsnokságnak alárendelt 
tüzérségi tartalékkal, mindehhez korlátlan mennyiségű lőszerrel, valamint légi 
uralommal rendelkeztek, az aránytalanság még világosabban szembetűnik. 

A területünkön épített erődítések sem minősíthetők olyan jellegűnek, hogy azok 
említésre méltó mértékben kiegyensúlyozták volna az erőviszonyokat. 
Felépítésükben szerfelett szerények voltak, és néhány kivételtől eltekintve csak 
a Földszoroson épültek meg. A kb. 140 km-es távolságban húzódó védelmi vonal 
összesen 66 egymástól távol eső betonbunkerból állt, amely közül a húszas évek 
elején elkészült 44 már elavult, s részben felépítése és elhelyezése folytán 
használhatatlanná vált. A többi újonnan épült, de túlságosan gyenge volt ahhoz, 
hogy kivédje a nehéztüzérség tüzét. A sebtében elhelyezett szögesdrót- és 
harckocsi-akadályok nem sokat értek. Hiányzott az idő, hogy az állásokat mélyre 
ássuk, s az elővonal többnyire a fő védelmi vonallal volt azonos. Az 
erődítmények, amelyekről érdemes szót ejteni, azok a partmenti ütegállások 
voltak, amelyek a Finn-öböl és a Ladoga-tó felől védelmezték a fő védelmi vonal 
szárnyait. 

Az anyagi felkészültség hiányosságai és a kiképzett tartalékosok elégtelensége 
miatt lehetetlenné váltak a tervek, hogy 15 hadosztályt állítsunk föl, fegyverbe 
szólítva az ország egész férfilakosságát, beleszámítva a népfelkelők három 
korosztályát is. Ennek megfelelően kezdetben nem tudtunk nyolcnál több teljes 
hadosztályt felállítani. Október végén, amikor a Földszoroson lévő reguláris 
alakulatok nagy részét (az I. és 2. dandárt) egy hadosztályba vontuk össze, a 
hadosztályok száma kilencre emelkedett. A háború kitörésekor a hadsereg 
csoportosítása a következő volt: 

A Földszoros-hadsereg, amelybe 6 hadosztály tartozott, megosztva a II. és III. 
hadtestre. 

A főparancsnoki tartalék (a 6. hadosztály) Simola-Kaipiainen-Luumáki területén, 
ahol erődítési munkákat végzett és készen állt, hogy elhárítsa az ellenség 
partraszállását Viipuri és Kotka között. 

A IV. hadtest (2 hadosztály) kb. 100 km hosszú fronton a Ladoga-tótól északra. 
A további, kb. 1000 km hosszú fronton a Jeges-tengerig csak különböző századok 
és zászlóaljak helyezkedtek el. Ezek képezték a gerincét azoknak a hadműveleti 
csoportoknak, amelyeket fokozatosan hoztak létre, főleg a kiegészítő 
központokban összegyűlt tartalékcsapatokból. 

Észak-Pohjanmaa katonai körzetében tartózkodott a tizedik hadosztály törzse, két 
tűrhetően felfegyverzett gyalogosezred (a 25. és 27. gyalogos-ezred). Ők is a 
főparancsnok tartalékához tartoztak. 


A mozgósított sereg feltöltése és az új egységek felállítása a tartalékosokból 
és népfölkelőkből három kiegészítő hadosztály feladatát képezte, amelyek törzsét 
Rühimákiben, Ouluban és Pieksenmákiban helyezték el. -A kiegészítő hadosztályok 
feladatukat csak részben teljesíthettek, fegyverek hiánya miatt. 

A főhadiszállás Mikkelibe került, ahol a szabadságharc főhadiszállása is volt 
1918-ban, a harcok utolsó időszakában. 

Az események menetének ismertetését a háborúról, amely 1939. november 30-án 
kezdődött az ország elleni orosz támadással, és amelynek neve a finn 
krónikákban: Téli Háború, a leendő fő-hadszíntéren a Karjalai-földszoroson a sok 
évszázados felvonulási kapuknál kialakult helyzet és az ottani előcsatározások 
ismertetésével kell indítani 

Ott az Österman altábornagy parancsnoksága alatt álló Földszoros-hadsereg 
feladata az volt, hogy megakadályozza az ellenség betörését az országba. A 
hadsereghez 6 hadosztály tartozott, amelyek a Finn-öböl hosszában a 
Kuolemanjárvi és Muolaanjárvi-tavon át a Vuoksi-folyóig és tovább annak partján, 
valamint a Suvanto- és Taipale-folyón a Ladoga-tóig terjedő fő védelmi vonal 
mellett helyezkedtek el. A Finn-öböl és a Vuoksi közötti 70 kilométer hosszú 
frontot a II. hadtest 4 hadosztálya védelmezte, Öhguist altábornagy 
parancsnoksága alatt. A hadosztályok frontszakaszai 10-25 kilométer szélességben 
húzódtak. A Földszoros keleti részét a fentebb említett 56 km hosszú, összefüggő 
folyami vonalon a III. hadtest 2. hadosztálya védte, parancsnokuk Heinrichs 
vezérőrnagy volt. 

A fő védelmi vonal és a határ között 20-25 kilométer mély övezet húzódott, 
amelyben a reguláris csapatoknak még a békeidőben kidolgozott tervek szerinti 
mértékben halogató harcokat kellett vívniuk, amíg a tartalékos haderő feltölti a 
fő védelmi vonalat. Ezúttal a mozgósított haderő felvonultatása megtörtént már 
az ellenségeskedések kezdete előtt, de ez egyáltalán nem jelentette azt, hogy a 
határövezetet aktív védelem nélkül engedtük át. A reguláris haderő fő részének 
(1. és 2. dandár) összevonása egy új, a hadseregparancsnoknak közvetlenül 
alárendelt hadosztályba nem jelentette azt, hogy ezután a reguláris csapatok 
passzívvá válnak. Még november 3-án Österman altábornagynak felhívtam a 
figyelmét: az erők csoportosítását úgy kell végrehajtani, hogy lehetővé váljon a 
határövezet hatékony védelme. Ezt megismételtem november 11-i parancsomban, 
amelyben újra figyelmeztettem őt, mennyire fontos a határ és a fő védelmi vonal 
között megépített állások védelmezése, megfelelő nagyságú erőkkel. 

Csapataink alaposan ismerték a határövezetet, és kiképzésük az aktív halogató 
harcokra a Földszoroson szinte dogmának számított. Feltételeztem tehát, hogy 
ezek a csapatok ebben az első és talán utolsó mozgóháborús szakaszban kemény 
csapást mérhetnek az ellenségre, amely - mint azt okkal gyaníthattuk, 

az erdei terepet nem ismerte. Ez növelte volna a harci szellemet, amely 
kétségtelenül nehéz próbának volt alávetve a védelmi harcokban. A Földszoros 
terepe a halogató harcok számára a lehető legjobban megfelelt. A hosszú, keskeny 
és egyelőre jégmentes tavak és mocsarak szorosokat képeztek, ezeken keresztül 
kellett a támadó csapatoknak előnyomulniuk és ezeken a helyeken oldalról csapást 
mérhettünk rájuk. A fő védelmi vonal elhelyezkedése növelte az ilyen taktika 
lehetőségeit, de ennek természetesen az volt a feltétele, hogy az 
előcsatározásokban elég nagy erőket vessünk be, szoros együttműködésben a fő 
védelmi vonal hadosztályaival. 

Világos utasításaim ellenére túl gyenge erőkkel kezdtek a harcokba, ami 
lehetetlenné tette a tartós halogatást. Így veszendőbe ment a kiváló alkalom, 
hogy a támadóra még érzékenyebb csapásokat mérjünk. Ez annál inkább sajnálatos 
volt, mivel az ellenség a várakozásoknak megfelelően tömör alakzataival kerülte 
az erdőket, amelyeket sok helyen elaknásítottunk. A hadoszlopok harckocsik 
védelme alatt nyomultak előre az általunk tönkretett útjainkon, és gyakran 
összetorlódtak. Ilyen módon kitűnő célpontként szolgáltak mind a gyalogsági, 
mind a tüzérségi rajtaütésekhez, de nekünk nem volt elegendő erőnk, hogy 
eredményesen kihasználjuk a helyzetet. 

Ráadásul ritka volt az a finn katona, aki működés közben látott volna 
harckocsit, ezek pedig csoportostul özönlöttek. Ez morális megrendülést okozott. 
Mindemellett ezen gyorsan túljutottunk, amire bizonyos mértékig hatott az, hogy 
az élvonalban lévő zászlóaljak az utolsó pillanatban Bofors-mintájú 37 mm-es 
ágyúkat kaptak. Ezekből a hadseregben egészében mintegy száz darab került 
használatba, felét Svédországból szereztük be, fele pedig a hazai ipar terméke 
volt. 


Számos gyengeségtől eltekintve a mieink sok eredményes ellencsapást hajtottak 
végre, és az ellenség csak lassan tudott előnyomulni. December 2-án érte el a 
Vammelsuu-Kivennava-Rautu-Taipale irányában húzódó első védelmi vonalat, amely 
10-16 km távolságra esett a határtól. Ott, ahol az ellenségnek sikerült 
áttörnie, azon a helyen visszavetették és estére az egész vonal ismét finn kézen 
volt. A kezdeti harcok irányításában jelentkező passzivitás arra kényszerített, 
hogy beavatkozzam parancsommal, amelynek megfelelően az Uudenkirkko és Kivennava 
vonalában a halogató harcokat vívó mindkét csapatot egy ezreddel meg kellett 
erősíteni. 

Ebben a helyzetben sajnálatos esemény történt, amelyet sohasem sikerült 
teljességében tisztázni. December 2-án késő este az Imatrában tartózkodó 
hadsereg olyan jelentést kapott, hogy az ellenség partra szállt Puumalában a 
védelemben lévő csapatok jobb szárnya mögött, és hogy a középső frontszakaszon 
áttörés történ Sormula faluig, amely a fő védelmi vonal előtt feküdt. Ha a dolog 
valóban így állt, ez a védelem előterének kettévágását jelentette volna. A 
jelentés következménye az lett, hogy a reguláris csapatok mindkét szárnya 
parancsot kapott a visszavonulásra, a parti frontszakasz egységei Uudenkirkko 
állásait foglalták el, a balszárny részben Suvanton keresztül, részben Nyugat 
felé a II. hadtest állásai mellett került hátrább. Ám a riasztás hamisnak 
bizonyult: a középső szektort nem törtek át és semmiféle partraszállás nem 
történt. 

A döntést a szárnyak visszavonultatásáról olyan gyorsan teljesítették, hogy az 
átengedett terület visszahódítására kiadott parancsomat már nem 

lehetett teljesíteni, így az ellenség említésreméltó erőfeszítések nélkül 
rendkívül értékes területet kerített birtokába. Elégedetlenségem a módszerrel, 
ahogy az előcsatározások vezetése folyt, arra késztetett, hogy útban Helsinkiből 
a főhadiszállás felé személyesen betérjek az Imatrában levő törzsparancsnokságra 
és ismételten nyomatékot adjak annak, mennyire fontosnak tartom a fokozott 
aktivitást a fő védelmi vonal előtt. 

Az ellenség csoportosítását ebben az időben sikerült megállapítani: az első 
vonalban 7 hadosztály és 6 harckocsidandár helyezkedett el, a kb. 13.000 főt 
kitevő reguláris csapataink ezek szerint kb. 140.000 emberből és ezernyi 
páncélosból álló erőt tartóztattak fel. Különben mindenütt az ellenség 
harckocsijai döntötték el a csatát, mivel velük szemben rosszul voltunk 
felszerelve. A páncéltörő ágyúk hatékonyak voltak, de túlságosan nehezeknek és 
vesződségesen használhatónak bizonyultak mozgó háborúban. 

Megvitattuk, hogyan könnyíthetnének a helyzeten, és olyan elképzelés született, 
hogy hozzunk létre különleges kézigránát-kötegekkel és aknákkal felszerelt 
páncélelhárító osztagokat. Parancsot adtam, hogy minden században, zászlóaljban, 
ezredben és hadosztályban hozzanak létre ilyen osztagokat, és rövidesen ezeket 
még egy egyszerű, de hatékony fegyverrel láttuk el - a gyújtópalackokkal. 6 

6 A palack káliumklorát (604) kőszénkátrány (324) és ekrazit (897)keveréket 
tartalmazott, és gyújtása egy kénsavval töltött, a palack nyílásához erősített 
kapszula segítségével történt. (a szerző jegyzete) 


A harckocsik ellen folytatott közelharc a Téli Háború legnagyobb hőstettei közé 
tartozott, mivel a harckocsi megközelítése mindössze egy gyújtópalackkal vagy 
kézigránátköteggel a kézben egyszerre követelt ügyességet és bátorságot. 

Még a páncélelhárító osztagok létrehozása előtt csapataink december 5-éig - 
elsősorban páncéltörő ágyúk és tábori ágyúk tüzével - részben megsemmisítettek, 
részben működésképtelenné tettek 80 harckocsit, ezenfelül jó néhány közülük 
aknára futott. A hadifoglyok kihallgatásakor kiderült, hogy a terepen 
szétszórtan sok harckocsi feneklett meg, és a politikai tisztek azt 
bizonygatták, hogy azok finn harckocsik. 

A halogató harcok végső szakaszára a finnek növekvő aktivitása nyomta rá 
bélyegét. A gerilla vállalkozások igazán elszaporodtak, és a mieinknek különösen 
éjszakánként sikerült veszteségeket okozniuk a tábortűz mellett tanyázó oroszok 
körében. December 5-én és 6-án szívós és heves harcok robbantak ki, amelyekben 
kivették részüket a fő védelmi vonal némely egységei is. Így az első lépcsőben 
kitűzött feladatot teljesítettük, és a halogató harcok csapatai teljesen 
harcképesen vonulhattak vissza a fő védelmi vonal mögé. Az ellenség veszteségei 
jelentősek voltak és a mi emberveszteségünkkel összehasonlítva teljesen 
aránytalanok. Minden egységünk minőségileg fölényben volt az ellenféllel 
szemben, és ez bizakodást keltett. 


Eltekintve a reguláris sereg számos gyengeségétől, az ellenségnek majdnem egy 
hétre volt szüksége, hogy ezen a rövid úton a fő védőállásainkra 
felzárkózhasson. 

Egy orosz parancs, amely a háború első napján jutott kezünkbe, arra vallott, 
hogy a támadó egész Finnország meghódítására nagyjából egy héttel számolt. 
Csapataikat egyebek között figyelmeztették, nehogy átlépjék a svéd határt. Az 
első hét harcai kétségtelenül ráébresztették az orosz vezetőket, hogy tévedtek, 
és hogy szó sem lehet olyan villámháborúról, mint a németek lengyelországi 
hadjárata. A finnek fölötti gyors győzelembe, a saját túlerőbe és a technika 
biztonságába vetett remény meghiúsult, és az oroszoknak rá kellett döbbenniük, 
hogy kemény harcok állnak előttük. 

Mindemellett az ellenség számára az időjárás taktikai előnyt szolgáltatott. 
Beálltak a fagyok, hó azonban alig esett. A tavak és a folyók befagyófélben 
voltak és rövidesen alkalmassá válhattak, hogy minden harci eszközt elbírjanak. 
Különösen a Karjalai-földszoros vált előnyös tereppé a nagylétszámú csoportok és 
gépesített egységek számára. Az utak talaja megszilárdult és alkalmas lett új 
utak töréséhez. Sajnos a hótakaró mindvégig túlságosan vékony maradt ahhoz, hogy 
az ellenség mozgását akadályozhatta volna. Az egyetlen előny, amelyet az évszak 
a védőknek nyújtott az az volt, hogy a téli nappalok rövidsége korlátozta az 
ellenséges légierő tevékenységét. Nemsokára rendkívülien erős fagyok állak be, 
amelyek mind a támadókat, mind a védőket kemény megpróbáltatásoknak vetették 
alá. Olyan hideg telet kellett átszenvedniük, hogy ennél alacsonyabb 
középhőmérsékletet csak kétszer mértek 1828 óta. Mivel a kiürített határterület 
minden épületét fölégettük, az orosz csapatok elszállásolása nagy nehézségeket 
okozott, a fagy fagyássérülésekkel és a harci készség csökkenésével járt. 
Eltekintve a háború első hetének negatív tapasztalataitól, a kedvezőek 
túlsúlyban voltak, és bizakodóbban várhattuk a háború fő hadszínterén 
bekövetkező fejleményeket. Ott a mozgósított hadsereg kereken kétharmad része 
védte a vonalat, amelynek állapota nem volt kifogástalan, mindemellett a védelem 
gerincét képezte. 

A Földszoroson tehát a helyzet bizonyos mértékig stabilizálódott, de a Ladoga- 
Jeges-tenger front ugyanakkor komoly aggodalomra adott okot. Az ott elhelyezett 
gyenge egységeink arra kényszerültek, hogy visszahúzódjanak a túlerő elől. Az 
ellenség harckocsikkal támogatott előnyomulása váratlanul gyorsnak bizonyult, a 
harckocsik hirtelen felbukkanása bénítóan hatott csapatainkra, amelyek közül 
csak nagyon keveset sikerült felszerelni páncéltörő fegyverekkel. A Ladoga-tótól 
északra az oroszok Salmi és Uomaa elfoglalása után Kitelá irányában törtek előre 
két hadoszlopban, ugyanakkor további hadoszlopok voltak előnyomulóban részben 
Suojárvin keresztül Loimola felé a vasútvonal és a vele egyirányú országút 
mentén, részben Aglájárvin keresztül Tolvajárvi és Kuolismaan keresztül 
Ilomantsi felé. Peilisjárvitól északkeletre is - ahol az ellenség Lieksa és 
Kuhmo irányából a Joensuu-Kontiomáki vasútvonalat fenyegette-, a helyzet 
aggasztó volt. Északabbra az ellenség megközelítette Soumussalmit, Sallát 
elveszítettük és a Jeges-tengeren csapatok szálltak partra, amelyek Petsamótól 
kétségkívül déli irányban kezdtek előnyomulásba. 

Az a kép, amelyet hírszerzésünk az ellenség erőiről és csoportosításáról 
szolgáltatott, felülmúlta legrosszabb várakozásainkat. Az oroszok fő támadó 
csoportosításába, a Földszoroson működő 7. hadseregbe, 12-14 hadosztály 
tartozott, amelyek közül egyelőre hét kapcsolódott be a harcokba, egy teljes 
létszámú harckocsi hadtest, számos harckocsi dandár - összességében 1000 
harckocsi - valamint egy sor nehéztüzérségi ezred. A hadsereg feladata az volt, 
hogy meghódítsa Viipurit és folytassa előnyomulását nyugat felé. 

A Ladogától északra Aunus-Porajárvi területén a 8. hadsereg folytatott 
hadműveletet, 7 hadosztályból, egy harckocsidandárból és nehéztüzérségből stb. 
állt. A feladata az volt, hogy a Földszorost védő hadsereg hátába kerüljön. 

A Repola-Uhtua-Kantalahti területen a 9. hadsereg tevékenykedett, feladatként 
azt kapta, hogy nyomuljon előre a Botteni-öbölig és vágja el az összeköttetést 
Svédországgal. 

Végül a Jeges-tenger partján a néhány hadosztálynyi erőt képviselő 14. hadsereg 
folytatott hadműveleteket. 

Kilenc hadosztályunkkal szemben ezek szerint összességében 26-28 hadosztály 
vonult fel, jelentős számú különleges rendeltetésű egység, egybevetve félmillió 
ember. Az ellenséges légierő becsülhetően kb. 800 gépből állt. 

Ezekkel a rideg tényekkel szemben nem tehettünk egyebet, csak megállapíthattuk, 


hogy becslésünk azokról az erőkről, amelyeket az ellenség mind a Földszorosra, 
mind a Ladoga és a Jeges-tenger közötti úttalan hadszíntérre vonultatott fel, 
meglehetősen optimista volt. Többek közt feltételeztük, hogy a közlekedési 
nehézségek miatt a Ladoga-Karjalát legfeljebb három hadosztállyal védhetjük. 
1939-ben az ősz folyamán az oroszok hathatósan kiegészítették az úthálózatot és 
folytatták a vasútvonal építését Petroskoitól Suojárvi felé. Jelentős 
készleteket halmoztak fel a határ mögött. Ezek után az ellenség meglepett 
bennünket azzal, hogy nyomban a háború kezdeti szakaszában erre a frontszakaszra 
összességében hét hadosztályt tudott felvonultatni, és a háború folyamán ez a 
szám tízre növekedett. Ugyanakkor rövidesen az is kiderült, hogy az oroszok is 
rosszul számoltak, mert eltekintve minden előkészülettől és segédeszköztől, az 
itteni hatalmas erőknek az utánpótlása, amelyek ezen a hosszú, vadonban húzódó 
fronton működtek, nagy nehézségekbe ütközött. 

Bár a helyzet fenyegetőnek tűnt, itt is megvoltak az aktív védekezés 
lehetőségei. Az ellenség menetoszlopokban nyomult előre, amelyeknek egyelőre nem 
volt lehetősége az együttműködésre, mivel több mérföldnyi vadon választotta el 
őket egymástól. 





Az oroszok támadási terve 1939-ben 


Az erdős terep akadályozta az ellenséget számbeli és anyagi fölényének 
érvényesítésében úgy, ahogy ezt a szerteágazó úthálózatú Földszoroson tehette. 
Ez a körülmény nekünk olyan lehetőséget nyújtott hogy egyenként támadjuk meg a 
hadoszlopokat, határozott csapásokat intézzünk a szárnyakra és az ellenség 
hátába anélkül, hogy túlzottan veszélyeztettük volna saját összeköttetésünket. 
Az a körülmény is hogy a tél az északi frontokon előrehaladottabb szakaszában 
volt, növelte lehetőségeinket. Szét kellett verni a közeledő hadoszlopokat, még 
mielőtt elértek volna a határterületről a lakott vidékekre, ahol az úthálózat 
jobb összeköttetést biztosított volna és lehetővé telte volna a menetelés 
folytatását a Sortavala-Nurmes-Oulu vonalán. 


Ebben a helyzetben meg kellett hozzam a Téli Háború néhány legnehezebb és 
legnagyobb horderejű döntését. Minden arra vallott, hogy a Földszoroson lévő fő 
védelmi vonal ellen rövidesen általános támadás indul. Ezért szándékomban az 
állt, hogy megerősítsem az ottani csapatokat minden használható tartalékkal, 
remélve, hogy a keleti front gyenge védelme kitart. Az ellenség váratlan gyors 
előnyomulása ezen a szakaszon azonban keresztülhúzta ezt a tervet. Ehelyett arra 
kényszerültem, hogy szűkös tartalékaim nagy részét Keletre küldjem. Tolvajárvi, 
Kuhmo és Soumussalmi frontszakaszaira. 


Így apadt le egyharmad résszel a főparancsnoki tartalék (6. hadosztály), mivel 
december 5-én kiadott parancsommal egy ezredet (16. gyalogosezred) és egy üteget 
Vartsilán keresztül Tolvajárvibe küldtem. A másik nagyobb tartalékcsapatomat, az 
O0ulu környékén állomásozó hiányos 9. hadosztályt most meg kellett osztanom és 
ennek egy ezredét (25. gyalogos ezred) Nurmesbe irányítottam azzal, hogy a Kuhmo 
felé közelítő ellenség szárnya ellen dobjam be. Ugyanakkor a 27. gyalogezredet 
bevagoníroztattam és Hyrynsalmiba szállíttattam, innen tovább kellett menetelnie 
Soumusalmiba, ahová egy tartalék zászlóaljat már küldtem első erősítésként. Más 
kritikus helyekre a tartalékcsapatokból kellett juttatnom, eltekintve attól, 
hogy azok összetétele, kiképzése és fegyverzete sok kívánnivalót hagyott maga 
után és ennek megfelelően nem volt alkalmas arra, hogy harcba vessük őket. Ám a 
szükség nem ismer törvényt. Így aztán a három tartalék zászlóaljból sebtében 
alakított ,A" harccsoportot Ilomantsiba, egy kiegészítő zászlóaljat pedig a 
Sallánál húzódó front erősítésére küldtem. 

Mivel a fő hadszínteret nem hagyhattuk tartalék nélkül, ez volt minden, ami a 
keleti frontnak juthatott. A 6. hadosztály maradékát Viipuri délkeleti oldalán 
helyeztük el, ahol erődítési munkálatokat végeztek a későbbiekben ,Közbülső 
védelmi állásnak" elnevezett vonalon. Ugyanakkor parancsot adtam arra, hogy a 
Földszoros nyugati oldalán minden útra harckocsiakadályokat telepítsenek. A ,B" 
harccsoport, amelyet szintén a három tartalékzászlóaljból formáltunk, 
főparancsnoki tartalékként a Földszoros keleti oldalára került, ahol a hátsó 
védelmi vonal építési munkáját végezte. 

A legkritikusabb helyzet továbbra is a Ladoga északi felén alakult ki, ahol a 
IV. hadtest egész frontja meghátrált. Összhangban hadműveleti terveinkkel, 
amelyeket békeidőben számos hadgyakorlat alapján készítettünk el, az volt az 
elképzelésünk, hogy a Leppásyrjá-Loimola vasútvonal felől ellentámadást 
indítsunk a parti szakaszon előnyomuló ellenség oldalába. Ezért nem okozott 
komoly fejfájást az, hogy az orosz hadoszlopok Kitelá felé közeledtek, ehelyett 
azonban gondot jelentett, hogy ha az ellenség előnyomulását a Suojárvi vasút 
vonal mentén és Suojárvitől északabbra, a Tolvajárvi és Ilomantsiba vezető 
utakon nem sikerül feltartóztatni, veszélyeztetheti az egész tervezett 
ellentámadásunkat. Nyilvánvaló volt, hogy Hagglund vezérőrnagynak, a IV. hadtest 
parancsnokának nem volt lehetősége, hogy kézben tartsa a hosszú fronton 
keletkező valamennyi kritikus pontot. Ezért elhatároztam, hogy az északibb, a 
Tolvajárvi-Ilomantsi szakaszt új arcvonalszakasz-parancsnok alá rendelem. 

Mivel ezen a szakaszon csapataink aránytalanul nagy túlerővel álltak szemben, 
meg kellett találni a megfelelő embert, aki fel tudja vállalni a kritikus 
helyzetet. Választásom Paavo Talvela ezredesre esett, aki a Hadfelszerelési 
Tanácsban tevékenykedett. Már a szabadságharc idején rettenthetetlen, erős 
akaratú vezetőnek tartottam, akiben megvolt a szükséges adag kíméletlenség is, 
ami kívánatos volt a túlerőben lévő oroszok elleni támadás végrehajtásához. 
Mielőtt a főhadiszállásra utaztam, Talvela ezredes személyesen kért tőlem 


parancsnoki beosztást a fronton, és ekkor, a háború első napjaiban Karjalában 
bekövetkezett kudarcokról beszélgetve, figyelemreméltó szempontokról tett 
említést. 

December 5-én a főhadiszállásra hívattam és a következő nap reggelén feladatul 
kapta, hogy a közvetlenül nekem alárendelt seregtest parancsnokaként csapást 
mérjen a Korpiselká és Ilomantsi felé előnyomuló ellenségre. Hangsúlyozom, hogy 
bár nagy tétek forogtak kockán, nem számolhatott más erősítésekre, kivéve 
azokat, amelyek már útban voltak, azaz a Tolvajárvi frontszakaszon a 16. 
gyalogosezredre és egy ütegre, valamint az Ilomantsi frontszakaszon a sebtében 
létrehozott ,A" harccsoportra - három, nagyrészt síléceket nélkülöző gyenge 
zászlóaljra. Mindkét irányban az ellenség hadosztállyal rendelkezett. Az ott 
küzdő zászlóaljaink -Tolvajárvinél három és Uomantsinál egy - kimerültek, a IV. 
hadtest parancsnoka az elsőnek említett frontszakaszra egy önálló zászlóaljat 
vezényelt tartalékaiból. Ezekkel az erőkkel kellett Talvela ezredesnek magához 
ragadnia a kezdeményezést és támadásba lendülnie. Csapataink valóban gyengék 
voltak, mint említettem, azonban a 16. gyalogosezred parancsnoka, Pajari 
alezredes kitűnő tisztnek számított, akiben megvolt a támadó szellem és hozzá a 
taktikus szeme. 

A következő napon rossz hírek érkeztek mindegyik frontról. December 6-án az 
ellenség a Földszoroson megkezdte várt támadását a Taipale frontszakaszon, amely 
gyakorlatilag nem rendelkezett tartalékokkal. Soumusalmi irányában két 
ellenséges hadoszlopnak sikerült egyesülnie a templomosfaluban, a vidék 
úthálózatának csomópontjában. Ladoga vidékén is sikerült az ellenség két 
legdélibb hadoszlopának egyesülnie Koirinojához közel. Rendkívül aggasztó volt a 
helyzet Suojárvi-Loimola vonalán, ahol a Piitsoinojánál húzódó állásainkat 
december 7-én feladtuk és nagy erőfeszítések árán új védelmet alakítottunk ki 
Koláánál. Itt az ellenség előnyomulását feltétlenül meg kellett állítanunk, mert 
ha Kolaa elesik, tervezett bekerítő hadmozdulatunk lehetetlenné vált volna. 
Tolvajárviből is nyugtalanító jelentések érkeztek. Az ellenség, amelyről 
megállapítottuk, hogy a 139. hadosztályhoz tartozik, december 8-án elfoglalta 
annak négy kilométer hosszú dombvonulatát. Tolvajárvi legszebb természeti 
pontját. A Pajari alezredes parancsnoksága alatt álló első zászlóaljai 
visszavetették Tolvajárvi nyugati partjára, ahol üggyel-bajjal tartotta magát. 
Az első aktív ellenintézkedés december 9-én virradó éjszaka történt, amikor 
Pajari alezredes a vállalkozást végrehajtó csoportját saját maga vezette mélyen 
az ellenség hátába és jelentős veszteségeket okozott az oroszoknak. Két 
viszonylag csendes nap következett, amikor Talvela csapata kipihenhette magát. 
Rövidesen azonban kiderült, hogy az ellenség a tó északi oldalán bekerítő 
hadmozdulatokba kezdett, amit felderítőink nem vettek észre. December 11-ére 
virradó éjszaka ugyanis az ellenség zászlóalja az erdőkön keresztül behatolt a 
csapat egyetlen utánpótlási útvonalára, ahol megtámadta a szállítóoszlopot. 
Pajari alezredes, aki véletlenül hajtott el ezen az útvonalon, a mögöttes 
területen sebtében egy osztagot állított össze, amellyel bátran rátámadt az 
ellenségre, ugyanakkor néhány század a frontcsapatok tartalékából támadást 
indított a maga irányából. 

Az éj sötétségében vívott elkeseredett közelharc az ellenfél teljes vereségével 
végződött. Az ellenség zászlóaljának maradványai szétszóródtak a vadonban, 
sarkukban őrjáratainkkal, majd a fagy megtette a magáét. A siker javította a 
mieink harci szellemét, az ellenségnek a következő napon a frontvonalon 
végrehajtott támadásait is eredményesen visszaverték. 

Az Ilomantsi frontszakaszról, amelynek parancsnoka az ,A" harccsoport élén álló 
Ekholm ezredes volt, december 10-én szintén győzelemről szóló hír érkezett. Egy 
orosz zászlóalj, amely megpróbálta megkerülni állásainkat, maga jutott 
harapófogóba és az utolsó emberig megsemmisítettük - ez volt a háború első 
megsemmisítő ütközete, s ebből a későbbiekben jó néhány volt! Világos, hogy ez 
hogyan hatott az ellenfélnél gyengébb tartalékzászlóaljaink harci szellemére. 
Talvela ezredes, akinek Tolvajárvinél két zászlóalj és négy üteg állt 
rendelkezésére, s most az egész csapatát kézben tartotta, olyan döntési hozott, 
hogy offenzívát indít. A támadási terv alapjául kétoldali bekerítés szolgált, 
súlyponttal az északi szárnyon, ugyanabban a vadonban, ahol az ellenséget 
egyszer visszavertük. A támadás december 12-én indult és az oroszokra a teljes 
meglepetés erejével hatott. 





A Tolvajárvi-Áglájárvi front harcai 


Rövidesen kiderült, hogy a terv végrehajtása eredeti formájában lehetetlenné 
vált, mivel az ellenség is átkaroló mozdulatot hajtott végre, amely így 
érintkezésbe került Talvela balszárnyával. A következmény az lett, hogy az 
ellenfelek most lekötötték egymást a Tolvajárvitól északra eső erdős terepen. A 
jobbszárny támadását a tavon keresztül leállítottuk, miután a mieink elfoglalták 
Kotisaarit, ami ugyancsak jelentős eredménynek számított, mivel ezzel az 
ellenség mögöttes területét és összeköttetési vonalát sikerült tűz alatt 
tartani. Pajari alezredes ugyanakkor középen, a tó jegén keresztül végrehajtott 
bátor frontális támadással megtörte az ellenség ellenállását, aminek 
köszönhetően az ellenség által megszállt dombvonulatot ismét birtokunkba vettük, 
az ellenség rendelkezésére álló harckocsijai és erős állásai ellenére. A harcok 
hevességét érzékelteti, hogy az oroszok ezen a szűk területen ezernyi elesettet, 
néhány száz foglyot, kb. tíz harckocsit, két üteget és jelentős mennyiségű más 
felszerelést veszítettek. Csak csapataink kimerültsége akadályozta meg az 
ellenség közvetlen üldözését, ám parancsnokaink lelkesítő vezetésével a csapatok 
még tíz napot kitartottak! December 14-én a Talvajárvi-tó egész területe 
birtokunkban volt, és ezzel a harcok menetében új szakasz következett. A 
küzdelem most a kiinduló-állásoktól 10 kilométerre eső zord vadonban folyt, és 
az a 139. hadosztály maradványainak teljes szétzúzásával végződött. 

Az Áglájárvi fele vezető út ugyanakkor nem volt szabad, mivel ott friss orosz 
csapattest, a 75. hadosztály vetette magul harcba. E hadosztály állásait 
frontális támadásokkal és átkaroló mozdulatokkal szorongattuk, amelyeket az 


erdős terepviszonyokat nem ismerő ellenség nem tudott elhárítani Több napos 
kemény harcok után december 22-én elfoglaltuk Aglájárvi falut, amelyet az 
oroszoknak hihetetlenül rövid idő alatt sikerült megerősített támponttá 
kialakítaniuk A 75. hadosztály töredékeit a Suojárvi közelében fekvő Aitojokiig 
üldöztük, ahol a front egészen a háború végéig megmerevedett. 

Ez fényes eredmény volt. Az ellenség 139. hadosztálya kiesett a játszmából, 
ezenkívül a segítségére küldött 75. hadosztály is megsemmisítő vereséget 
szenvedett. Kereken 4000 elesett katonát számoltunk össze csupán a főút mentén 
és közel 600 foglyot ejtettünk A hadizsákmányból hadd említsem meg az 59 
harckocsit, a 31 ágyút, a 220 gépfegyvert és többek között a nagy mennyiségű 
lőszert. A győzelemért azonban nagy árat kellett fizetnünk. Az egyre növekvő 
veszteségek miatt komolyan fontolgattam az egész ütközet beszüntetését, mégis 
meghajoltam a csapatparancsnok kérése előtt, hogy folytassuk azt a teljes 
győzelemig. A parancsnokok 3094-a, a legénységnek pedig 259-a elesett, vagy 
megsebesült. A Tolvajárvinél bekövetkezett veszteségek akkor a háború viszonylag 
legnagyobb veszteségének számítottak. 

A két kimerült zászlóalj nagy tettet hajtott végre, meghátrálásra kényszerítve 
két szívósan harcoló hadosztályt, és tíznapos folyamatos harcokban 40 
kilométerrel visszavetette őket. A feladat, amely emberfelettinek tűnt, 
teljesült, a két parancsnok akaratának és személyes példaadásának, valamint a 
csapatok kitartásának és áldozatkészségének köszönhetően. Az, hogy Talvela 
ezredest vezérőrnaggyá, Pajari alezredest pedig ezredessé léptették elő, jól 
megérdemelt jutalom volt. 

A Tolvajárvi ütközet sokat jelentett stratégiai, valamint pszichológiai 
szempontból is. A győzelem híre nemes versengésre ösztökélte a többi 
frontszakaszon küzdő fegyvertársakat, és megerősítette mind a vezetésnek, mind a 
finn népnek a hadsereg teljesítőképességébe vetett bizalmát. 

Az Ilomantsi frontszakaszon is megszilárdult a helyzet. A négy gyenge, egyetlen 
üteggel támogatott zászlóaljnak itt sikerült megállítania a szembenálló 155. 
orosz hadosztályt és megfékeznie aktivitását a háború egész idejére. Az ,A" 
harccsoport tanúsította kitartás nélkül nem született volna meg a Tolvajárvi 
győzelem sem. A siker feljogosított bennünket a reményre, hogy a parti szakaszon 
tervezett ellentámadásunk is eredménnyel jár. Különösen, hogy a front Kolláánál 
tartotta magát, a part közelében támadó ellenséget pedig sikerült feltartóztatni 
megerősített állásaink előtt. Az ellenség zsákba került és joggal 
reménykedhettünk, hogy a zsák száját összeszoríthatjuk. A halogató harcok 
ugyanakkor erősen felemésztették a III. hadtest erejét, ezenkívül akadályt 
jelentett a kemény fagy és a felszerelések 

hiánya. Ennek következtében első ellentámadásaink kudarcra voltak ítélve és csak 
az esztendőfordulón, azt követően, hogy erőinket újra teljesen 
átcsoportosítottuk, sikerült végrehajtani a végleges hadműveletet. Mielőtt 
azonban rátérnék ennek leírására, ismertetnem kell a karácsonyi időszakban a 
többi frontszakaszon folyó hadműveleteket. 

A Tolvajárvi ütközet folytatásaként északabbra, a Suomussalmi környéki vadonban 
kezdődött küzdelem, amely jól összehasonlítható az előbbivel. 

A háború kitörésekor az ellenség két ezreddel átlépte a keleti határt 
Juntusranta erdei falu felől, amelynek irányába az oroszok tudtunk nélkül új 
utat építettek. A harmadik ezred a Raate-Suomussalmi országút mentén nyomult 
előre. Ezek szerint egy teljes hadosztály rohamozta az itt elhelyezett finn 
tartalékos ezredet és az ennek megsegítésére küldött pótezredet. A harc 
túlságosan egyenlőtlen volt és december 7-én, mint már említettem, két 
ellenséges hadoszlopnak sikerült egyesülnie Soumussalmi templomosfalunál Az út 
Nyugat felé szabaddá vált. Csapataink a templomosfalutól délre foglaltak állást 
tavakból, folyókból létrejött keskeny vízrendszer mögött, amelyen a jég nem volt 
elég erős, hogy elbírja a harckocsikat. A védelem kitartott, az ellenség 
támadása elakadt. 

Ahogy az ellenség meglepett bennünket az országútjával, úgy a mi oldalunkon volt 
olyan összeköttetés, amelyről nyilvánvalóan nem tudott. A Kontiomáki-Taivalkoski 
vasútvonalat nemrég meghosszabbítottuk Hyrynsalmiig, ami lehetővé tette, hogy 
vasúti szállítással újabb csapatokat helyezzünk el mindössze 40 kilométerre 
Suomussalmitól délre. A kezdet mégsem ígért jót: az első vonat nekiütközött egy 
teherkocsi sornak, aminek az lett a következménye, hogy a forgalom az Oulu- 
Kontiomáki vonalon egy egész napon át szünetelt. Ám az új vasútvonal 
segítségével Siilasvuo ezredes már december 11-én megkezdhette a szükséges 


ellenintézkedéseket. 

Az említett napon a Suomussalmi templomosfalutól délre fekvő vízrendszer 
védelmére túlnyomórészt csak gépfegyvereket hagyva hátra, Siilasvuo ezredes 
meglepetésszerű támadással átvágta az ellenség Raate felé vivő összekötő 
útvonalát. Csapataink zöme ezután eltért Nyugatnak a templomosfalu irányába, 
mindössze két századnyi erőt képviselő osztaggal biztosítva magát Kelet felé a 
Kuivasjárvi és Kuomasjárvi között fekvő földszoroson. Kisebb erők ugyanakkor 
elvágták az ellenség összeköttetését Észak irányába. Már aznap este a raatei út 
öt kilométeres szakasza és a környező területek birtokunkban voltak. 

A következő napon folytatódott az előnyomulás Suomussalmi felé. Estére elértük a 
templomosfalut, ahol az ellenség szívósan védelmezte állasait tüzérsége és 
harckocsijai támogatásával. Mindez kb. 40 fokos fagyban. A következő napokban a 
harc a falu romjaiért lankadatlan elszántsággal folytatódott. Amikor a mieink 
arra kényszerültek, hogy tüzérségi előkészítés nélkül támadják a jól beásott 
ellenséget, érzékeny veszteségeket szenvedtek. 

Ötnapos állhatatos harcok után december 15-én a templomosfalu legnagyobb részét 
elfoglaltuk. A 163. ellenséges hadosztály fő erejét bekerítettük magában a 
faluban, maradékát pedig attól nyugatra Hulkonniemiben. 





A Suomussalmi - Raattee területén folyó harcok 


£------ Az oroszok előnyomulási vonala 

CsáeGk MERNE SKENT Az oroszok visszavonulási vonala 

c-- — A finn támadások irányai a Suomussatminál zajló harcok idején 
—- - A finn támadások irányai a Raaiteenál folyó harcokban 


Ugyanebben az időben a raatei útról nyugtalanságot keltő hírek érkeztek: egy 
újabb orosz hadosztály előőrsei közeledtek. Első támadásaikat az ellen a két 
század ellen, amely biztosította a templomosfaluban tartózkodó egységek hátát, 
visszaverték ugyan, de hogyan tudná az idő haladtával ez a gyenge védelem 
feltartóztatni az egész hadosztályt? Akármilyen hihetetlen, mégis ez történt. A 
hadosztály, amely mint kiderült, a moszkvai katonai körzet gépesített elit 
csapatához - a 44. hadosztályhoz - tartozott, összetorlódott és a hosszú 
hadoszlop nem tudta érvényesíteni fölényét. 

Amint a főparancsnokságra megérkezett a hír arról, hogy új hadosztály avatkozott 
be a harcokba, azonnal parancsot adtam további tartalékegységek gyors 
megszervezésére és kiküldésére Suomussalmiba. Siilasvuo ezredes december 16-án 
megkapta első ütegét, 18-án a másodikat, 20-án pedig két páncéltörő ágyút. 
Karácsony napján egészében öt zászlóaljnyi erőt képviselő megerősítő 
csoportosítás érkezett az utolsó pillanatban, ugyanis a bekerített 163. 
hadosztály újra támadásba kezdett, miközben a 44 hadosztály Kelet felől nyomult 
előre. A mieink, akik két hétig szünet nélkül állták a harcot a túlerővel 
szemben, két napon át visszaverték az ellenség dühödt, bombázó- és vadászgépek 
támogatta rohamait, miközben folyt a frissiben érkezett tartalékok előkészítése 
a támadásra a templomosfalu ellen. 

December 27-én támadást indítottunk egyszerre minden irányból. Egész napos 
szívós harc után a védelem összeomlott és az ellenség menekülni kezdett 
harckocsijai és repülőgépei védelme alatt a Kiantajárvi-tó jegén át Észak felé 
Juntusranta irányában, üldöző járőreinkkel a nyomában. Az említett tó olyan 
széles volt, hogy gyalogsági tűzzel csak kis mértékben akadályozhattuk a 
menekülést, mindkét ütegünket ugyanis úgy helyzetük el, hogy a 163. 
hadosztálynak a Hulkonniemibe szorult nyugati csoportját lője, amely a 
hadosztálynak kb. egyharmadát foglalta magába. E csoport ellenállása megtört 
december 30-án. Az ellenség a helyszínen hagyott 5000 halottat, és közel 500 
foglyot ejtettünk. A hadizsákmány jelentős volt: 27 ágyú, 11 harckocsi, 150 
teherautó, 250 ló, nagy mennyiségű gyalogsági fegyver és lőszer - szívesen 
látott ráadás a gyengén felszerelt győztes készleteihez. 

Ezután került sor a 44. hadosztályra, amelynek fő erői kb. 8 km hosszú darabot 
tartottak birtokukban a raatei országútból. A 25 kilométerre eső határig az utat 
kisebb alegységek és járőröző harckocsik őrizték. A hadosztály minden irányban 
megerősített állásokban védekezett azok ellen a rajtaütések ellen, amelyeket 
vállalkozást végrehajtó csapataink éjjel-nappal folytattak. 

Siilasvuo ezredes kimerült csapatait több harci csoportba osztotta, és ezekkel 
egymás után rohamokat intézett a 44. hadosztály szárnyai ellen, elzárva az 
ellenfél útját Kelet felé. A hosszú hadoszlopot több helyen átvágta és 
szakaszról-szakaszra folytatott harcban megsemmisítette. A harcok egész héten át 
tartottak és az oroszok szokatlan szívóssággal küzdöttek mindvégig. Az 
ellenséges hadosztálynak csupán kis része tudóit kitörni a bekerítésből és 
elmenekülni a határ mögé. Hatalmas zsákmányt ejtettünk: 70 különböző ágyút, 43 
harckocsit. 270 gépkocsit és traktort, 300 gépfegyvert, 6000 puskát, 32 tábori 
konyhát és 1170 lovat. Az ellenfél halottainak számát nem állapíthattuk meg 
pontosan, mert a hófúvások széles területen betakarták mind az elesetteket, mind 
azokat, akik a fagytól pusztultak el. 1300 foglyot ejtettünk. 

A győzelem Suomussalminál is a bátor és céltudatos vezetésnek, a csapatok szívós 
kitartásának, valamint a terep és a természeti viszonyok ügyes kihasználásának 
eredménye volt. Függetlenül a nyomasztó fölénytől és a fagytól, amely időnként 
még a 46 fokot is elérte, a finn katona itt is lehetségessé tette a lehetetlent. 





A sallai harcok 


A parancsnok, Silasvuo ezredes, megkapta a jól megérdemelt tábornoki 
oroszlánrendet . 

A 44. hadosztály óvatos és passzív magatartása mindvégig abban az időszakban, 
amíg a 163. hadosztály élethalálharcát vívta csupán 10 kilométernyi távolságra, 
furcsának tűnik. Bár a hadosztály fő ereje csak december 27-én egyesült 
előrevetett osztagaival, december 15-től kezdve a hadosztály alkalmassá vált 
arra, hogy aktívabban előretörjön a 163. hadosztály segítségére. A háború 
befejező szakaszában az ellenfél ezen a frontszakaszon nem indított offenzívát. 
Fájdalmas veszteségek után fel kellett adnia tervét a ,villámháborúról", 
amellyel Finnországot ketté akarta szakítani. Ennek köszönhetően csapataink egy 
részét új feladatok ellátására rövidesen áthelyezhettük más frontszakaszokra. 

A Tolvajárvinél és Suomussalminál vívott ütközeteket itt azért írtam le 
részletekbe menően, mert taktikai szempontból nézve, a háború legjelentősebb 
ütközetei voltak, és mert döntően hatottak a nép morális kitartására. Ezenkívül 
sok más ütközettel szemben a legszemléletesebben nyújtanak reális képet azokról 
a kegyetlen feltételekről, amelyek közt a Téli Háború folyt. 

December folyamán a harci tevékenység előnyünkre változott meg a keleti front 
más szakaszain is. A távoli Petsamo területén az ellenséget Hyöhenjárvinél 
tartóztattuk fel száz kilométerre a Jeges-tenger partjától, ahol egy zászlóalj 
állt szemben egy hadosztállyal. A sarki télnek és a nagy 

távolságoknak köszönhetően csapataink északon meg tudták állni a helyüket 
létszámbeli hátrányuk ellenére, különösen miután a petsamói utat Salla felől 
közelítő fenyegetést sikerült elhárítani. Harckocsikkal és egy felderítő 
zászlóaljjal megerősített orosz ezred, amely a Salla templomosfalut birokba vevő 
egyik hadosztályhoz tartozott, Savukoskin keresztül támadási indított 
Pelkosenniemi falva ellen. Ha az oroszoknak sikerült volna elfoglalniuk, 
lehetőséget nyertek volna mind arra, hogy Kemijárvin keresztül hátbatámadják a 
Kursu vidékén védekező csapatainkat, mind arra, hogy veszélyeztessék a petsamói 
utat. 


Pelkosenniemit egyetlenegy század védte, amelynek a kezdetben egy tartalék 
zászlóaljat küldtünk segítségül. A túlerőben lévő csapatok támadásakor a 
védelmet végül egy hiányosan felszereli ezreddel erősítettük meg, amely december 
18-án kapcsolódott a harcba, és a helyzetet egy átkaroló mozdulattal oldotta 
meg. Az ellenség pánikba esett és maga mögött hagyott általunk szívesen látott 
eszközöket; egyebek közt 10 harckocsit, 40 teherautót, fegyverekkel és 
felszerelést. Már csak Salla közelében tudott ismét ellenállást kifejteni. 

A győzelem kivívása Pelkosennieminél igen fontos volt az egész Lappföld védelme 
szempontjából. Csapatokat tudtunk innen leválasztani a Kemijárvi frontszakasz 
számára, ahol ezután két ezred kötött le két hadosztályt a háború végéig. 

A délebbi frontszakaszokon is megszilárdult a helyzet. Kiegészítésként küldött 
csapatainknak sikerült időben elérkezniük Kuhmo templomosfaluhoz, hogy a falutól 
keletre feltartóztassák az 54. hadosztályt, amely Repola felől nyomult előre. A 
másik ellenséges hadoszlopot, amelynek az volt a feladata, hogy Lieksa környékén 
elvágja az államhatártól helyenként csak 30 kilométerrel haladó Joensuu- 
Kontiomáki vasútvonalat, szintén meg tudtuk akadályozni célja teljesítésében. A 
Ladoga parti frontszakaszon a Salmin és Uomáán keresztül előnyomuló két orosz 
hadoszlopnak sikerült ugyan egyesülnie Kitelánél, de valamennyi kísérlete, hogy 
megtörje a védelmet a Ladoga és Syskyjárvi közölt, kudarcba fulladt. A 
legaggasztóbb helyzet továbbra is Kolláánál alakult ki a Suojárvi vasútvonal 
mentén, ahol csak gyenge tüzérséggel támogatott négy zászlóalj tartotta magát 
két hadosztállyal szemben. A karácsony időszakában az ellenség tevékenysége 
gyengült. A bőséges hóesés megnehezítette a közlekedési, és erősen korlátozlak 
síelésben járatlan oroszok taktikai mozgását. A tél végül szövetségesünkként 
avatkozott be a harcba a hosszúra elnyúló keleti fronton. 

Miközben a fentiekben említettek történtek a keleti fronton, a fő hadszíntéren, 
a Földszoroson a harc folytatódott. Alighogy megszületett a döntés, hogy 
tartalékokat küldünk a keleti front kritikus szakaszaira, amikor a fő védelmi 
vonal ellen megindult az első nagyszabású támadás. A támadást az ún. Viipuri 
kapu irányában vártuk, Kaukjárvi és Mulaanjárvi között, ahol mind a terep, mind 
pedig az úthálózat alkalmas volt nagy erők elvonulására. December 6-án az 
ellenség mégis keletebbre indított támadást, a majdnem a határon fekvő Taipale 
frontszakasz ellen, ahol a folyó kanyart ír le dél felé, megkerülve egy lapos, 
hídfőállásnak megfelelő földnyelvet. Állásaink a földnyelven keresztül húzódtak 
a földnyelv északi részén. A támadás célja nyilvánvalóan az volt, hogy a Viipuri 
ellen készülő offenzíva kezdete előtt elvonjuk tartalékainkat a Földszoros 
nyugati oldaláról. 

Taipale védőinek kemény próbát kelleti kiállniuk. December 6 és 11-e között a 
támadó ellenséges hadosztály ebben a küzdelemben olyan megsemmisítő 
veszteségeket szenvedett, hogy ki kellett vonni a harcból és újabbal 
felcserélni. Az újabb hadosztály december 15-én lendült támadásba, de ezt is 
visszavertük, és az 50 harcba vetett harckocsiból 18-at semmisítettünk meg. A 
következő napon az ellenség nyolcórás tüzérségi előkészítés és négyórás 
szüntelen légi bombázás után két helyen betört állásainkba, de már ugyanaznap 
este a betörést elreteszeltük és a fő védelmi vonal egészében ismét a kezünkön 
volt. Másnap tüzérségünk meglepetésszerű ágyútűzzel fogadta az oroszok 
rohamosztagait, ezzel a tűzzel szétzúzta a hadosztály támadó erejét és a 
hadosztály kivált a harcból. December 17-én az ellenség már a harmadik 
hadosztályt vetette be, de eredmény nélkül. 

A Taipalenál lezajlott védelmi harcok a Téli Háború legnagyszerűbb tettei közé 
tartoznak. Amikor az ellenfél legtöbbször a jégen és nyílt terepen támadt, 
veszteségei aránytalanul súlyosak voltak. Igénytelen tüzérségünk a maga kitűnő 
lövésztechnikájával, a lőszerben és a modern eszközökben fennálló hiányok 
ellenére, fölényes hatékonyságúnak bizonyult. Ami az ellenfél taktikáját illeti, 
Taipalenál kiderült, hogy csökönyösen ragaszkodik ősrégi hadműveleti 
gondolkodásmódhoz, amely képtelen alkalmazkodni az adott időhöz és helyhez. Ez 
olyan megfigyelésnek bizonyult, amely a későbbiekben is minden frontszakaszon 
ismétlődött. 

Már a Taipalenál folyó első harcok idején is jelentések érkeztek a Viipuri 
kapuja ellen irányuló nagy csapatösszevonásokról, arrafelé az ellenség felderítő 
tevékenysége is megélénkült. Kisebb támadásait visszavertük az egész front 
hosszában, és számos harckocsit semmisítettünk meg. December 17-én kora reggel 
heves tüzérségi előkészítés kezdődött a Summa falva és a vasútvonal közé eső 
szektor ellen. 10 órakor megindult az első, hadosztály erejű, harckocsi- és 


légierőkkel támogatott támadás a Summától keletre lévő állásaink és maga Summa 
falva ellen, amely a Viipuriba vezető út mentén kialakított támpontnak 
számított, s amelynek neve rövidesen általánosan ismertté vált. Itt kezdetben az 
oroszoknak sikerült betörniük a vonalunkba, miközben 25 harckocsit veszítettek, 
estére azonban az egész vonal ismét birtokunkba került. 

A következő napon az oroszok ötórás tüzérségi előkészítés után megismételték a 
támadást, de tüzérségünk már a kezdetén elfojtotta. Újabb előkészítés 
következett, amely egész éjjel tartott. December 19-e az eddigi 

legnehezebben elviselhető napnak bizonyult. A támadás súlypontja továbbra is 
Summa volt, de a támadás hulláma átterjedt Kelet felé, túl a vasútvonalon. Az 
egész Viipuri kapu ellen összességében hat hadosztály rohamozott, s egy 
harckocsihadtest, két önálló harckocsidandár, a repülőgépek sokasága támogatta. 
Világosan észlelhető volt, hogy az orosz tüzérség megtanulta tüzének jobb 
összpontosítását. A harckocsik 20-50 járműből álló csoportot alkotva kíméletlen, 
gyakran teljesen önálló támadásokat hajtottak végre. A gyalogság, amely tömör 
alakzatokban rohamozott, súlyos veszteségeket szenvedett. Most rájöhettünk, hogy 
a harckocsiakadályokként elhelyezett kövek túlságosan kicsinek bizonyultak, 
könnyen eltávolíthatók voltak helyükről. Még gyalogsági ágyúk tüzével is 
szétmorzsolták az akadályokat. Ilyen módon sikerült kb. ötven harckocsinak 
áttörnie a falun, ahol közelharcban többet megsemmisítettünk közülük. Az éjszaka 
leple alatt a többi visszavonult saját vonalába. 

Még december 26-án is reggeltől estig tombolt a harc, az éj beálltával azonban 
minden támadást sikerült végérvényesen elhárítani. A védelmi vonalunkban és az 
előtte elterülő terepen 58 kilőtt harckocsi hevert, köztük 22 nehéz harckocsi. 
Egy harckocsi átszökött parancsnoka elmondta, azért adta meg magát, mert , nem 
mert felelősséget vállalni a veszteségekért". A Földszoroson megsemmisített 
harckocsik száma összességében ezúttal 239-re emelkedett. 

A Földszoroson harcoló csapatok sokkal jobban tartották magukat a túlerővel 
szemben, mint azt remélni mertem, a harci szellem jó volt. Ezért érthetőnek 
tekinthető, hogy a Földszoros hadseregének parancsnoksága ebben az időszakban 
kézenfekvőnek tartotta ellentámadás javaslását. Értesüléseink szerint az orosz 
csapatok erősen kimerültek. Az elesetteknél és a foglyoknál talált levelek nagy 
fáradtságról tanúskodtak. Joggal feltételezhető volt, hogy az ellenség 
tüzérsége, legalábbis pillanatnyilag, kimerítette lőszerkészleteit és hogy 
azokat aligha töltheti fel egyik napról a másikra, ugyanakkor a 
harckocsiegységek üzemanyaghiánnyal küszködtek. Mind a harckocsik, mind a 
gyalogosok között akadtak olyanok, akik megtagadták a harcot, és a foglyok 
közlései szerint több halálos ítélethozatal történt. Sok katonának elfagyott a 
keze és a lába. Az ellenség pillanatnyi gyengesége olyan ellenintézkedésre 
ösztönzött, amellyel megakadályozhatjuk új offenzíva beindítását. Aktív 
fellépésünk csapataink harci kedvét is kedvezően befolyásolta volna. 

Az ellentámadás gondolata nem először került napirendre. Már december 11-én 
Österman altábornagy offenzívát javasolt a II. hadtest fő erőivel 

45 kilométer széles frontszakaszon, amely a Finn-öböltől az Yskjárvi-tóig 
terjedt. Mindamellett azon a nézeten voltam, hogy ez a kezdeményezés aligha adna 
lehetőséget a sikerre. A csapatok szétszórtan helyezkedtek el, nem volt meg a 
szoros érintkezés az ellenséggel, és csoportosításáról nem szereztünk biztos 
értesüléseket. A támadás üresjárattá válhatott volna, ezen 

kívül csapataink nem voltak alkalmasak arra, hogy hatékony páncéltörő fegyverek 
nélkül mozgó harcra vállalkozzanak az orosz harckocsik tömegei ellen. Minden 
tekintetben jobbnak ígérkezett állásainkban kivárni a támadást, amely - ebben 
biztos voltam - rövidesen megkezdődik. 





A Karjalai földszoros harcai 
z Orosz előrenyomulás a Mannerheim-vonal irányában 
Ze - - - Orosz előrenyomulás a summai áttörést követően 


------- A finn védelmi vonal, az ún. Mannewrheim vonal 


Miután a Viipuri kapuért folyó csata az oroszok nyilvánvaló vereségével 
végződött, a hadseregparancsnok megismételte javaslatát. Indoklása meggyőző 
volt. A summai ütközet idején december 9-én jóváhagyásomat adtam, hogy a summai 
frontszakasz mögött elhelyezkedő 6. hadosztállyal ellentámadást hajtson végre, 
ha az ellenség mélyre nyúló áttörést érne el. A partvédelem egy 
gyalogosezredével kiegészítve, ezt a hadosztályt most neki rendeltem alá, hogy a 
II. hadtest egyik csapatparancsnoka vezetésével ellenoffenzívát indítson, 
amelynek a hadosztály csapatrészeinek támadásával kellett végbemennie a 
Kuolemajárvi és Muolaanjárvi között. A hadsereg vezetése a támadás 
megindításának időpontját december 23-a hat óra harminc percében határozta meg. 
Rövidesen kiderült azonban, hogy a hadművelet sikerének előfeltételeit ezúttal 
nem vizsgáltuk meg kellő alapossággal, és tervezésekor sem fordítottunk elegendő 
figyelmet azokra a különféle nehézségekre, amelyek könnyen előállnak - főleg 
téli körülmények között -, ha a csapatokat ilyen nagyszabású offenzíva céljára 
vonjuk össze. A legrosszabb az volt, hogy elveszítettük a harci érintkezést az 
ellenséggel, miután támadásai abbamaradtak, továbbá a felderítést oly mértékben 
elhanyagoltuk, hogy az orosz csapatok csoportosítását nagyrészt nem ismertük. A 
következmény az lett, hogy támadásunk pontos célok és egyértelmű súlypont 


kijelölése nélkül zajlott le. 

Az orosz védelem előterét elfoglaltuk említésre méltó ellenállás nélkül, de 
miután mélyebbre benyomultunk az orosz egységek közé, amelyeket valóságos 
harckocsivárak 7 védtek, támadásunk megrekedt, mivel a páncéltörő ágyúk nem 
tudták követni a gyalogságot. 

7 Beásott harckocsikkal megerősített támpontok. (A fordító jegyzete.) 


A tüzérség, amely számára a sűrűn csoportosított harckocsik nagyszerű 
célpontként szolgáltak volna, nem nyitott tüzet, mert az összeköttetés nem 
működött. Jobban, mint bármikor máskor, most megbosszulta magát a modern 
rádiókészülékek hiánya. Nyilvánvalóvá vált, hogy az előkészítő időt túl rövidre 
szabtuk és ebben rejlett a tévedések és mulasztások oka. Nyolc órával a támadás 
megindítása után parancsot kellett adni megszakítására. Az elszakadás az 
ellenség említésre méltó ellentámadási próbálkozásai nélkül zajlott le. 

Bár a hadművelet nem hozta meg a kívánt eredményt, feltételezhető volt, hogy 
váratlan aktivitásunk bizonyos hatást tett az ellenségre, mivel a Viipuri kapuja 
ellen hosszabb időre beszüntette a nagyobb támadásokat. Ehelyett az oroszok 
december 28-án a III. hadtest állásai ellen intéztek támadást Taipalenál, ezen 
kívül sikertelen kísérletet teltek arra, hogy egy friss hadosztállyal átkeljenek 
a Suvanto-folyón, amelyet most vastag jég fedett. December 26-ára virradó 
éjszaka az ellenségnek sikerült Kelja frontszakaszán lábat vetnie a Suvanto 
északi partján, de nappal visszavetettük őket a jégre. Az ellenség 700 halottat, 
mindenféle eszközöket, egyebek közt 81 gépfegyvert hagyott maga után. 

A háború első hónapja befejeződött. A helyzet több tekintetben másképp alakult, 
mint vártuk, és a meglepetéseket nagyjából-egészében számunkra kedvezőeknek 
minősíthettük. Az orosz csapatoknál több különféle hiányosságot észleltünk, és a 
természeti viszonyok bizonyos mértékig kiegyenlítették a köztünk és az ellenség 
között létszámban és felszerelésben meglévő aránytalanságokat. A finn hadsereg 
krónikájába két olyan dicső tettet jegyezhettünk be, mint a Tolvajárvinél és 
Suomussalminál lezajlott megsemmisítő ütközet. Az ellenség támadásait más 
frontokon is visszavertük. Az ellenfél nagy és súlyos anyagveszteségeket 
szenvedett, amiből mi szívesen látott többlethez jutottunk fegyverekben és 
felszerelésben egyaránt. A finn hadsereg megmutatta azt is, hogy tud csapást 
mérni az ellenfélre. 

A tengerparti fronton az ellenség minden közelítő próbálkozását elhárítottuk. 
Russarő és Utő ütegei jól oldották meg feladatukat, Koivisto és Humaljoki parti 
erődítményei - azon túl, hogy visszaverték az orosz páncéloshajók támadását - 
jelentős részt vállaltak a szárazföldön folyó hadműveletekben. Ugyanezt kell 
elmondanom a Járisevánnieminél és Kaarnajokinál elhelyezett ütegeinkről, amelyek 
Taipalet védelmezték a Ladoga felől. 

Tengeri harci sikerek hiányában az oroszok a kiürített és védelem nélkül hagyott 
Suursari elfoglalásával büszkélkedtek, mely szigetet alapos bombázás után 
szálltak meg. A Finn-öböl gyors befagyása miatt a tengeren nem folytak 
hadműveletek, Ahvenanmaa-szigete pedig kívül esett a veszélyeztetett övezeten. 
Az ellenség légi fölényének nem volt döntő hatása. Eltekintve légvédelmünk 
fogyatékosságaitól, az ellenség légierejének nem sikerült megbénítania sem a 
közlekedési összeköttetéseket, sem a nemzet életét. A december során 
végrehajtott légitámadásokért az ellenfél összességében 142 bombázó- és 
vadászgéppel fizetett. 

A nép egy emberként sorakozott fel a véderő mögött, nyugodtan, elszántan, 
tudatában annak, hogy a harcot folytatni kell. Az új esztendő küszöbén azonban a 
tárgyilagos szemlélő mégsem szabadulhatott sötét sejtelmektől. A Szovjetunió 
presztízse megkövetelte, hogy győzelmet érjen el, és várható volt, hogy a nyomás 
növelésével rövidesen fölényhez jut. Lehetőségeink, hogy új egységeket 
alakítsunk, váltsuk a csapatokat és pótoljuk a veszteségeket, igen korlátozottak 
voltak, ami pedig az anyaghiányokat illeti, a javarészt improvizált 
iparszervezetünk az idő haladtával ezeket nem tudta elhárítani, apadó 
nyersanyagkészletei miatt. A Népszövetség ugyan felszólította a tagállamokat a 
segítségnyújtásra, de ebből egyelőre csak keveset kaptunk. Hírek keringtek 
arról, hogy a nyugati hatalmak fegyveres beavatkozásra készülnek, de mindez 
túlságosan határozatlan és bizonytalan volt ahhoz, hogy ezekre a lehetőségekre 
építhessünk. Ebben a helyzetben nem maradt más választásunk: harcolnunk kellett 
tovább. 

A háború első hónapja tele volt meglepetésekkel, ugyanez történt azonban 


januárban is. Arra számítottam, hogy az ellenség haladéktalanul döntő küzdelembe 
veti be csapatait a Földszoroson lévő széles szektoron. Ide 

friss tüzérség és harckocsiegységek érkeztek, az úthálózatot továbbfejlesztették 
és kijavították. Az egész január ugyanakkor az állóháború jegyében telt el, és a 
hadműveletek súlypontja a keleti frontra tevődött át, ahol újabb orosz 
egységeket ért pusztulás. 

A Ladoga-Karjalában, mint arról a fentiekben beszámoltam, a 168. és a 18. 
hadosztálynak - az utóbbi a 34. harckocsidandárral megerősítve - december elején 
sikerült egyesülnie Kitelánél, ahol végül feltartóztattuk őket. Kolláánál, a 
Soujárvi vasútvonal mindként oldalán létesített, tábori jelleggel megerősített 
reteszállás továbbra is ellenállt a nyomásnak. Azt követően, hogy a IV. hadtest 
csapatai között széleskörű átcsoportosítást hajtottunk végre, Hágglund 
vezérőrnagy, a hadtest parancsnoka az új év küszöbén azt a feladatot kapta, hogy 
hadosztályaival ( 12. és 13. hadosztály) megindítsa a régóta tervezett 
ellentámadást. Kolláánál csak néhány zászlóaljat hagytunk. Az ő kitartásukon 
múlott egyébként az egész hadművelet sikere. 

Mint arról szó esett, még december közepén kísérletek történtek a zsák szájának 
összezárására észak felől, de a nehezen járható terep, a kemény fagyok, az 
elégtelen felszerelés, stb. okozta nehézségek miatt ezek a kísérletek csak helyi 
sikerrel jártak. A gyenge eredmények fő oka azonban az volt, hogy az ellenség 
hihetetlenül gyorsan megerősítette állásait, és elfoglalásuk kellő tüzérségi 
támogatás nélkül túlságosan nehéznek bizonyult. Az eredeti támadási terv 
olymódon változott meg, hogy Hágglund vezérőrnagy csapatait keletebbre 
csoportosította át, pontosabban szólva, a Syskyjárvi-tó déli és keleti oldalára, 
és csapásokat mért az ellenség utánpótlására és hálába. 

Már az újév küszöbén kisebb egységeinknek sikerült a 18. hadosztály utánpótlási 
vonalát átvágnia Uomaa és Kásnáselkö között Lavajárvi közelében és az ellenséges 
erők kisebb részeit katlanokba zárni. Kevéssel ezt követően tartósan 
bekerítettük Uomaa falvát és ott frontot alakítottunk ki a Kelet felől 
előnyomuló segélycsapatok ellen. Az ellenség egyetlen utánpótlási vonala most a 
Ladoga partján futott Salmin keresztül Koirinoja felé, de ezt az útvonalat is 
naponta szorongatták partvédelmi mozgó csapataink, ráadásul éberen tűz alatt 
tartotta a Mantsisaari-szigetén álló parti erődítményünk, amely a háború végéig 
tartotta magát mind a szárazföld felől, mind a levegőből végrehajtott orosz 
támadások ellen. 

A IV. hadtest támadása január 6-án indult meg. Az előnyomulás úttalan, nehezen 
járható erdei terepen keresztül folyt, amit lassított a nehéz fegyverek és az 
utánpótlás szállítása. Amikor főerőink hátbatámadták a 18. hadosztályt és 
Korinojánál kijutottak a Ladoga partjára, ezzel elvágták mindkét ellenséges 
hadosztály utánpótlási vonalát. Néhány nap múlva újabb támadásba kezdtünk és a 
kezünkbe került a part a Pitkáranta mentén. Eddig a támadás a tervek szerint 
folyt és joggal feltételeztük, hogy a teljesen bekerített ellenség rövidesen 
elkerülhetetlennek tekinti a fegyverletételt, aminek eredményeként jelentős 
erőink szabadultak volna fel más feladatok ellátására. Ehelyett azonban 
hosszadalmas és sajátos harc kezdődött, amely több hétre lekötötte a IV. hadtest 
fő erőit. 

Négy újabb Salmi és Kásnáselká felől előnyomuló ellenséges hadosztály 
feltartóztatására csak gyenge egységek álltak rendelkezésünkre. Hadműveleti 
szempontból ugyanakkor veszélyesebbnek látszott a Kollaanál ránk nehezedő 
nyomás. Ilyen körülmények között a Ladoga északi oldaláról nem vonhattunk ki 
csapatokat, mi több, oda tartalékokat kellett küldenünk! 

Januárban egy ezredet, három önálló zászlóaljat, februárban pedig egy 
lovasdandárból sízászlóaljjá alakított csapatot juttattunk el oda. Abban az 
időben teljes hevességgel folytak a döntő ütközetek a Földszoroson és minden 
erőnket lekötötték. Január végén új hadosztályt állítottunk fel - a 23. 
hadosztályt, amely főleg a 3. tartalékhadosztályból formálódott - főparancsnoki 
tartalékként a Loimola-Muuanto-Soanlahti-Suistamo területére. Ebből a 
hadosztályból azonban csak egy hiányosan felszerelt ezred indult útnak. 

Az oroszok északabbra álló egysége - a 18. hadosztály - megsemmisítésére 
ugyanazt az átkarolási taktikát alkalmaztuk, amellyel kivívtuk a győzelmet 
Raatenál. Ezt a hadosztályt harckocsidandáraival együtt kb. tíz katlanba zártuk, 
de sajnos erőinkből nem futotta, hogy ugyanezt a módszert alkalmazzuk a 168. 
hadosztály vonatkozásában is. Bár az utánpótlási vonalakat elvágtuk, az oroszok 
védelmüket gyorsan kiásott és erős támpontok kialakításával készítették elő: 


összpontosították a harckocsikat - többnyire ezeket is a földbe ásták -, a 
középpontba pedig a tüzérség került. A terep, amely tele volt nyílt és meredek 
oldalú dombokkal, s amelyeket könnyű volt végigpásztázni tüzérségi tűzzel, az 
efféle védelemnek szerfelett megfelelt. Az ilyen állások elfoglalásához mind 
nehéztüzérségre, mind pedig nehéz aknavetőkre lett volna szükség, sajnos a IV. 
hadtest hiányában volt mindkettőnek. Lóhúsélelmezéssel és az ügyesen végzett 
légi ellátás biztonságával a katlanok heteken át tartották magukat, közülük a 
legnagyobb - a 168. hadosztály - a háború végéig. Az oroszok a hadosztály 
élelmezését megkísérelték harckocsik védelme alatt a jégen át küldött lovas 
menetoszlopok révén is, amikor is sajátos éjszakai harcforma alakult ki a 
menetoszlopok és a Koirinoja-szigete előterében elhelyezett egységeink között. 
Csekély erőinknek ellenére sikerült megsemmisíteniük a segítségül küldött 
menetoszlopok legnagyobb részét, a szigetek hősi helyőrsége azonban néhány 
nappal a békekötés előtt az utolsó emberig elesett a túlerő, a levegőből és a 
szárazföld felől végrehajtott támadások következtében. 

Mindent egybevetve ez a felállás rendkívül aggasztó volt és idővel 
tarthatatlanná vált. Annak érdekében, hogy csapatainkat áthelyezhessük fontos 
feladatok ellátására más frontszakaszokon, utasítást adtam a IV. hadtest 
parancsnokának a hadműveletek felgyorsítására és arra, hogy minden erő 
latbavetésével azonnal fogjon a katlanok egymást követő felszámolásához. 


Harcok a Ladoga északkeleti partvidékén 


Az éhezés, a fagyok ellenére az oroszok itt is meghökkentő szívóssággal 
védekeztek. Minden kitörési kísérletüket visszavertük. A 18. hadosztály utolsó 
katlana csak február végén esett el. A harcmezőn 4.300 halottat számoltunk össze 
- köztük két tábornokot - azokon kívül, akiket elnyelt a vadon. A hadizsákmány 
összességében felülmúlt minden eddigit: 128 páncélosból, 91 ágyúból, 120 autóból 
és traktorból, 62 konyhából, nagyszámú 





gyalogsági fegyverből és felszerelésből állt. A békekötés mentette meg végül a 
168. hadosztály fő részét attól, hogy a 18. hadosztállyal azonos sorsra jusson. 
Miközben a Ladoga északi oldalán a megsemmisítő harcok dúltak, háromszáz 
kilométerrel északabbra hasonló küzdelem folyt, bár kisebb méretekben. Mint már 
korábban leírtam, az 54. hadosztály előnyomulását decemberben feltartóztattuk 
Kuhmo templomosfalu keleti oldalán. Ezen kívül a vadonbeli harcmodor ügyes 
hadfia, Raappana ezredes alaposan szétvert és a határ mögé kergetett két más 
ellenséges hadoszlopot is Lieksa vonalán. Suomussalmi győztese Siilasvuo 
vezérőrnagy most azt a feladatot kapta, hogy zúzza szét az 54. hadosztályt. 
Egyesített csapataiból alakítottuk ki ezúttal a 9. hadosztályt, amely azonban 
nem volt teljes, mivel egységeinek egy részét délebbi frontszakaszokra helyeztük 
át. 





Harcok Kuhmo körzetében 


A hadművelet január 29-én kezdődött. Néhány nap alatt elvágtuk az 54 hadosztály 
utánpótlását és a menetoszlopot mintegy tíz csonkká szabdaltuk fel a kb. 25 
kilométer hosszú úton. 

Itt azonban az oroszoknak volt idejük, hogy támpontokat alakítsanak ki az 
országút mentén, és a fáktól kitisztítsák az útszéleket. Erős és célszerűen 
megépített állásaikhoz, amelyek közül némelyeket szögesdrót akadályok öveztek, 
lövész- és összekötő árkok, valamint fedezékek tartoztak. Utánpótlásukat légi 
úton látták el. Ilyen módon nemcsak élelmet és takarmányt hanem tüzérségi 
lőszert és benzint is szállítottak, mindezt ejtőernyőkkel dobták le. Sajnos nem 
bővelkedtünk vadászgépekben, hogy ezeket a légihidakat szétverjük, amelyek 
adományaiból különben gyakran részesedtek a finn csapatok is. 

Nekünk is nagy ellátási gondokkal, terepnehézségekkel kellett megküzdenünk és a 
nehéztüzérség hiánya egyre érzékelhetőbbé vált. Az ellenség támpontjait egymás 
után kemény harcban foglaltuk el, ugyanakkor a számukra segítségül küldött 
egységeket sorra visszavertük. Egy sídandár igen veszélyesen mélyen betört 


csapataink közé, de bekerítettük és megsemmisítettük. 

A békekötés aztán megmentette a végleges felszámolástól a nagy veszteségeket 
szenvedett 54. hadosztályt, amely addig elveszítette legénységének és 
felszerelésének közel a felét. 

A helyzet a hosszú keleti front egészén megszilárdult, és az ellenség minden 
frontszakaszon súlyos veszteségeket szenvedett. Sajnos ez a kedvező állapot nem 
tette lehetővé számunkra, hogy idejében és jelentősebb számban erőket vonjunk el 
a főhadszíntéren folyó harcok számára, amelyek február elején döntő fázisba 
jutottak. 

A Karjalai-földszoroson, mint említettem, megnyertük az ,első fordulót". 
Sikerült mozgósított seregtesteinket az állásokba irányítanunk és végrehajtani 
halogató harcainkat, amelyek révén az ellenség számára lehetetlenné tettük, hogy 
megakadályozza jól szervezett visszavonulásunkat a fő védővonalunkba, az első 
lépcsőben lezajlott hadműveleteink után. A ,második forduló" is, amely a 
decemberi elhárító harcokat foglalta magába, a miénk volt. 

Az ellenség decemberi támadásait rosszul vezényelt zenekarhoz hasonlíthattuk, 
amelyben a hangszerek eltérő taktusban játszanak. Egyik hadosztályt a másik után 
vetették be ellenünk, de a különböző fegyvernemek együttműködése hiányos volt. A 
tüzérség pazarolta a lőszert, tüzét rosszul készítették elő, és nemigen volt 
összhangban sem a gyalogság, sem a harckocsik tevékenységével. Az utóbb említett 
együttműködés néha egészen furcsa formában mutatkozott meg. Előfordult, hogy a 
harckocsik támadásba lendültek, tüzet nyitottak és visszatértek kiinduló 
állásaikba, még mielőtt a gyalogság megindult volna. Az ilyen kezdetleges 
hibákért a vörös hadseregnek drágán kellett megfizetnie, de a károkból okulva, 
az oroszok végül elkezdték tervszerűen előkészíteni igazi nagy támadásukat, 
amelynek első előfeltétele az új vezetés és a taktika megváltoztatása lett. 1940 
januárjában a Finnország ellen bevetett valamennyi csapat főparancsnokát, 
Tyimosenko marsallt a Földszoroson állomásozó csapatok parancsnokává nevezték 
ki, amelyeket most a 7. és a 13. hadseregre osztottak ketté. A keleti fronton a 
9. 14. és 18. hadsereget hadseregcsoporttá vonták össze, amelynek vezetésével 
Stern marsallt bízták meg. A főparancsnok pedig Vorosilov marsall lett. 
Kiderült, hogy az oroszok a front közelében a bevetendő támadó hadosztályaikat 
kemény kiképzésnek vetették alá, s ennek során nem kímélték a tüzérséget, a 
légierőt, a harckocsikat sem. Amikor rövidesen végrehajtották első módszeres 
támadásukat, amelyet összpontosított tüzérségi előkészítés előzött meg, 
észlelhették, hogy a kiképzés hasznosnak bizonyult. Csak amikor az ellenfelet 
tűzzel megpuhították, indult támadásba a gyalogság a harckocsik és a tüzérség 
támogatásával, miközben a bombázó- és vadászrepülőgépek a levegőből keresztül- 
kasul pásztázták a harcmezőt Ezek a támadások, amelyeket az ellenségnek nagy 
veszteségeket okozva hárítottunk el, s amelyek tüzérségi tüzét azonban a mieink 
nehezen viselték el, csupán helyi jelentőségűek voltak. Ugyanakkor ezek a 
műveletek érzékeltették, hogy mire számíthatunk a továbbiakban és hogy az 
ellenséget elsősorban a Viipuri kapuja és Taipale érdekli: ellenük folytak 
támadásaik, ezeket fényképezték, ezeket ágyúzták szorgalmasabban, mint bármely 
más frontszakaszt. 

Ez a várakozás mind csapatainkra, mind a vezetésünkre rendkívül nyomasztóan 
hatott. A vihar előtt még csak csend sem volt, mivel állásainknak el kellett 
viselniük az állandó helyi támadásokat, heteken át bombázták őket a levegőből és 
a legnagyobb űrméretű ágyúk rendszeres tüze alatt álltak. A gyenge támpontokat 
és akadályokat szétmorzsolták. A vezetékes összeköttetés ugyanilyen mértékben 
szakadt meg. Az ellenség tudta, hogy csapatainkat nem tudjuk cserélni és hogy a 
szüntelen tűz nemsokára felőrli őket fizikailag és pszichikailag. Végül már 
egyedülálló személyek sem tudtak úgy mozogni az állások mögött, vagy a mögöttes 
terepen, hogy ne érje őket repülőgéptámadás. Ezért minden országúti és vasúti 
mozgást az éjszaka idejére kellett korlátozni. Az oroszok felderítése, különösen 
a számtalan figyelő léggömbből végzett felderítés, megnehezítette tüzérségünk 
tevékenységét, ami annál inkább aggasztó volt, mivel a tüzérség, eltekintve a 
lőszerhiánytól, egyre egyértelműbben a védelem magvává vált. Végül napközben 
lehetetlenné vált a fedezékek, sátrak és épületek fűtése, mert a legkisebb 
füstcsík magára vonta az ellenség tüzét. Mintha valami varázslat lenne: az 
égbolt hétről-hétre felhőtlen maradt, a hőmérséklet pedig a mínusz 30 fok körül 
tartotta magát. 


Karácsony idején az Isakson ezredes parancsnoksága alatt álló 5. hadosztály 


Summa frontszakaszán és a Vihma ezredes parancsnoksága alatt álló 7. hadosztály 
a Taipale-folyó frontszakaszán került a legnagyobb nyomás alá. Mind a két 
hadosztálynál sürgető csere vált szükségessé. Január elején az előbbit 
felváltottuk a tartalékban lévő Paalu ezredes vezette 6. hadosztállyal, - 
amelyet ezúttal 3. hadosztálynak kereszteltünk át - de Taipale kimerült védőinek 
cseréjéhez nem állt rendelkezésre tartalék. A néhány önálló osztaggal 
megerősített 5. hadosztály most a főtartalékunkat képezte és folytatta a 6. 
hadosztály által megkezdett erődítési munkákat a közbülső védelmi vonalon Somme 
és Kamara vasútállomása között. 

Viipuri deli oldalán. Az I. tartalék hadosztályból nemrég alakított 21. 
hadosztályt, amelynek hiányos volt a felszerelése, január végén főparancsnoki 
tartalékként a Földszoros keleti oldalára irányítottuk, és azt is erődítési 
munkákra fogtuk Kiimmajárvi és a Ladoga között. 

A hadifoglyok vallomása szerint az oroszoknak az volt a szándéka, hogy már 
január második felében offenzívát indítsanak, de elhalasztották a kemény fagyok 
miatt. Ha az ellenség elgondolása az volt, hogy még a márciusi enyhülés és a 
járhatatlan utak időszaka előtt döntést csikarjon ki, sietnie kellett, mivel a 
sikeresen megkezdett támadás alkalmat teremtett volna a január és február 
fordulóján megindítandó béke-puhatolózásokhoz. 

Február elején beindult a támadás a II. hadtest egész frontja hosszában, 
súlyponttal Summa irányában. A tüzérségi előkészítés felülmúlta mindazt, amit 
csapataink a korábbiakban átéltek. Ugyanezt kell elmondani az összességében 500 
repülőgéppel végrehajtott légitámadásokról. A déli órákban előgördültek a 
harckocsik, amelyeket a gyalogság követett füstfüggöny mögé rejtőzve. A harc 
egész nap és a következő éjszakán át dúlt. Bár az ellenség harcbavetett újabb 
csapatokat is, a támadásokat az egész vonalon visszavertük. 

Kiderült azonban, hogy ez csak a kezdet. Az igazi nagy támadás, amely szintén a 
Summánál húzódó frontszakasz ellen irányult, február 6-án következett be. Néhány 
nap alatt a támadási front kiszélesedett mind nyugati, mind keleti irányban. Az 
oroszok most már megtanulták a különböző fegyvernemek ,hangszerelését", ami 
megmutatkozott egyrészt a tüzérségi tűz folyamatos összehangolásában a gyalogság 
mozdulataival, másrészt a tűznek igen pontos, megfigyelő ballonokból és 
harckocsikból végzett irányításában. 

Mivel az oroszok a gyalogsággal sem takarékoskodtak jobban, mint a 
harckocsikkal, veszteségeik rendkívüliek voltak. Előfordult, hogy több ezred kis 
területen zsúfolódott össze, sűrű és mozdulatlan tömeget képezve, amelyben 
gyenge tüzérségünk központosított tüze is pusztító nyomot hagyott. A veszteségek 
nagyságát érzékelteti, hogy e néhány nap alatt több mint húsz harcba vetett 
különféle csapattestből ejtettünk foglyokat. Újdonság volt, hogy sok helyen a 
gyalogságot harckocsik vontatta szánokon juttatták előre, vagy a harckocsik 
tetején. Újdonságnak számított az is, hogy lángszóró kocsik jelentek meg, 
amelyek égő nyersolajat fecskendeztek szét. Különösen Summánál és Taipalenél 
volt érezhető, ahol a csapatok már hetek óta nem jutottak elég alváshoz, és a 
katonák az emberi állóképesség határához értek. Még a harckocsik megjelenése sem 
tudta már az embereket ébren tartani. Azok a tartalékok sem tudtak pihenni, 
melyeket az egyik kritikus frontszakaszokról a másikra dobtunk át. 

A támadás súlypontja eddig Viipuri kapujára, különösen a summai frontszakaszra 
nehezedett. Február 11-én a támadó tevékenység az egész földszorost átfogó 
általános offenzívává szélesedett ki, megtetézve azzal a 

kísérlettel, hogy mindkét szárnyunkat megkerüljék a Finn-öböl és a Ladoga jegén 
át. Bár több frontszakaszon betörés történt, a helyi tartalékokkal sikerült a 
helyzetet uralni, ez azonban azzal a következménnyel járt, hogy estére egyetlen 
tartalékként csak a Viipuri délkeleti oldalán állomásozó 5 hadosztállyal és a 
Földszoros keleti felén lévő 20. hadosztállyal számolhattunk. Veszélyt jelzett 
ugyanakkor az is, hogy az ellenség február 11-én be tudott törni Láhte 
frontszakaszán, ami később döntő fontosságúnak bizonyult. 

Mivel a summai frontszakasz túl kemény diónak számított, az ellenség támadásai 
súlypontját most kissé keletebbre, Lahtéhoz helyezte át. A támadást száz 
tüzérségi üteg előkészítő tüze előzte meg, amely keskeny sávra összpontosult, és 
szétzúzta lövészárkainkat és támpontjainkat. Védőink, akiknek nagy veszteségeik 
voltak, nem tudták megakadályozni a harckocsik és a gyalogság betörését 
állásainkba. Az első lépcsőben betört ellenség a fő védelmi vonal reteszállásáig 
hatolt előre, miközben a következő támadó hullámok elkezdték elözönleni 
állásainkat. Támpontjainkat egyiket a másik után vesztettük el, miközben az 


ellenség kb. egy kilométer mély betörést ért el. Az ellenség előtt most csak a 
II. hadtest utolsó tartalékaival feltöltött gyenge reteszállás állt. 

Február 12-én a támadás folytatódott, de a reteszállás kitartott. Annak 
érdekében, hogy láhtei frontszakaszon ellentámadással helyreállíthassuk az 
egyensúlyt, a hadseregparancsnok rendelkezésére bocsátottam az 5. hadosztályt. 
Neki azonban már ugyanaznap fel kellett váltania a 3. hadosztályt a summai 
frontszakaszon, ami miatt az ellentámadást csak egy ezrednyi erővel hajthatta 
végre. A parancsnok, Polttila ezredes eközben halálos sebet kapott. Az 
elvesztett terület egy részét visszafoglaltuk, azonban egy heves ellentámadás, 
és a szomszédos szakaszon történt újabb betörés miatt, a terület ismét az 
ellenség kezére került. 

A 3. hadosztály egy egész hónapon keresztül az elővonalban harcolt, és amikor a 
két utolsó héten szüntelen nyomást kellett kiállnia, végképp kimerült és sürgős 
váltása vált szükségessé. Azt követően, hogy február 13-án megtörtént a váltás, 
a hadosztály elvonult a Viipuritól északra fekvő területre, hogy kipihenje magát 
és kiegészítsük létszámát. Azzal számolhattunk, hogy legkorábban 8-10 nap múlva 
lesz harcképes. A Földszoros nyugati oldalán ebben az időben nagyon is hiányzott 
a tartalék. Mivel kétségtelenné vált, hogy a háború ezen a frontszakaszon dől 
el, a 21. hadosztály mely még csak részben foglalta el helyét a Taipale 
frontszakaszon, ugyanazon a napon parancsot kapott, hogy egy ezredet (62. 
gyalogosezred) irányítson a Földszoros nyugati oldalára. Már az előző napon a 
partvédelmet utasítottam, hogy Kotkából két zászlóaljat küldjön ugyanoda. 
Február 13-án az oroszok friss csapatokkal újabb támadást intéztek a Láhte 
frontszakasz reteszállásai ellen. Kezdetben elhárítottuk a támadást, azonban 
azzal, hogy ötven harckocsi áttört majdnem a löáhtei útelágazásig, a helyzet 
kritikussá vált. Ezen kívül a nap folyamán az ellenségnek sikerült 
kiszélesítenie az eredeti betörést keleti irányban. A légitámadások pedig még 
nem tapasztalt hevességgel fokozódtak. 

Annak érdekében, hogy a közelből követhessem a harcokat, a február 14-ére 
virradó éjszakán gépkocsival a II. hadtest parancsnokságára, a Saarela birtokra 
hajtottam, amely Viipuri északi oldalán feküdt. Jelen volt a hadseregparancsnok 
is. Nyilvánvalóvá vált: a hadtestnek nem állt rendelkezésére a szükséges erő 
ahhoz, hogy a Láhténél keletkezett betörést felszámolja. A 62. gyalogos ezred, 
amelynek a Földszoros keleti oldaláról kellett megérkeznie, késésben volt, mert 
a vasútvonalat az ellenség Kaarlahtinál szétbombázta. A harmadik zászlóalj, mely 
a 30 fokos fagyban nyílt autókon utazott Leipásuo felé, legjobb esetben a déli 
órákban érkezhetett meg, de trén nélkül. A Kotkából útnak indított két zászlóalj 
nem juthatott a helyszínre a következő nap reggele előtt. A hadtestparancsnoknak 
sikerült Viipuriból szereznie egy egész nemzetőrzászlóaljat, amelyet autókkal 
Summához szállítottunk. Miközben az ellenség hadosztályokkal, mi zászlóaljakkal 
végeztük a hadműveleteket! 

Február 14-én a reggeli órákban elveszítettük a Láhte frontszakasz 
reteszállásainak maradványait is. Az ellenség azonban még nem nyomult előrébb. 
Ez a körülmény lehetőséget nyújtott számunkra, hogy rendezzük összekeveredett 
egységeinket, és az északabbra eső nyílt terepen összefüggő frontvonalat 
teremtsünk. Ugyanakkor a betörés elkerülhetetlenné tette a summai frontszakasz 
feladását, és ezeket kiürítettük a nap folyamán. Az 5. hadosztály parancsot 
kapott, hogy valamennyi egységével néhány kilométert vonuljon vissza Észak felé 
Leipásuo-Rajaharju vonalára, de arrafelé nem rendelkeztünk megerősített 
állásokkal és a vonalhoz nem fűződött sok bizalom. Frontszakaszunknak ez a 
beszögelése veszélyeztette tehát a Földszoros egész nyugati oldalának védelmét 
olyan időpontban, amikor a hadszíntéren levő ellenséges hadosztályok száma 
harmincra emelkedett. 

Aznap estefelé a főhadiszállásra visszatérőben erősen törtem a fejem azon, 
honnan vehetnénk még újabb tartalékokat. A keleti fronton harcoló csapatoktól, 
amelyek hadműveletei oly sokat ígértek, aligha vonhattunk el egységeket, és azok 
az önálló gyenge zászlóaljak, amelyeket a parti védelemtől kaphatnánk, nem sokat 
jelentettek volna az ilyen nagyszabású hadműveletekben. Az egyetlen 
rendelkezésre álló kötelék a 23. hadosztály volt, amelyet röviddel ezelőtt a IV. 
hadtest rendelkezésére bocsátottam Kollaa védőinek felváltására, s ha valaki, ők 
megérdemelték a pihenést. E hadosztály egyik ezrede már az előretolt vonalon 
volt. Gondosan mérlegelve a dolgot, arra a nehéz elhatározásra jutottam, hogy a 
hadosztály megmaradt ezredeit, csökkentett harcképességük ellenére, a 
Földszorosra küldöm, ahol ezt a hadosztályt a korábban említett 62. gyalogos 


ezreddel töltöttük fel. 

Február 15-én reggel az ellenség támadást intézett a kámárái út védői ellen, és 
estére sikerült betörést elérnie. Bár a betörés eléggé szűk volt, a 

hadsereg parancsnoksága úgy látta, hogy az improvizált állások birtokban tartása 
tartalékok nélkül erőnfeletti feladat lenne a csapatok számára. Mivel véleményem 
azonos volt, Österman altábornagy megkapta az engedélyt, hogy szükség esetén a 
11. hadtestet a közbülső védővonalba vonja 

vissza. 

Ezt követően a hadtest azonnal parancsot kapott, hogy kezdje el a 
visszavonulást. A fő vasútvonal mindkét oldalán végrehajtott ellenséges 
támadások némileg veszélyeztették a parti szárny elszakadó mozgását, de ezeket a 
támadásokat sikerült elreteszelni és a visszavonulás teljes rendben folyt 
anélkül, hogy az ellenfél megkísérelte volna az üldözést. Több helyen rohamokat 
intézett kiürített állásaink ellen, alapos tüzérségi előkészítés után. A 
visszavonuló csapatok leginkább azoktól a folyamatos légitámadásoktól 
szenvedtek, melyeket az ellenség a legnehezebb bombákkal az úthálózat ellen 
intézett. 

A parti szárny visszavonulását jelentősen megkönnyítette a Koivisto-sziget 
ütegeinek tüze. A lehetséges visszavonulásra számítva már korábban is 
hangsúlyoztam, hogy elkerülhetetlen ezeknek a szigeteknek tartós védelme. A 4. 
hadosztály ezúttal parancsot kapott, hogy csapatainak egy részét irányítsa oda. 
Az így megerősített helyőrségnek sok napon át sikerült lekötnie jelentős 
ellenséges erőket. 

Csak február 21-én adtam parancsot Koivisto kiürítésére, amikor a parti szárny 
visszavonása befejeződött. Miután kilőtte utolsó lőszerét és megsemmisítette 
nehéz ágyúit, a helyőrség a következő nap estéjén megkezdte 40 kilométer hosszú 
menetelését a jégen keresztül Sákkijárvibe, magával hozva minden hordozható 
felszerelését. Most az egyszer az időjárás intézői kedvezlek nekünk, február 23- 
án hóvihart rendeztek, s ebben az időben a helyőrség végrehajthatta nehéz 
menetelését az ellenség szárnya mellett. 

Nehéz szívvel engednem kellett, hogy a II. hadtest visszavonuljon állásaiból, 
amelyeket szívósan védett több, mint két hónapon keresztül. Milyen hatással lesz 
ez a visszavonulás a csapatok és a nemzet magatartására, amelyet eddig a keleti 
frontról érkező győzelmi hírek éltettek? 

A visszavonulás lehetőségét természetesen a kezdet-kezdetétől fogva figyelembe 
vettük számításainkban és a megfelelő terveket elkészítettük. Mint említettem, 
tartalékosokkal és munkacsapatokkal építettük a közbülső védelmi vonalat a 
Samola-Sommee-Kámárá állomás irányában, és tovább a tavak közti szakaszokon át 
Vuoksiig, de a kemény fagyok, a munkaerő és a műszaki kellékek hiánya miatt a 
vonalat nem sikerült befejezni. Tali-Vuoksi vonalán egy hátrább lévő védőállás 
építése folyt, amelynek értekét növelte a dimbes-dombos, a harckocsik számára 
nehezen járható sziklás terep. 

Már február 18-án az ellenség közvetlen harci érintkezésbe került a közbülső 
védelmi vonallal, amelynek feltöltését a II. hadtest visszavont csapataival 
teljes rendben hajtottuk végre. Sikereiken felbuzdulva és bízva 

abban, hogy ellenállásunk erejét megtörték, az oroszok ismét elővigyázatlan 
taktikájukat alkalmazták, és zárt alakzatokban támadtak, alapos tüzérelőkészítés 
nélkül. Különösen harckocsizó egységeik becsülték le ellenállásunkat és a 
harckocsik gyakran gyalogsági támogatás nélkül hajtottak át vonalainkon. 
Előfordult, hogy egy nap alatt harminc harckocsit semmisítettünk meg. Általában 
véve, védelmünk ebben az időszakban rendkívül nagy aktivitást tanúsított, ami 
arra vallott, hogy a visszavonulás nem gyengítette a csapatok harci szellemét. 
Miközben az oroszok rohamozták közbülső védelmi vonalunkat, Taipalénál 
ugyanolyan hevességgel folytak a harcok, mint korábban. 

Visszavonulásunk aggasztó következménye viszont az lett, hogy az ellenség 
számára lehetővé vált összeköttetésünk veszélyeztetése a Viipuri-öböl jegén. Ez 
azt jelentette, hogy frontvonalunk 30 kilométerrel meghosszabbodott. Sajnos 
Viipuri nyugati parti oldalára nem sikerült elegendő csapatot keríteni. A parti 
frontszakasz védelmének magvát néhány parti üteg és az oda helyezett 4. 
hadosztály képezte, amelyet felerősítettünk néhány különálló zászlóaljjal és 
üteggel. Az utóbbiakat nemrég hoztuk létre, hiányosan kiképzett 
tartalékegységekből álltak, fogyatékos felszereléssel és fegyverzettel. A 
tisztikar kisszámú és improvizált volt. A sziklás és ásásra alkalmatlan terep 
azt a veszélyt rejtette magában, hogy megnehezíti a védelmet és növeli 


veszteségeinket. 

Háborúban előfordul, hogy a megterhelés, amelynek következtében a vezetők 
kritikus helyzetbe kerülnek, számukra erőnfelettivé válik és a személyi váltások 
kényszerével jár. Ez nemcsak az arcvonalszakasz parancsnokokra, hanem talán még 
gyakrabban a felsőbb parancsnokokra vonatkozik, akiknek egyedül és távolabb a 
harcmezőtől -, ahonnan ellentmondásos és hiányos hírek érkeznek - súlyos és 
felelősségteljes döntéseket kell meghozniuk. Mindez biztos intuíciót, reális 
képzeletet és nagy akaraterőt követel - szellemi és testi megterheléssel jár, 
amely sokak számára erőnfelettinek bizonyul. Amikor a csapatok, főképp a 
legerősebben szorongatott frontszakaszokon, a kimerültség állapotába jutottak, 
természetesen az alacsonyabb és magasabb rangú parancsnokok állóképessége is 
szigorú próbán esett át. 

Amikor Österman altábornagy szabadságot kért betegsége miatt, február 19-én 
utódjául a III. hadtest parancsnokát, Heinrichs vezérőrnagyot neveztem ki, akit 
egyidejűleg altábornaggyá léptettem elő. A háború kezdete óta ügyesen vezette a 
Földszoros keleti oldalának védelmét, és a legkritikusabb helyzetekben is erős 
idegzetű embernek bizonyult. Heinrichs altábornagy helyére Talvela vezérőrnagy 
került, előző, Aittojokinál állomásozó csapatának parancsnoka pedig Pajari 
ezredes lett. 

Ezekkel a parancsnoki váltásokkal összefüggően megvalósítottuk azt a tervet is, 
hogy a Földszoros középső szakaszán új harcálláspontot létesítünk. A II. 
hadtestnek Vuoksitól délre fekvő keleti frontszakaszát (1. és 2. 

hadosztály) leválasztottuk, hogy létrehozzuk az I. hadtestet, amelynek 
parancsnokává az 1. hadosztály parancsnokát, Laatikainen vezérőrnagyot neveztem 
ki. Így csökkent a II. hadtest feladatköre és arra összpontosíthatta erejét, 
hogy Viipuri városát és környezetét, az egész Földszoros védelmi támoszlopát 
védelmezze. 

Miközben a csapatok hiánya egyre nyomasztóbbá vált, mint pótlási lehetőséget a 
külföldi önkénteseket kellett figyelembe vennünk. A Skandináv-országokban 
valóságos népmozgalom indult meg Finnország javára, amelynek eredményei 
összehasonlíthatatlanul nagyobbak voltak, mint a szabadságharc idején. 

A svéd részvétel ezúttal kb. 8000 embert tett ki. Igaz, a csapat nagyrészt a 
fegyverforgatásban gyakorlatlan személy volt, és ezért kiképzésükre, ami 
Tornióban és Kemiben folyt, értékes időt kellett elvesztegetnünk. Az önkéntes 
csapatot, amelyek parancsnoka a szabadságharc idején tevékenykedő Sátakunta 
csapat parancsnoka, Linder tábornok lett, két , seregtestre", azaz hatékony 
tüzérséggel és önálló csapatokkal megerősített két zászlóaljra osztotta. Már 
január közepétől kezdődően a svéd repülőegységek és légvédelem viselt 
felelősséget Észak-Finnország légvédelméért, és érdemeik közé kell számítani, 
hogy a háború második felében a veszélyeztetett Tomio-Oulu vasútvonalon az 
anyagszállítások légitámadásoktól zavartalanul folyhattak. 

Svéd önkéntes csapatok működtek más helyeken is. Turkuban három légvédelmi üteg 
vett részt a város és a kikötő védelmében, és számos finn egységnél svéd 
légvédelmi legénység szolgált. Ezenkívül négy tábori tüzérségi üteg került 
közvetlenül különböző frontszakaszokra. 

Norvégiából 725 önkéntes érkezett, akiket a svéd osztagokkal egyesítettünk. A 
800 főből álló dán csapat is már Finnországban tartózkodott, készen arra, hogy 
induljon a frontra, amikor megtörtént a békekötés. 

A skandináv önkéntesek jelenléte ugyanakkor nem az egyetlen bizonyítéka volt 
annak az érdeklődésnek, amelyet a külföld Finnország és a népünk által 
védelmezett értékek iránt tanúsított. 

Összességében 26 nemzet képviseltette magát az ,idegenlégióban", a Sisu- 
osztagban, amely azonban úgyszintén nem került harci bevetésre. Mivel már sok 
ország belekeveredett a világháborúba, a jelentkezőknek csak töredéke 
érkezhetett meg, és mivel Németország a hadianyagon kívül még az önkéntesek 
áthaladását sem engedélyezte, hosszú kerülőutat kellett tenniük tengeren, 
Anglián keresztül. 

Magyarország, ahol a kormányzó, Horthy admirális kezdeményezte az önkéntes 
csapat létrehozását, élre került: onnan 25.000 résztvevőről érkezett jelentés. 
Az ország veszélyes helyzete miatt azonban a magyar kormány úgy ítélte meg, hogy 
nem juttathat el hozzánk többet, mint 5000 embert, ezek közül egy zászlóalj jól 
kiképzett katona érkezett meg Finnországba, bár nem került frontra, míg mások 
vagy útra sem kelhettek, vagy vissza kellett fordulniuk. Több szerencséje volt a 
300 fős amerikai finnekből álló légiónak, amely a háború utolsó napján esett át 


a tűzkeresztségen. Bár Anglia maga is hadban állt, onnan is néhány ezer idősebb 
önkéntes jelentkezett. 

A Finnországba érkezett külföldi önkéntesek száma kb. 11.500 főt tett ki. Ha ezt 
a csapatot összességében sikerült volna frontszolgálatba állítani, értékes 
pótlást jelentett volna elapadó tartalékaink számára, mindemellett a svéd-norvég 
osztag hozzájárulása igen jelentősnek számított, és a külföldi önkéntesek 
jelenléte lélekemelő tényezővé vált magányos harcunkban. 

A tartalék erők megszerzésének kérdése a Földszoros számára február második 
felében egyre égetőbbé vált. A 23. hadosztály valójában már elindult a Viipuri 
frontszakaszra, de ez nem volt elegendő. A Viipuri-öböl védelme friss és 
tapasztalt erőket követelt. Annak érdekében, hogy a lappföldi védőcsapatok 
részét leválasszam onnan, azt a lehetőséget latolgattam, hogy a svéd önkéntes 
csapatot a Sallánál húzódó frontra helyezem, és mivel szervezése már majdnem 
befejeződött, a fejemben támadt ötlet határozattá érett. A svédek ott 
hátországuk közelébe kerültek volna és bizonyos értelemben saját határaikat 
védhették. Linden tábornok lelkesen támogatta javaslatomat, és február 19-én 
megszületett a megfelelő parancs. A csapatok lecserélése február 22-én kezdődött 
a Salla-frontszakaszon, és néhány nappal később egy gyalogosezred és két 
tartalékos zászlóalj elkezdte hosszú útját a főhadszíntérre. Bár a Ladogától 
északra a katlan-háború teljes erőbevetéssel folyt, a IV. hadtest is olyan 
parancsot kapott, hogy egy zászlóaljat küldjön a Viipuri-öböl védelmére. 

Azzal, hogy a svéd önkéntescsapat csatlakozott a hadviseléshez. Lappföld védelme 
Wallenius tábornok kezéből Linder tábornok kezébe került, aki parancsnoka lett a 
Salla-frontszakasz három finn zászlóaljának és a Petsamótól délre állást foglaló 
harci egységnek is. A. Nordenswan alezredes arcvonal-szakaszparancsnoki, gróf 
C.A. Ehrensvárd alezredes pedig vezérkari főnöki kinevezést kapott, utóbbi a 
szabadságharc résztvevője volt. 

Svéd és norvég testvéreink becsületesen ellátták azt a feladatot, amely korábban 
öt finn zászlóaljra tartozott, annak bizonyítékaként, hogy Svédország és 
Norvégia a 130 békében eltöltött év ellenére még mindig hős katonákat tudott 
kinevelni. Mindig hálásak leszünk, amikor visszaemlékezünk az északi országok 
együttműködésének e megnyilvánulására, és tiszttel adózunk elesett svéd és 
norvég fegyverbarátainknak. Csapatukból említsem meg mindenekelőtt M. Dyrssen 
alezredest, egy önkéntes csapat megteremtőjét, aki ennek sorai közül az elsők 
között esett el. 

A honvédelmünk rendelkezésére álló élő erőkről szólva, ne feledkezzünk el a 
lottákról sem. A lehetőségek, hogy a frontszolgálatra szabaddá tegyünk 
férfiakat, sokkal kisebbek voltak, amíg honvédelmünket nem részesítette 
támogatásban a Lotta Svárd-szervezet. Százezer tagja munkát vállalt mind a 
szülőföldön, mind a fronton, és odaadóan ellátott sokféle feladatot az 
egészségügyi és a gazdaság ellátásában, valamint a törzs- és a hírszolgálat 
területén. Nehéz elképzelni a Téli Háborút e női szervezet nagyszerű 
hozzájárulása nélkül. 

Az a tény, hogy a békepuhatolózások továbbra is folytak, arra késztetett engem, 
hogy a Földszoros új parancsnoka előtt újra hangsúlyozzam, mennyire 
elengedhetetlen, hogy a közbülső védelmi vonal kitartson, bármennyire is 
súlyosnak mutatkozzék a helyzet. A vonal már tíz napja tartotta magát, miközben 
a támadásokat általában elhárítottuk. A front csak a vasútvonal irányában 
nyomódott be, s így maradt ellentámadásaink ellenére. Amikor előállt az a 
veszély, hogy a frontszakasz összeköttetése megszakad Viipurival, felhatalmaztam 
a hadseregparancsnokot, hogy adjon parancsot az I. és II. hadtest visszavonására 
a hátrább fekvő Tali-Vuoksi állásokba. Ez a visszavonulás, amely február 27-én 
kezdődött, tervszerűen és kapkodás nélkül zajlott le. A parancsnokság jól kézben 
tartotta a csapatokat és ezek odaadóan teljesítették feladataikat. A finn katona 
ügyessége a mozgóháborúban ezúttal is fölényt biztosított számára. 

A mögöttes védőállás jellegénél fogva erős volt. Viipuri városa pedig régi 
sáncárkaival és védelmi létesítményeivel hatékony támpontnak számított. 
Csapatainknak valójában nem volt gyakorlottsága a helységharcban, de engem ez 
kevésbé aggasztott, mint az a gondolat, hogy kimerült seregünk képes lesz-e 
egyáltalán megállapodni a harmadik védelmi vonalban és megkapaszkodni benne. Nem 
emlékszem, hogy súlyosabb megterhelés ért volna egész hosszú katonai 
pályafutásom idején. 

Március 2-án az ellenség elérte hátsó védelmi vonalunkat, ugyanakkor a Viipuri- 
öbölben a helyzet kritikusabbá vált. A jég elbírta a legnehezebb harckocsikat 


is, és a kifűrészelt vágatok gyorsan újra befagytak. A hótakaró nem volt elég 
vastag, hogy megnehezítse bármilyen fegyvernem mozgását. Ily módon az oroszoknak 
megadatott a lehetőség, hogy kibontakoztassák teljes erőfölényüket. Csupán a 
délnyugatra eső Uura irányából összességében négy, harckocsi- és légierők által 
támogatott hadosztály támadott. 

Március 2-ára virradó éjjel néhány ezredből álló erő rohamozta meg a kicsiny 
Tuppura-szigetén, a Viipuri-öböl torkolatában elhelyezkedő ütegünket. A támadást 
elhárítottuk és az ellenségnek még napközben végrehajtott minden kísérletét is 
visszavertük, de a sötétség beálltával végül sikerült a szigetet birtokába 
vennie. A bátor védők a jégen keresztül vágták át magukat Sákkijárvi felé. 
Ugyanazon a napon elveszítettük Teikarsaari-szigetét és a Viipuri-öböl 
torkolatában elhelyezkedő többi szigetet is. A támadások sajátsága volt a 
különböző fegyvernemek rendkívülien folyamatos együttműködése: a harckocsik 
körbevették a szigeteket, egyiket a másik 

után - miközben a tüzérség és a bombázórepülők elszántán puhították őket majd 
tovább szűkítették a kört. A gyalogság csak ezután indult rohamra. A parti 
védelem gyalogságára - három önálló zászlóaljra, valamint a parti ütegekre - 
hárult a harc neheze. Ám a tartalék útban volt. A Lappföldről érkező első 
egységek Pulsánál rakodtak ki, harcbavetésükre csak két nap múlva számíthattunk. 
A IV. hadosztály, amely február 29-én megsemmisítette a 18. harckocsidandár 
katlanát, most parancsot kapott, hogy egy zászlóaljat küldjön a Viipuri-öbölbe. 
A védelem az improvizáltság jellegét viselte magán és tapasztalt kézre volt 
szükség az egész megszervezéséhez. Március 1-én a Viipuri-öböl valamennyi 
egységét provizórikus csapatba, ún. partvédelmi-csoportba egyesítettük. A 
parancsnoksággal az addig a lappföldi csapat parancsnokaként működő Wallenius 
vezérőrnagyot bíztam meg. Ez a feladat számára erőn felettinek látszott, miután 
itt teljesen más körülmények közé jutott, mint a lappföldi vadon. Wallenius 
vezérőrnagyot március 3-án a vezérkar főnöke, Oesch altábornagy váltotta fel. 
Március 4-én az ellenség általános támadást indított a Viipuri-öblön keresztül. 
Heves harcok dúltak az egész parti frontszakasz hosszában, az oroszok különösen 
Vilaniemit támadták erőteljesen. Ott az ellenségnek sikerült megkapaszkodnia a 
parton, de este és az éjszaka folyamán visszaszorítottuk a jégre. A következő 
napon az oroszok újabb csapatokat kaptak. Hadosztályt kitevő erővel támadtak, 
száz harckocsi támogatásával, Teikarsaari-szigetén keresztül Vilaniemi 
irányában, és ismét sikerült betörést elérniük. A tüzérség és a páncél- 
elhárítófegyverek hiánya fájdalmasan érintett bennünket ezúttal is. Mindössze 
két, helyhez kötött nehézütegünk maradt meg, az egyik Ristiniemi-ben (305 mm) a 
másik Satamaniemiben (152 mm). Az utóbbi olyan messze állt, hogy csak Ristiniemi 
védelmét támogathatta. Ez utóbbi túlságosan nehéz volt ahhoz, hogy szárazföldi 
célpontok lövésére vegyék igénybe, bár féltonnányi lövedékei hatásosnak 
bizonyultak a jégen előnyomuló ellenséges hadoszlopok ellen. 

A következő napokban visszavertünk minden támadást, kivéve Vilanieminél, ahol az 
ellenség behatolt vonalainkba, és március 7-én átvágta a Viipuri-Sakkijárvi 
országutat. Mivel hátrább lévő úthálózat nem létezett, ez azt jelentette, hogy 
az egész parti frontszakasz kettészakadt és az ellenség elkezdhette a front 
felgöngyölítéséi, amennyiben Vilaniemit nem sikerül visszafoglalni. Nekünk tehát 
feltétlenül ismét birtokunkba kellett vennünk Vilaniemit, és össze kellett 
gyűjtenünk az ehhez szükséges csapatokat. 

A nagyrészt improvizáltan létrehozott egységek, amelyek ezekben a harcokban 
védték Viipuri parti frontszakaszát, minden elismerést megérdemelnek 
hősiességükért és áldozatkészségükért. Bátran harcoltak jelentős veszteségeik 
ellenére, amelyek alapvetően a kiképzés és fegyverzet elégtelenségéből, valamint 
a harci tapasztalatok hiányából adódtak. 

Az, hogy az ellenség mennyire alaposan és széleskörűen készítette elő 

végső offenzíváját, kiderül abból is, hogy a Viipuri-öblön keresztül megindított 
támadással egyidejűen Suursaari és Lavansaari-szigeteken keresztül jelentős 
erőkkel nyomult előre a Kotka-Virolahti partszakasz ellen. A cél az, volt, hogy 
hátulról veszélyeztessék a Földszoroson harcoló csapatainkat és lekössék 
tartalékainkat. Ezeket a március 4-e és 9-e között végrehajtott támadásokat 
visszavertük, főként a partvédelmi ütegek tüzével, amelyek nagy pusztítást 
végeztek, különösen a sűrű hadoszlopokban közeledő csapatokban. A lövedékek a 
menetoszlopok között tátongó réseket ütöttek, és a támadók soraiban zűrzavart és 
rémületet keltettek, miközben sokan a menekülők közül beleestek a lövedékek 
vágta jéglékekbe. A Lavansaari-sziget felől előnyomuló menetoszlopoknak sikerült 


a szirtek övezetén lábat vetniük, ahonnan kísérletet tettek arra, hogy 
behatoljanak a szárazföldre, de eredménytelenül. 

Ezek a támadások rendkívül aggasztóak voltak, mivel a kotkai szektor gyalogos 
egységeit másutt vetettük harcba, és az ellenség oda a jégen át motoros szánokon 
és autókon további nagy erőket vonultatott fel. A veszély elhárítására 
lóhalálában öt nemzetőr-zászlóaljat állítottunk fel Kymenlaakso koron túl lévő 
férfiaiból és fiatal fiaiból, akiket a partvédelem rendelkezésére bocsátottunk. 
Rövidesen kiderült ugyanakkor, hogy elkerülhetetlenné vált a egész parti védelem 
újjászervezése. Március 8-án új egységet, az ún Hamina-csapatot hoztuk létre, 
amelynek parancsnoka Hanell vezérőrnagy lett. Mind a Viipuri nyugati oldalán, 
mind pedig az onnan a Kotkáig terjedő parton elhelyezkedő csapatokat ezúttal 
neki rendeltem alá, s ugyanez történt azzal a lovasdandárral, amelyet a IV. 
hadtestről választottunk le, bármennyire is zűrzavaros volt a helyzet Ladogától 
északra. 

A békepuhatolózások eközben odáig jutottak, hogy március 6-án küldöttség indult 
Moszkvába. Ha valaha, akkor most a végletekig meg kellett feszítenünk erőnket, 
hogy a diplomácia olyan szilárd támaszt kaphasson, amilyet csak lehet. A hazai 
kiképzőközpontokban 14 zászlóalj - utolsó tartalékunk - kiképzése folyt. Ezúttal 
parancsot adtam ki, hogy ezeket az egységeket a lehetőség szerint felszerelve és 
felfegyverezve a főhadszíntér mögött gyűjtsék össze. 

Viipuri és Vuoksi között a támadások ereje csak nőtt. A harcok új központja most 
Vuosalminál alakult ki, ahol az ellenség a Vuoksi-folyón keresztül próbált 
átjutni. Viipuri déli és keleti oldalán a védelem megingathatatlan volt. A hátsó 
védelmi vonal leggyengébb pontjának a Tali környékén elkerülő terep számított, 
ahol az ellenfél ki tudta fejteni technikai fölényét, és ahol csapatainkat 
sikerült hátraszorítania a Kárstilárjárvi-tó és a Leitimonjárvi-tó közötti 
földszorosig. Megvirradt a háború utolsó napja, március 12-e. 

Vilanieminél ellentámadásunk eredményesen kezdődött. Két keletebbre eső helyen, 
ahol az ellenség a partvonalat birtokba vette, visszaszorítottuk 

a jégre. A partvidéken másutt végrehajtott orosz támadásokat visszavertük, 
ugyanez történt azokkal a kísérleteikkel is, amelyek Viipuri peremeinek 
foglalására irányultak. Valamennyi támadás Vuoksi mellett kudarcba fulladt, 
ugyanígy Taipalenál, amely még tizenegy alkalommal váll heves tüzérségi tűz 
célpontjává. A háborúnak ezen az utolsó napján érkezett a földszorosra, mint 
említettem, a külföldiek osztaga, az egy század erőt kitevő , amerikai-finn 
légió", amelynek férfiai a régi haza segítségére siettek. 

Bár az ellenség akkor a Földszoroson legalább 25 hadosztállyal rendelkezett, a 
háború utolsó napja ezen a 170 kilométer hosszú fronton azzal végződött, hogy 
minden támadást elhárítottunk. 

A főhadszíntéren a helyzet nagyjából egészében megszilárdult, az ellenséges 
támadások pedig elérték a csúcspontot. A legkritikusabb hellyé a Viipuri-öböl 
vált, de a parti védelmi egységek parancsnoksága most kézben tartotta csapatait, 
Vilanieminél pedig ígéretes ellentámadás indult. A hóolvadás időszaka, nagy 
szövetségesünk, közeledett. Néhány hét múlva az oroszok aktivitásuk 
csökkentésére kényszerültek volna. 

A hosszú keleti fronton is uraltuk a helyzetet, Kuhmo szakaszán csapataink 
jelentős győzelem küszöbén álltak: a bekerített 54. hadosztály megsemmisítése 
csak napokon múlott. A Ladogától északra ellenoffenzívánk eredményekhez 
vezetett, amelyeket nem volt szabad lebecsülni, a 18. hadosztályt és a 34. 
páncélosdandárt szétzúztuk, csapatainkat pedig részben bevethettük azok ellen a 
friss hadosztályok ellen, amelyek a Ladoga partja mentén nyomultak előre, 
részben a Kollaa frontszakaszon jelentkező veszély elhárítására, ahol az 
ellenséges hadosztályok száma ekkor kettőről négyre emelkedett. Ezek közül kettő 
módszeresen előkészített átkaroló kísérletbe kezdett. Ez a művelet azonban 
kudarcba fulladt, hála az időben végrehajtott ellenintézkedéseinknek és a 
nehézségeknek, amelyeket a vadon okozott a benne előrenyomuló hadoszlopoknak. Az 
eredmény az lett, hogy egyfajta egyensúlyhelyzetet teremtettünk meg. 

Az eszközök és különösen a lőszer pótlása kissé kedvezőbbé vált, a februári és 
márciusi nagy fogyasztás ellenére. Januártól kezdődően a hazai termelési 
kapacitás megnőtt, a külföldi beszerzések pedig gyorsan érkeztek. A gyalogság 
részéről jelentkező igényt kielégítettük. Bár a nehéztüzérségi lőszer 
felhasználása február elejétől kezdődően napi több ezer darabbal túlszárnyalta a 
termelést, szigorú takarékossággal a könnyű ágyúk számára lőszertartalékot 
képeztünk, amely heti szükségletnek felelt meg. 


A háború befejező időszakában tehát a leggyengébb pontot nem az anyagellátás, 
hanem az eleven erő hiánya jelentette. A front meghosszabbodott, minden 
rendelkezésre álló csapat már harcba került, és az emberek a végletekig 
kimerültek. Ellen tudtunk volna-e szegülni az ellenségnek addig, amíg az olvadás 
néhány heti lélegzetvételnyi időt nyújtott volna nekünk? A hosszú, vadonban 
létrejött fronton megvolt ez a lehetőség, de a hadszíntéren, ahol a védelmi 
képességeink tűréshatárához értünk, a visszavonulás elkerülhetetlennek látszott. 
És mi következett volna ezután? Egyre inkább kétségesnek tűnt, képesek-e a 
nyugati hatalmak a segítségnyújtásra, és világossá vált, ha a németek várt 
támadása Franciaország ellen beindul, teljesen magunkra maradunk. Így mindaddig, 
amíg hadseregünk töretlen, és a nyugati hatalmak intervenciós fenyegetése 
kezünkben lévő ütőkártya volt, jobbnak ígérkezett az ellenségeskedések 
befejezése. Mindenekelőtt töretlen ellenállóerőnk volt előfeltétele annak a 
megállapodásnak, amely megőrizte az ország függetlenségét és elhárította a 
pusztulást. 

1940. március 13-án 11.00 órakor, 105 napos szakadatlan harc után védőerőink 
nehéz feladatukat ezúttal befejezték. Ugyanazon a napon aláírtam az alábbi 
napiparancsot, amelyet a hadsereghez intéztem, de tulajdonképpen Finnország 
egész népéhez szólt, és amelyet emiatt felolvastak a rádióban és kifüggesztettek 
az ország minden templomában. 


Finnország dicsőséges hadseregének katonái! 

Megtörtént a békekötés hazánk és Szovjet-Oroszország között, szigorú béke, amely 
Szovjet-Oroszországnak juttatta majdnem mindegyik harcmezőt, amelyen véreteket 
ontottátok mindazért, amit mi drágának és szentnek tartunk 

Ti nem akartatok háborút, ti a békét szerettétek, a munkát, a fejlődést, de 
benneteket rákényszerítettek a harcra: és ti ebben a küzdelemben hőstetteket 
hajtottatok végre, amelyek évszázadokon át fényes emlékként maradnak fenn 
történelmünkben. 

Több, mint tizenötezren közületek, akik hadba indultatok, többé nem látják 
otthonukat, és mennyien vannak azok, akik örökre elveszítették 
munkaképességüket. Ám ti súlyos csapásokat mértetek az ellenségre, és az, hogy 
most kétszázezer közülük a jeges hótakaró alatt nyugszik, vagy megtört 
tekintettel bámulja csillagos egünket, nem a ti vétketek. Ti nem gyűlöltétek 
őket, nem kívántatok nekik rosszat, csak követtétek a háború kemény törvényét: 
ölni vagy meghalni. 


Katonák! 

Én már számos csatamezőn harcoltam, de még nem láttam hozzátok hasonló 
harcosokat. Büszke vagyok rátok, mintha saját gyerekeim lennétek, egyformán 
büszke Észak hegyvidékének férfiaira, ugyanúgy mint Pohjanmaa síkságának, 
Karjala erdeinek. Savo mosolygó dombjainak, Háme és Satakunta gabonatermő 
szántóföldjeinek, Uudenmaa és Varsinais-Soumi nyírfás vidékének fiaira. Ugyanúgy 
büszke vagyok a szegény kunyhó gyermeke és a gyári munkás, mint a gazdag ember 
nyújtotta áldozatra. 

Köszönetemet fejezem ki mindnyájatoknak, tiszteknek, altiszteknek és 
legénységnek, de szeretném különösen hangsúlyozni a tartalékos tisztek 
áldozatkész bátorságát, kötelességtudatát, és azt a tehetséget, amellyel 
ellátták feladataikat, bár szakmailag ezekben nem voltak járatosak. Így 
áldozatuk a háború viszonylag legnagyobb, de lelkesedéssel és megingathatatlan 
készséggel meghozott áldozata. 

Köszönetet mondok a törzskar tisztjeinek hozzáértésükért és fáradhatatlan 
munkájukén, és végül legközelebbi segéderőimnek, a vezérkar vezérkari főnökének 
és főszállásmesterének, az arcvonalszakasz parancsnokoknak, valamint a hadtest- 
és hadosztályparancsnoknak, akik gyakran a lehetetlent tették lehetővé. 
Köszönetet mondok a finn hadseregnek, valamennyi fegyvernemének, amelynek nemes 
vetélkedésben hőstetteket hajtottak végre a háború első napjától kezdődően, 
köszönöm a bátorságot, amellyel szembeszálltak a többszörös túlerővel, a részben 
ismeretlen fegyverekkel felszerelt ellenséggel, a szívósságot, amellyel 
védelmezték a haza földjének minden darabkáját. A több, mint 1500 orosz 
páncélos, és a több mint 700 repülőgép megsemmisítése hőstettekről tanúskodik, 
amelyeket gyakran egyedülálló katonák hajtottak végre. 

Örömet és büszkeséget érzek, ha a finn lottákra gondolok és részvételükre a 
háborúban, valamint áldozatkészségükre és fáradhatatlan munkájukra különböző 


területeken, amivel sok ezer férfi szabadult fel a frontszolgálatra. 
Nemeslelkűségük serkentette és támogatta a hadsereget, amelynek háláját és 
elismerését teljességgel kiérdemelték. 

Tiszteletet érdemelt ki a háború kemény időszakában az a többezer munkás, aki 
gyakran önkéntesként, a légitámadások alatt is munkáját végezte a gépek mellett 
és gyártotta a hadsereg számára szükséges eszközöket, továbbá azok, akik az 
ellenség lankadatlan tüzében az állások megerősítésén dolgoztak. Köszönetet 
mondok mindnyájatoknak a haza nevében. 

Minden hősiesség és áldozatkészség ellenére, a kormánynak a békét kemény 
feltételekkel kellett megkötnie, de ennek megmagyarázható az oka. 

Hadseregünk kicsi volt, tartalékaink és kádereink elégtelenek. Nem voltunk úgy 
felszerelve, hogy háborút viseljünk egy nagyhatalom ellen. Miközben bátor 
katonáink határainkat védték, erőn feletti fáradozással kellett megszereznünk 
azt, ami hiányzott, megépítenünk védelmi vonalainkat, amelyek nem léteztek, 
megpróbálnunk segítséget kapni, amely nem jött. Fegyvereket és felszereléseket 
kellett beszereznünk olyan időszakban, amelyben minden ország lázasan 
fegyverkezett a viharral szemben, amely most az egész világ felett tombol. 
Hőstetteitek csodálatot váltottak ki az egész világon, de a három és fél hónapig 
tartó háború után továbbra is majdnem egyedül vagyunk. Külföldtől nem kaptunk 
több segítséget, mint tüzérséggel és repülőgépekkel megerősített két zászlóaljat 
a frontjainkra, amelyeken saját férfiaink éjjel-nappal harcoltak a váltás 
lehetősége nélkül, és fel kellett fogniuk az egyre újabb ellenséges alakulatok 
támadásait, a végső határokig megfeszítve fizikai és szellemi erőiket. 

Ha egyszer ennek a háborúnak a történetét megírják, a világnak majd látnia kell, 
milyen hőstetteket hajtottatok végre. 

Anélkül a készséges támogatás nélkül, amelyet Svédország és a nyugati hatalmak 
nyújtottak nekünk fegyverek és felszerelések formájában, számunkra lehetetlenné 
vált volna, hogy oly hosszan harcoljunk az ellenség megszámlálhatatlan ágyúja, 
harckocsija és repülőgépe ellen. 

Sajnálatos módon az ígért nagyszabású segítséget, melyet a nyugati hatalmak 
kilátásba helyeztek, nem sikerült teljesíteni, mivel szomszédaink, önmagukat 
féltve, megtagadták a segélycsapatoktól az átvonulás jogát. 

Elviselve a tizenhat héten át folyó véres harcokat, amelyekben hadseregünk se 
éjjel, se nappal nem jutott pihenőhöz, még a mai napon is legyőzhetetlenül áll 
szemben az ellenséggel, amely borzalmas veszteségei ellenére létszámát tekintve 
nőttön nőtt. Belső frontunk, amelyen a megszámlálhatatlan légitámadás rémületet 
és halált terjesztett a nők és gyermekek között, nem ingott meg. Leégett 
városaink és szétrombolt falvaink messze a frontvonal mögött egészen a nyugati 
határainkig, szemmel látható bizonyítékai annak, hogy az eltelt hónapokban ennek 
a népnek mit kellett kiállnia. 

A sors kegyetlen hozzánk, amikor arra kényszerít bennünket, hogy egy idegen 
fajtának, amelynek más a világnézete és mások az erkölcsi értékei, olyan földet 
engedjünk át, amelyet évszázadokon keresztül verejtékezve és fáradsággal 
műveltünk. 

Ám építőmunkához szokott erős kezünk van, hogy azokon a területeken, amelyek 
megmaradtak nekünk, házat építsünk azoknak, akik elveszítették otthonaikat, 
megvannak továbbá a jobb boldogulás lehetőségei mindenki számára, és úgy, mint 
korábban, készeknek kell lennünk, hogy megvédjük megcsonkított hazánkat 
ugyanazzal a határozottsággal és erővel, amellyel osztatlan hazánkat védtük. 
Bennünk él az a nagyszerű tudat, hogy történelmi elhivatottságunk van, amelyet 
továbbra is teljesítünk, s ez a nyugati műveltség védelme, amely évszázadok óta 
örökrészünk, de annak is tudatában vagyunk, hogy az utolsó fillérig kifizettük 
tartozásunkat, amely a Nyugattal szemben állt fenn." 


Az orosz villámháború kudarcainak fontosabb okait már érintettem. 
Kiegészítésképpen talán helyénvaló néhány összefoglaló megállapítás megtétele és 
rövid kifejtése annak, mitől vált a felfogás a vörös hadseregnek a Téli Háború 
idején nyújtott teljesítményeiről oly negatívvá, különös tekintettel arra, hogy 
ez a felfogás a világháború időszakában oly jelentős tényezővé vált. Ha a 
Finnország elleni háborúban a Szovjetunió teljesítményeiről nem alakult volna ki 
általános kedvezőtlen benyomás, Németország aligha becsülte volna le oly nagy 
mértékben az orosz óriás lehetőségeit, és ismételte volna meg Napóleon 
tévedéseit. 

Mire alapozható ez a felfogás a vörös hadseregről, amely általánossá vált a Téli 


Háború után? 

Kétségtelenül szemet szúró volt a hatalmas ráfordítás és a gyenge eredmény 
közötti aránytalanság. Már a háború első hetében váratlanul nagy erőket vetettek 
be. Ezek, mint említettem, 26-28 hadosztállyá növekedtek, de a későbbiekben 
összesen 45-re emelkedtek, amelyek közül 25 jutott a Földszorosra, 20 pedig a 
keleti frontra, megerősítve hadtest- és hadseregtüzérséggel és különféle 
gépesített alakulatokkal. A velünk szemben bevetett harckocsik száma kb. 3000 
volt, ennek egy része közép- és nehéz. A vörös hadsereg ereje, a távolkeleti 
csapatokat figyelmen kívül hagyva, kb. 110 hadosztályt tett ki, és 5-6000 
korszerű harckocsival rendelkezett. Ez azt jelenti, hogy az Európai- 
Oroszországban és Nyugat-Szibériában állomásozó aktív hadosztályoknak közel a 
felét mozgósították Finnország ellen. A 

különleges rendeltetésű csapatokat is számításba véve, az ellenséges csapatok 
száma megközelítette az egy millió embert, amelyek egy része már harci 
tapasztalatokkal rendelkezett a lengyelországi hadjáratból. 

Érdekes mozzanat, hogy a támadó sereg csapatait összesen hét katonai körzetből 
válogatták össze. A pétervári körzeten kívül csapatokat küldött a moszkvai, 
kalinyini, orjoli, fehéroroszországi, harkovi és ogyesszai körzet. Tehát az 
Európai-Oroszországnak csupán négy körzetét (a kievit, a walgait és a két 
kaukázusit) nem érintette közvetlenül a finnországi hadjárat. A kudarcokból és 
veszteségekből eredő megrázkódtatás ezek szerint főként a Szovjetunió európai 
területein éreztette hatását. 

Említést kell tenni az orosz legfőbb parancsnokságának arról a hibájáról, amely 
anélkül kezdte meg a hadműveletet Finnország ellen, hogy számba vette volna a 
folytatandó harcok alaptényezőit - a hadszíntér jellegzetességeit és az ellenfél 
értékét. Az utóbbi tényező lebecsülése megérthető szembeötlő anyaggyengeségünk 
miatt, jelentősebb dolog azonban az, hogy az orosz katonai vezetés nem fogta 
fel: csapatainak szervezete túlságosan nehézkes az északi terepen és a téli 
időszak feltételei közölt. Hogyan tudták volna a síksági csapatok, bár 
hozzászokhatlak a kemény telekhez, harcolni az őserdei vadonban, amelyhez 
hasonlót még sohasem láttak? Csupán a pétervári és kalinyini, valamint a 
moszkvai körzetek oroszainak volt alkalma tapasztalatokat szerezni olyan 
feltételek között, amelyek megfelelőivel Finnországban találkozhattak. Ellenálló 
erőnk téves értékelése azt mutatja, milyen könnyelműen készítették el 
haditervüket és milyen vakon bíztak az oroszok a korszerű technika határtalan 
lehetőségeiben. Ezen a területen hadtudósaik bizonyos tételeket fogalmaztak meg, 
s meglátásuk szerint ezeket a németek meg is valósították a gyakorlatban - a 
lengyel síkságokon. Csakhogy Finnország az erdők országa, nem Lengyelország! 
Érthetően nehéz megállapítani, hogy a szovjet hierarchia csúcsán elhelyezkedő 
politikai vezetés milyen mértékben felelős ezekért a tisztán katonai 
tévedésekért, amelyeket a haditervezésben, hadműveletekben és a szervezésben 
követtek el. Ugyanakkor okkal állíthatom, hogy befolyása érezhető volt ugyanúgy, 
mint az egységek körében működő politikai biztosoké. Az, hogy minden parancshoz 
előzetesen meg kellett szerezni a politikai szerv jóváhagyását, természetesen 
időhúzással és zavarokkal, úgyszintén a kezdeményezőkészség és 
felelősségvállalás gyengülésével járt. Ez a rendszer egyáltalán nem 
korlátozódott csak a hadseregre, de a hatalmi harc 1935-től kezdődően a 
haderőben volt a leghevesebb, amelynek tisztogatása közben a legtapasztaltabb 
embereiket veszítették el. A tisztikar ilyen módon egységessé vált, de a 
műveltség színvonala és a hozzáértés csökkent. A cári idők tisztjeiből csak igen 
kevés maradt meg. 

Mint ösztönző tényezőt, a politikai vezetést kétségtelenül számításba kellett 
venni. Ez különösen a háború kezdeti időszakában nyilvánult meg, amikor a 
politikai biztosoknak rendet kellett teremteniük az egységekben, amelyek 
fegyelme megingott a sikertelen támadások után, és amikor minden eszközzel rá 
kellett bírni a vonakodó csapatokat arra, hogy rohamra menjenek. Az a körülmény, 
hogy a bekerített egységek nem adták meg magukat a fagyok és éhség ellenére, 
nagyrészt a politikai biztosok műve volt, mivel sikerült elhitetniük az 
emberekkel, hogy hozzátartozóikon bosszulják meg, és ők maguk kínhalált halnak, 
ha az ellenség kezére jutnak. Megszámlálhatatlan esetben mind a tisztek, mind a 
legénységbeliek inkább öngyilkosságot követtek el, minthogy megadják magukat. A 
politikai biztosok beleavatkoztak azoknak a taktikai utasításoknak a 
megszövegezésébe is, amelyeket az első balsikerek után fogalmaztak meg, amiből 
aztán a taktika és a propaganda furcsa keveréke állt elő. 


Az orosz parancsnokság általában bátor, jó idegzetű együttes volt, amely nem 
nagyon törődött a veszteségekkel. Ugyanakkor a magasabb rendfokozatoknál 
jelentkezett egyfajta hiányosság. Ez a vezetés formalizmusában és az operatív 
gondolkodás leegyszerűsítésében nyilatkozott meg. Nem kedvelte az önálló 
megmozdulásokat, az eredeti tervhez makacsul ragaszkodott, ha törik, ha szakad. 
Az oroszok haditudományukat a felszerelésre alapozták, amely ezáltal merevvé, 
kíméletlenné és pazarlóvá, sok tekintetben az angolszász tanításokkal vált 
rokonná. Az alkotó képzelet hiánya jelentkezett különösen akkor, amikor a 
helyzet változása gyors döntéseket követelt. Szokásos volt, hogy a parancsnokok 
a kezdeti sikereket nem tudták a döntésig végigvinni. Így csapataink a 
Földszoroson mind a mozgó-, mind az állóháborúban ismételten el tudtak szakadni 
az ellenségtől és új állásokba vonulni. Eleinte a különböző fegyvernemek 
együttműködése felettébb hiányosnak bizonyult, ilyen vonatkozásban ugyanakkor az 
oroszok idővel megtanulták a szerzett tapasztalatok alkalmazását a gyakorlatban. 
Bár az oroszok tisztán taktikai teljesítményei gyengék voltak, mindemellett 
képesnek bizonyultak arra, hogy az oly kicsiny hadszíntéren, mint a Földszoros, 
felvonultassanak és ellássanak sokkal nagyobb számú harcoló seregtestet, mint 
azt elképzelhettük. A kemény és kevéshavú tél részben segített, mivel az utak 
elbírták a legnehezebb harckocsik mozgását is, és lehetővé vált új útvonalak 
kialakítása a jégen és a mocsarakon keresztül. Az ősvadonban húzódó hosszú 
frontvonalon a feltételek - úthálózat, távolságok és a hó mélysége - teljesen 
mások voltak és jelentősen befolyásolták mind a hadműveleteket, mind az 
utánpótlást. 

Az orosz gyalogos (lövész) katona bátornak, szívósnak bizonyult és kevéssel 
beérte, de képtelen volt a kezdeményezésre. Másként, mint finn ellenfele, 
tömegharcos volt, aki a parancsnokság hatáskörén kívül és kapcsolat nélkül 
társaival, képtelennek bizonyult az önálló cselekvésre. Emiatt bíztak az oroszok 
- különösen a háború elején - főként a tömeges támadásokban, amelyek néhány jól 
elhelyezett gépfegyverrel szembekerülve csak azzal érhettek véget, hogy a 
támadókat lekaszálták az utolsó emberig. Ennek ellenére indult az egyik támadó 
hullám a másik után, ugyanazzal az eredménnyel. Előfordult még a karácsonyi 
időszak kezdeti harcaiban, hogy az oroszok sűrű láncolatban, sőt kéz a kézben 
és énekelve közelítettek a finn aknamezők felé, látszólag közönyösen bármiféle 
robbanásokkal és a védők pontos tüzével szemben. A gyalogságra jellemző volt a 
megdöbbentő fatalista alázatosság, az orosz katona nem volt fogékony a külső 
hatásokra és az alkalmi megrázkódtatásokon gyorsan túltette magát. 

Az orosz pszichével magyarázható az a korábban már említett jelenség, hogy a 
gyalogság az utolsó emberig védekezett a lehető legreménytelenebb helyzetekben 
is. A hadtörténet csak ritka hasonló szívós kitartás megnyilvánulásait jegyezte 
fel, és ez az ősi népek sajátsága volt. A politikai terrornak ebben valóban 
része van, de bizonyára közel jár az igazsághoz az a nézet, amely ezt az orosz 
népnek a természettel folyó kemény harcával magyarázza és ez a magatartása az 
idők folyamán az európaiak számára felfoghatatlan képességgé fejlődött ki, hogy 
elviselje a szenvedést és a nélkülözéseket, passzív bátorságot és fatalizmust 
tanúsítson. Mindennek mindig volt és továbbra is van hatása a politikai 
fejlődésre is. 

Különösen említésre méltó az oroszoknak az a tüneményes képessége, hogy beássák 
magukat. Úgy hatott, mintha a lapátkezelés ösztönös adottságuk volna. Általában 
véve, mesterei voltak az utászmunkának. 

A hosszú szolgálati idő ellenére az orosz gyalogságban egész sor hiányosság 
mutatkozott meg. Az automata fegyverek és puskák tüze nagyon pontatlan volt. Bár 
a velünk szemben bevetett hadosztályok otthonosak voltak az erdős vidékeken, 
csapataik nem tudtak eredményesen mozogni és harcolni erdei terepen. Ha nem volt 
kézben iránytű, a tájékozódás nehézségeket okozott, és az erdő - a finn harcos 
szövetségese - az oroszokban csak rémületet keltett. Ott a , fehér halál" (belaja 
szmerty) aratott, a hószínű ruhát viselő finn gerillaharcos. A csapatok 
legnagyobb gyengesége volt ugyanakkor az, hogy nem tudtak síelni. Bár a 
síoktatás a háború kitörésekor azonnal megkezdődött, ez nem sokat segített, mert 
a sízés technikája nem sajátítható el néhány hét alatt, legkevésbé a háborúban. 
Ezenkívül hiányoztak nagyrészt a célnak megfelelő téli felszerelések, bár e 
tekintetben mi hasonló helyzetben voltunk. 

A tüzérség volt a cári időkben mind technikai, mind taktikai vonatkozásban az 
elit fegyvernem. Természetesen most a szint alábbszállt a tisztek hiányos 
képzettsége folytán, de a felszerelés a kor követelményeinek volt megfelelő, a 


modern, gyorstüzelő és messze hordó ágyúk meglepően nagy mennyiségével 
rendelkezett, ugyancsak kifogyhatatlannak látszó lőszertartalékokkal. Kivéve a 
gyalogezredekhez tartozó ezredtüzérséget és a szervezetszerű könnyű 
tüzérezredeket, sok hadosztálynál érzékelhetően még nehéz tüzérezred is jelen 
volt. Ezenkívül az oroszok szükség szerint használhatták a felsőbb parancsnokság 
tüzérségi tartalékait is. 

Mint már említettem, a lőtechnika és taktika különösen a háború kezdetén hiányos 
és összefüggéstelen, továbbá a gyalogság tevékenységével 

rosszul egyeztetett volt. A kezdeti harcokban a Földszoroson csak ritkán fordult 
elő, hogy a tüzérséget összpontosított és gyors tűzáthelyezésre használják fel. 
Január időszakában ilyen tekintetben jelentős előrelépés történt, ugyanúgy a 
találati pontosságban. A légtér uraiként az oroszok nyugodt lélekkel 
irányíthatták a tüzet megfigyelő ballonokból és tűzvezető repülőgépekből. 
Tűzvezetés folyt harckocsikból is, rádióval. Taktikai hiányosságai ellenére a 
Földszoroson éppen a szokatlanul nagyszámú tüzérség képezte az orosz 
hadműveletek alapját, mindemellett nem felelt meg a mozgó háború 
követelményeinek. 

Nem kétséges, hogy a harckocsi-fegyvernem az ellenségnek csalódást okozott. 
Finnország terepe eleve lehetetlenné teszi az orosz szabályzatnak megfelelő 
masszív és mély csapásokat, a harckocsik alkalmazása taktikai eszközzé 
degradálódott a gyalogsággal együtt, és milyen áron! A megsemmisített és 
zsákmányolt harckocsik pontosított összmennyisége 1600 darabra, azaz a velünk 
szemben bevetett harckocsik felére növekedett, más szóval a vörös hadsereg 
korszerű harckocsi eszközei egészének negyedére, és nem szabad megfeledkezni a 
3-4000 politikailag megbízható és technikailag képzett szakember elvesztéséről 
sem. Azt is meg kell említeni azonban, hogy a harckocsi-fegyvernem 
együttműködése a gyalogsággal a háború későbbi szakaszában érezhetően javult. 
Közreműködése hatott döntő módon abban, hogy az ellenségnek végül sikerült 
keresztültörnie vonalainkon. Különösen a két ágyúval és 4-5 gépfegyverrel 
felszerelt 28 és 45 tonnás harckocsiknak volt ebben nagy szerepe. 

A Szovjetunió légierejét a háború előtt magas szintűnek tekintették. Ennek 
megfelelően felkészültünk az oroszok teljes légi uralmára és pusztító 
támadásaikra mind csapataink, városaink és gyáraink, mind közlekedési hálózatunk 
ellen. Ilyesmit tapasztaltunk is, de ahogy az gyakran történik, amikor a 
legrosszabbra számítunk, rájövünk, hogy képzeletünk eltúlozta a dolgot. 
Kiderült, hogy a légierők nem rendelkeznek a legújabb modellekkel. Esetleg 
prototípusként léteztek, azonban azok a gépek, amelyeket ellenünk vetettek be, 
régebbiek voltak, főleg azok a típusok, amelyeket a Szovjetunió Spanyolországba 
küldött a polgárháború idején. A megelőző években a repülőgépipar a világ többi 
részének fejlődési szintjét nem tudta tartani, mivel a politikai tisztogatások 
elragadták a repüléstechnikai kutatóintézetek és repülőgépgyárak legjobb erőit. 
Ez vonatkozik a légierőkre is, amelyek legfelső parancsnokai, Alksznisz és 
Hiprin tábornokok eltűntek, ugyanúgy mint a szakemberek nagy csapata, az egész 
hierarchia különböző fokain elejétől végéig. A légierőkre ezzel olyan csapást 
mértek, amelynek következményei megmutatkoztak a Téli Háborúban. 

Ebben a helyzetben a bombázó légierő a háborút úgy kezdte, hogy részben a 
kétmotoros SZB-2 és DB-3 gépeket, amelyek sebessége 350 km/óra, részben a 
négymotoros TB-3 gépeket vetette be, amelyek sebessége nem haladta meg a 220 
km/órát. A csata- és felderítőgépek sem értek el többet, mint a kb. 300 km/órás 
sebességet. Az itt említett típusok ezek szerint érzékelhetően gyengébbek 
voltak, mint az akkori legújabb csatagépek, amelyek általában erősebb 
fegyverzettel rendelkeztek és repülési sebességük 480 km/óra volt. A légierő 
vadászfegyverneme, amely az 1-16 (430 km/ óra) típusra rendezkedett be, jobb 
helyzetben volt. Ezeknek a gépeknek csupán másfél órányi repülést lehetővé tevő 
benzinkészlete ugyanakkor akadállyá vált annak, hogy hosszú bevetésekre kísérjék 
el a bombázógépeket, ami miatt a háború elején lelőtt bombázógépek száma 
aránytalanul magasra nőtt. Később a vadászgépeken túlméretezett benzintartályt 
helyeztek el. Nagy veszteségeket idézett elő a pilóták sablonos, rugalmatlan 
manőverezése ugyanúgy, mint az a tehetetlenség, amelyet a légvédelmi tűz 
elkerülésében tanúsítottak. A légvédelem részesedése a repülőgépek lelövésében 
38 9-ra növekedett és előfordult - egy szélsőséges esetet említve hogy egyetlen 
finn vadászgép néhány perc alatt a kilenc bombázógépből álló kötelékből hatot 
lelőtt. 


A bombázógépek támaszpontja Észtország, Pétervár környéke, Aunus és Orosz- 
Karjala volt, ahonnan Finnország minden vidékét elérhették. Ez a szétszórt 
csoportosítás annyiban volt előnyös, hogy az időjárás ritkán akadályozta a 
repülést valamennyi támaszponton. 

A Szovjetunió légierői alkalmasnak bizonyultak arra, hogy legyőzzék a kemény tél 
okozta nehézségeket: a sarki éghajlat körülményei között szerzett repülési 
tapasztalatok most kapóra jöttek. A januárban és februárban kivételesen tiszta 
idő azzal járt, hogy a mögöttes területeknek több bombázást kellett 
elszenvedniük, mint amennyit normális télen sikerült volna végrehajtani. 
Megsemmisítő ereje ellenére - a repülőgépek száma kb. 2500-at tett ki - a 
Szovjetunió légiereje nem hatott döntően a háború kimenetelére. A csapatok ellen 
alkalmazott légi tevékenység, különösen a háború elején, tapogató jellegű volt, 
de a bombázások nem tudták megtörni a nemzet ellenállását sem. A totális 
légiháború hazánkban békés s józan ítélőképességű nép ellen folyt, amelyet a 
külső veszély csak megedzett és egyesített. Ugyanakkor jókora pusztítást okozott 
az ellenség, mivel kb. 150.000 robbanó- és gyújtóbombát dobott le, amelyek súlya 
együttesen 7.500 tonnát tett ki. Több mint hétszáz civil személy vesztette 
életét, a sebesültek száma pedig ennek kétszeresét érte el. A lakossági 
légoltalmi tevékenység nem volt hiábavaló. 

Az oroszok stratégiai feladata: a külfölddel való összeköttetés megszakítása és 
a közlekedés felforgatása, teljesen kudarcba fulladt. Hajóforgalmunkat Turkuba 
összpontosítottuk, s bár az oroszok a várost több mint hatvanszor bombázták, a 
közlekedés nem bénult meg. Nehéz felfogni, hogy az oroszok a cél érdekében miért 
nem vonultattak fel könnyű hadihajóegységeket a Balti-tengerre, de a magyarázat 
talán az, hogy a kezdetben villámháborús győzelemre számítottak. Az egyetlen 
vasúti összeköttetésünk a külfölddel a Kemi-Tornio vasútvonal volt, amelyen a 
kivitel legnagyobb részét és a hadfelszerelési behozatalt bonyolítottuk le. Ez a 
vonal ép maradt a háború végéig. Természetesen némely szállításokat éjnek idején 
kellett végrehajtanunk, de nagyjából-egészében a vasút jól látta el a feladatát. 
Azokat a kis károsodásokat, amelyeket az ellenséges légierő okozott, gyorsan 
helyreállítottuk. A hadianyag termelése is nagyobb megszakítások nélkül folyt. 
Tagadhatatlan, hogy a légi háború eredményei nem voltak arányban az 
erőfeszítésekkel. De mibe került a légi hadviselés az oroszoknak? A 
főhadiszállás tájékoztatása szerint valószínűleg 684 gépet lőttünk le, de a 
háborús naplók későbbi vizsgálata arra vallott, hogy ez a szám elérte a 725-öt, 
ezen túl a svéd repülők 12, a svéd légvédelem 10 gépet lőtt le Lappföldön. 
Valószínű" esetként csak azokat a gépeket vettük számba, amelyek finn területen 
zuhantak le, vagy végeztek kényszerleszállást, továbbá azokat, amelyek 
lezuhanási helyét és okát biztonsággal megállapíthattuk. 

rBizonytalanoknak" tekintettük azokat az eseteket, amikor észleltük a 
találatokat, vagy láttuk a gép zuhanását, többnyire füstölgését, de nem sikerült 
megállapítani a gép földi becsapódásának helyét. Az utóbbiakhoz tartozó gépek 
száma 103-ra rúgott és nyilvánvaló, hogy ezek nagy része vagy megsemmisült, vagy 
súlyosan megsérült. Ezen kívül figyelembe kell venni, a gépek teljes számának 
legkevesebb 54 úgy, mint nálunk is, anyaghiba, motorsérülések, vagy más hasonló 
okok miatt ment tönkre. Az oroszok összesített veszteségeit 872 gépben 
határozhatjuk meg, a bizonytalan eseteket is hozzászámítva pedig 975 gépben. 
Légvédelmünk közreműködése ezzel kapcsolatban külön kiemelést érdemel. 
Összességében 300 gépet lőtt le és több mint 300-nak sérülési okozott. A lelőtt 
gépekre leadott lövések száma átlagban 54, az automata fegyvereké 200 volt, amit 
rendkívül jó eredménynek kell tekintenünk. Az ellenség repülő legénységének 
embervesztesége 2-3-szor nagyobb volt, mint a civil lakosságunké. Az ilyen légi 
háború nem fizetődik ki! 

Az 1939-1940 fordulóján a Szovjetuniónak Európában alighanem kb. 5000 
elsővonalbeli repülőgépe volt, melyeknek kb, a felét vetették be Finnország 
ellen. Az utóbbiaknak bőven egyharmada pusztult el. A veszteség annál 
érzékenyebb volt, mivel a lelőtt gépek túlnyomó része a Szovjetunió legújabb 
típusai közül került ki. Február végén egyre inkább váltak láthatóvá a régebbi 
típusú gépek. A helyzet súlyosságát érzékelteti: az ellenség arra kényszerült, 
hogy igen távoli, mi több, távol-keleti támaszpontokról dobjon át gépeket a finn 
frontra. 

Á finn légierők a maguk erejéből a háború kitörésekor 96 géppel rendelkeztek, 
javarészt kiöregedett típusokkal. A gépek összessége 287-ra rúgott az egész 
háború idejében: ezek közül 162 volt vadászgép, 61 gépet veszítettünk, vagyis a 


teljes mennyiség 21 9-át. 





Országos térkép és Téli Háború idején folytatott bombázások helyeiről 


1940. március 13-án kiadott napiparancsomban az ellenség csupán halottakban 

meglévő veszteségeinek számát kb. 200.000 főben jelöltem meg Molotov külügyi 
népbiztos a maga részéről a Legfelsőbb Tanács 1940. március 29-én megtartott 
ülésén a következőket adta elő: 


nrA Finnország ellen viselt háború mind tőlünk, mind tőlük áldozatokat követelt. 
A vezérkar tájékoztatása szerint az elesettek és a sebeikbe belehaltak száma a 
mi oldalunkon 48.745, a sebesülteké pedig 158.863 volt. A finn oldalon 
kísérletek történnek a veszteségek számának kisebbítésére, ezek azonban a 
mieinknél jelentősen nagyobbak. A vezérkar úgy számítja, hogy a finnek 
veszteségei legkevesebb 60.000 halottat tesznek ki, a sebeikben életüket 
vesztetteken kívül, a sebesülteké pedig 250.000 főt. Abból kiindulva, hogy a 
finn hadsereg összesített ereje 600.000 emberből állt, megállapítható tehát, 
hogy halottakban és sebesültekben elveszítette emberállományának több mint a 
felét." 8 

8 Izvesztyija 1940. március 30. (A szerző jegyzete.) 


Ehhez először is azt kell hozzáfűzni, hogy a finn hadsereg ereje a Téli Háború 
idején soha sem emelkedett 600.000 főre. A háború kitörésekor a tíz 
hadosztályból és az önálló csapattestekből összetevődő mozgósított hadseregünk 
kereken 175.000 embert számlált, a későbbiekben pedig ez az erő az említett szám 
és a kissé felkerekített 200.000 között mozgott. Igaz, a háború folyamán a 
mozgósított hadsereghez csatoltunk két új, létszámban és fegyverzetében hiányos 
hadosztályt, de ez már nem jelentette az összesített erő gyarapodását, mivel az 
eredeti egységek veszteségeit csak szűkösen tudtuk pótolni. A valóságos 
veszteségek 24.923 elesettet és sebeibe belehalt embert, valamint 43.557 
sebesültet tettek ki. Akármennyire is súlyos veszteségek voltak ezek, a számok, 
mint látható, meg sem közelítik a hivatalosan közölt szovjet adatokat. Ha így 
lett volna, ez azt jelentette volna, hogy az egész finn hadsereg harcképtelenné 
vált! 

Aligha hihető, hogy az orosz veszteségek pontos számát valaha is megtudhatjuk, 
de hozzávetőleges számításokkal megközelíthetjük. 

A Ladogától a Lappföldig terjedő őserdei fronton teljesen felszámoltunk öt 
hadosztályt, nevezetesen a 44. és 163. hadosztályt Somnussalminál, a 75. és 139. 
hadosztályt Tolvajárvinél és Aglájárvinél, továbbá a 18. hadosztályt és az ahhoz 
csatlakozó 34. harckocsi dandárt Kitelánél. Az elesettek és az ősvadonban 
eltűntek számát ezeknél az alakulatoknál hadosztályonként 8.000-re, azaz 
együttvéve 40.000 emberre becsülhetjük, Lappföldön pedig a 88. és 122. 
hadosztály veszteségeit 6.000-re, ami összesen 46.000-et tesz ki. Már ez a szám 
megközelíti az oroszok hivatalosan ismertetett összesített veszteségeit. 
Kuhmónál megsemmisítettük az 54. hadosztálynak kb. felét és az annak segítségére 
küldött sí-dandárt. Kitelánél a 168. hadosztály elveszítette erejének 
egyharmadát. Ehhez járulnak még a keleti front tizenegy egyéb hadosztályainak 
veszteségei a háború utolsó napjáig folyó támadásokban. Az elesettek és a 
sebesüléseikbe belehalt emberek összesített száma a keleti fronton harcoló 20 
hadosztályból ennek megfelelően kb. 75.000 főre növekszik. 

Nehezebb értékelni a Földszoroson keletkezett veszteségeket. Mint említettem, 
ezen a fronton az oroszok összesen 25 hadosztályt vetettek be és a veszteségek 
természetesen változóan alakultak: az egységek, amelyek tömött alakzatokban 
rohamozták a Viipuri kaput és Taipalét, nagyobb veszteségeket szenvedtek, mint a 
többiek. 

Csapategységeink jelentéseikben az ellenség veszteségeit kb. 200 000 főre 
becsülték. Ez a szám azonban túlságosan magasnak tűnik, mivel a tűzvonalban 
könnyen tévedni lehet nagyobb számokkal. Nagyon valószínű ugyanakkor, hogy a 
Földszoroson elesettek számát 100.000-125.000 emberre tehetjük. Hozzáadva ezt a 
más frontok számaihoz, ez együttesen kb. 200.000 embert, azaz a háború teljes 
idejében elesett oroszok összesített számát jelenti. 

A veszteségek nagyságára két tényező hatott, amit ezzel összefüggésben említenem 
kell: a kemény tél és a gyenge egészségügyi szolgálat. Az állandó fagy idézte 
elő azt, hogy a sebesültek ezrei fagytak halálra, segítségre várva. A szovjet 
egészségügyi szolgálat nem tudta rendesen ellátni sem a sebesültek 
elszállítását, sem gondozását, ami a sebesüléseikbe belehalók számának 


aránytalan megnövekedését okozta. A következmény az lett, hogy a halottak száma 
a sebesültekéhez viszonyítva százalékosan a normálisnál jóval magasabb volt. 

Az az előnytelen összbenyomás, amely a Szovjetunió haderőinek teljesítményeiről 
alakult ki, veszélyeztette az uralkodó körök tekintélyét, és ellensúlyozásként 
propagandát igényelt, így aztán az oroszok még a háború időszakában forgalomba 
hozták a ,Mannerheim-vonalról" szóló mesét. Azt állították, hogy védelmünk a 
Földszoroson rendkívül szilárd és a technika legújabb vívmányai felhasználásával 
vasbetonból megépített vonalra támaszkodik, amelyet a Maginot és a Siegfried 
vonalakkal kell összehasonlítani, s melyhez hasonlót még egyetlen hadsereg soha 
át nem tört. Az oroszok által végrehajtott áttörés ,haditett, amelyhez hasonlót 
a hadtörténelem nem ismer", hogy idézzek az egyik hivatalos orosz 
nyilatkozatból. Ez üres beszéd, a dolog állása egészen más volt. Mint 
említettem, valóban létezett védelmi vonal, de azt csak néhány állandó, 
egymástól távol eső erős géppuskafészekből és javaslatomra elkészített további 
kb. húsz támpontból állt, köztük húzódó lövészárkokkál, állások, amelyeknek 
egyáltalán nem volt mélysége. Ezt a vonalat nevezte el a nép Mannerheim- 
vonalnak. Állóképessége katonáink kitartásából és bátorságából eredt, és 
korántsem a létesítmények szilárdságából. Ami pedig a keleti fronton 
elszenvedett orosz veszteségeket illeti, azokról a propaganda vezérkara 
nyilvánvalóan nem tudott semmiféle elfogadható magyarázatot kieszelni. 

Az oroszok kétségtelenül serényen felhasználták a finnországi hadjáratban 
szerzett tapasztalatokat, amikor Tyimosenko marsall vezetésével újjászervezték 
haderőiket, amelyek - mint azt a marsall moszkvai katonai attasénknak elmondta - 
rsokat tanultak ebben a kemény háborúban, s ebben a finnek hősiesen harcoltak". 
Érdekes, hogy Sztálin generalisszimus felismerte hadseregének gyenge 
teljesítményét. 1943 novemberében így nyilatkozott Roosevelt elnöknek: ,A finn 
háború megmutatta, hogy a szovjet hadsereg felszerelése hiányos és teljesítménye 
gyenge volt. Emiatt az egész hadsereget újjászerveztük, de ezután sem 
állíthatom, hogy Németország támadásakor első osztályú eszköz lett volna." 9 

9 Robert E Sherwood: Roosewelt and Hopkins (790.old.) Harper and Brothers. New 
York. 1948 (A szerző jegyzete ) 


Ez kétségtelenül igaz, bár a Szovjetunió hadiipara az 1940-1941-es években már 
alkalmassá vált rendkívül nagy mennyiségű korszerű hadfelszerelés termelésére. 
Ugyanakkora szerzett tapasztalatokat nem sikerült hasznosítani a gyakorlatban, 
mivel a vezetési, a taktikai és szervezési hiányosságok, amelyek a harcok során 
a vörös hadsereg jellemzői voltak a Téli Háborúban, jelentkeztek a Németország 
és a Szovjetunió közötti háború első szakaszában is. A német propaganda állítása 
tehát, miszerint a finn háború hamis képet adott a vörös hadseregről, 
megalapozatlan. 

A vörös hadsereg újjászervezésének érdekes jelensége volt, hogy a csapatok 
politikai vezetését - legalábbis hivatalosan - eltávolították, és a tábornoki, 
stb. rangjelzéseket a velük járó jelentős előjogokkal együtt újra életbe 
léptették. Az 1941 nyarán a német fronton elszenvedett nagy veszteségek miatt a 
kettős vezetést helyreállították és a két réteg közötti hatalmi harc, amiről a 
külvilág csak keveset tud, folytatódik. 

A Téli Háború világos képet nyújt mind Finnország védelmi lehetőségeiről, mind 
pedig védelmi felkészültségünk hiányosságairól. 

A szerzett tapasztalatok azoknak adnak igazat, akik két évtizeden keresztül 
képviselték a felfogást, miszerint hazánk lehetőségei, hogy védekezzünk az 
óriással szemben, nagyobbak, mint arra a lakossági létszámstatisztikák alapján 
következtetni lehetne, továbbá a természeti feltételek és az élő erő minőségi 
fölénye döntő módon kiegyenlítheti a számbeli aránytalanságot. Ám egyetlen 
lelkes hazafinak sem ötlik fel a fejében olyan állítás, hogy alkalmasak lennénk 
hosszan tartó védelemre a többszörös túlerővel szemben, azt azonban igenis 
hangsúlyozzák: van lehetőség olyan védelmi rendszer megteremtésére, hogy a 
támadás az ellenségnek túlságosan sokba kerüljön, csapatait és más erőforrásait 
hosszú időre lekösse, továbbá hogy legjobb esetben az ellentét politikai 
viszályra korlátozódjék. 

Ezeknek a feltételezéseknek jogosultsága még világosabban rajzolódik ki a világ 
konfliktusai változó külpolitikai konstellációinak hátterében, 

amelyek - ha törődtünk volna biztonságunkkal - megnövelték volna 
lehetőségeinket, hogy elkerüljük a háborút. 

Az előző fejezetben leírtam, hogyan történt az erős védelmi rendszer 


megteremtésének elhanyagolása, de talán van rá ok, hogy a Téli Háború fényében 
szót ejtsünk néhány sorsdöntő hibánkról. 

Ezek a tapasztalatok világosan megmutatták annak a takarékossági politikának 
következményeit, amely miatt több egymást követő évben a háború kitöréséig 
elhalasztották a népfölkelők II. osztályába 10 tartozó korosztályai egy részének 
behívását kiképzésre. 

10 A népfelkelőket három osztályba sorolták. A II. osztályba a 17 és 60 évesek 
tartoztak. (A fordító jegyzete.) 


A mozgósítható hadsereg ezáltal kisebb lett, mint amilyen lehetett volna, és 
csökkentek a lehetőségeink, hogy új egységeket alakítsunk, s a régieket 
kiképzett emberekkel töltsük fel. A háború során az emberhiány egyre 
érzékelhetőbbé vált és ténylegesen a kiképzetlen tartalékos legénység viszonylag 
nagy veszteségeket volt kénytelen elszenvedni. A békeidőben megtakarított pénzt 
most vérrel fizettük meg. A tényleges állomány is kevés volt, tetejében egy 
részüket megviselte a többéves terhes munka. Mind a tartalékos tisztek, mind az 
altisztek a lehető legodaadóbban teljesítették feladatukat, de természetesen nem 
tudták minden tekintetben pótolni az aktív kádereket. A háború kiképezte őket, 
de az ár magas volt. 

A kiképzésben mutatkozó hiányosságok érzékelhetőek voltak. Ezeket bizonyos 
mértékig kiegyenlítették a finn ember veleszületett harci tulajdonságai, de a 
mai háború technikájának elsajátítása többet igényel, mint csupán a puska 
kezelése és a sízés tudománya. A kiképzésnek egyebek közt meg kell ismertetnie 
az emberekkel azokat az eszközöket is, amelyeket ellene használnak fel, és éppen 
ez az, ami nálunk nagy mértékben hiányzott. A háború kitörése előtt katonáink 
többsége még csak nem is látott harckocsit, a páncélos elhárítást pedig a háború 
idején kellett improvizálnunk. 

Aggasztó volt ugyanakkor gyenge anyagi felkészültségünk is. A béke biztosítása 
érdekében azt egészében hatékonyabbá kellett volna fejleszteni: modernizálni 
kellett volna minden fegyvernemet és előteremteni az ütőképes páncéltörő 
fegyvert. Viszonylag könnyebb gazdasági áldozatokkal időt sikerült volna 
nyernünk, hogy - azokban a mind katonailag, mind politikailag különleges 
körülmények között, amelyek a Téli Háború idején jöttek létre - a Szovjetunió 
támadása esetén nehéz és tartós háborúra számítson és Moszkva talán arra is 
megtalálta volna az okot, hogy ezt a háborút elkerülje. Ha a gyalogság 
rendelkezett volna azzal a félautomata 20 mm-es páncélelhárító lőfegyverrel, 
amely néhány hónappal a békekötés után készült el, akkor az orosz harckocsi 
veszteségek többszörösre emelkedtek volna és megtört volna a támadások ereje. 
Ugyanúgy a háború kitörésekor ötven korszerű vadászgép és néhány légvédelmi üteg 
többlettel egészen más lehetőségekkel rendelkeztünk volna, hogy az ellenség 
légierejét korlátozzuk. Bátor pilótákból elegendő jutott volna több gépre. A 
tüzérség - Nenonen tábornoknak, a tüzérség felügyelőjének köszönhetően - mind a 
tüzelési technikában, mind taktikailag olyan magas szintet ért el, amilyet csak 
a tüzérség elérhet. Gyengeségünk a korszerű felszerelések és a muníció hiányában 
mutatkozott meg. Lehetővé kellett volna lenni még a békeidőben, hogy szerezzünk 
legalább néhány nehéz üteget és az ipart idejében ráállítsuk a háborús 
termelésre. 

Ha ezen felül gondoskodtunk volna arról, hogy a Karjalai-földszoroson és a 
keleti határon a felvonulási területeken erődítéseket építsünk, az eredményes 
védekezés lehetőségei mindenütt egészen másként alakultak volna. A védelmet 
szolgáló hadfelszerelés még csak nem is múlta volna felül gazdasági 
teherbírásunkat. Ez a hadfelszerelés azon a tényen bukott meg, hogy a védelem 
függetlenségünk első évétől kezdve pártkérdésnek számított. Á nagyobb pártok 
makacsul ellenezték a legszerényebb pénzösszegek jóváhagyását. Csak amikor már 
túl késő volt, ébredtek rá, hová vezet az ilyen politika. Ekkor kezdték belátni, 
hogy a hanyagságokat és tévedéseket többszörösen kell megfizetni pótolhatatlan 
értékek pusztulásával. 

Az elkövetkező nemzedékek ne feledkezzenek el védelmi harcunk drágán szerzett 
tapasztalatairól. Büszkeséggel tekinthetnek a Téli Háborúra és bátorságot, 
bizalmat meríthetnek nagyszerű történetéből. A háborúk történetében szinte példa 
nélküli, hogy egy számbelileg és felszerelésében az ellenfelénél oly sokkal 
gyengébb hadsereg, mint a finn, alkalmas legyen az ellenségnek sok súlyos 
veszteséget okozni és többször egymás után elhárítani támadásait, még hátrálás 
közben is. Ugyanilyen csodálatraméltó az, hogy a finn nép túlerőtől 


fenyegetetten és látszólag reménytelen helyzetben le tudta győzni a csüggedtség 
és a tehetetlenség érzetét, amely könnyen elhatalmasodhatott volna rajta, 
ehelyett növekvő áldozatkészségnek és nagyságának adta tanújelét. Az ilyen 
népnek joga van az élethez! 

A katonai eseményekkel párhuzamosan - a háborús veszély születésétől egészen a 
békekötésig - politikai téren olyan tevékenység folyt, amely külön fejezetet 
képez a Téli Háború történetében. A Skandináv-országok és az Egyesült Államok 
segítségéről, amelyet a moszkvai tárgyalások idején nyújtottak Finnország 
számára, már korábban említést tettem. Korai fázisában ez a segítség reális 
értékét tekintve kevésnek bizonyult, arra viszont alkalmas volt, hogy erősítse 
azoknak a politikusainknak és a hozzájuk közel álló köröknek azt a véleményét, 
miszerint a Szovjetunió nem támadja meg hazánkat, de ha mégis, nem leszünk 
egyedül. Annál keserűbb volt a csalódás, amikor a háború kitörésekor kiderült, 
hogy az ország tulajdonképpen olyan elszigeteltségbe jutott, amelyet csak 
szörnyűnek lehet minősíteni. 

Azok a kísérletek, amelyeket a háború első napjaiban tettünk, hogy a 

Kremllel kapcsolatot teremtsünk Svédország és az Egyesült Államok 
közvetítésével, kudarcba fulladtak. Svédország elhárította a tényleges 
támogatásra vonatkozó kérésünket és az egyetlen diplomáciai segítség, amelyet a 
svéd kormány ebben az időszakban Finnország megsegítésére alkalmasnak látott, az 
volt, hogy nem jelentette meg semlegességi nyilatkozatát. Igen sajnálatos, hogy 
ugyanebben az időben Stockholmban hosszadalmas kormányválság keletkezett. Ez 
december 2-tól 13-áig tartott, és megbénította Svédország tevékenységének 
lehetőségeit oly módon, ami nem vált előnyünkre nyomasztó helyzetünkben. Komoly 
balszerencseként fogtuk fel azt, hogy Finnország ismert barátja, Richárd Sandler 
ekkor megvált a külügyminiszteri tárcától. 

Ezek után Finnországban nagy elégedettséget keltett annak észlelése, hogy az 
Egyesült Államok milyen aktív együttérzéssel viszonyult ügyünkhöz. Roosevelt 
elnök személyes állásfoglalása kifejezésre jutott nyilatkozatából, amely szerint 
na finn kormány és a nép büszke lehet teljesítményeire, amelyek az Egyesült 
Államok népében és kormányában tiszteletet és a lehető legmelegebb együttérzést 
váltották ki". Gyakorlati szempontból jelentősebb volt december 2-i bejelentése, 
hogy megtiltotta egyes fontos nyersanyagok és ipari termékek kivitelét a 
Szovjetunióba. December 15-én és 20-án a tilalmat még több termékre terjesztette 
ki. Az akadályozó hatás, amelyet ez az intézkedés a Szovjetunió 
hadipotenciáljára tett - a tilalmat csak 1941. január 21-én hatálytalanították - 
később a Németország és a Szovjetunió háborújának kezdeti szakaszában 
mutatkozott meg világosan, amikor különösen a légierő tevékenységét nehezítette 
meg az üzemanyag folytonos hiánya. Fontos volt az is, hogy az Egyesült Államok 
30 millió dolláros hitelt nyújtott Finnországnak. Ezen kívül nagyszerű 
humanitárius segélytevékenység indult meg, amelyet 1919 óta hűséges pártfogónk, 
a korábbi elnök, Herbert Hoover vezetett. 

Minden közvetítési kísérlet amiatt hiúsult meg, mert a Szovjetunió nem ismert el 
más finn kormányt, mint a Terijokiban létrehozott bábkormányt. Érthető, hogy a 
finn kormány ebben a helyzetben a Népszövetséghez fordult és közvetítést, 
valamint segítséget kért. A következmény az lett, hogy a Szovjetuniót, amely 
megtagadta az ellenségeskedések beszüntetését és azt, hogy alávesse magát 
döntőbíróságnak, 1939. december 14-én kizárták a Szövetségből. A tagállamokat 
ugyanakkor felszólították, hogy adjanak meg Finnországnak minden lehetséges 
támogatást. A Szövetségnek ez a felhívása a későbbiekben egyrészt átfogó tervek 
készítését indította meg a nyugati hatalmak körében Skandinávia vonatkozásában, 
másrészt - közvetve - kihatott Németország támadására. 

A Népszövetség határozata Finnország számára erkölcsi győzelmet jelentett, 
ugyanakkor fokozta azt az általános felháborodást, amelyet a Szovjetunió 
támadása keltett. Egyúttal azonban ismét nyilvánvalóvá vált, hogy Finnország nem 
számíthat a Skandináv országok hatékony segítségére. Azt kellett konstatálnunk, 
hogy olyan országok, mint Argentína, Uruguay és Kolumbia a Népszövetség XX. 
Közgyűlésén határozottan kiálltak országunk mellett, ugyanakkor Svédország, 
Norvégia és Dánia kinyilvánították, hogy nem vesznek részt a Szovjetunió ellen 
irányuló bármilyen szankciózásban. De ez még nem elég, a Skandináv országok 
tartózkodtak a szavazástól, amikor napirendre kerüli az agresszor kizárása a 
Népszövetségből. A norvég küldöttség vezetőjének és a parlament elnökének. C.J. 
Hambronak kellett kihirdetnie a Közgyűlés határozatát, s rá, mint a Szövetség 
utolsó elnökére hárult az a feladat is azon az 1946-ban megtartott ülésen, 


amelyen a Népszövetséget véglegesen feloszlatták, hogy a Szövetség 
tiszteletteljes üdvözlését továbbítsa annak a diktatúrának, amelyet ő hét évvel 
azt megelőzően bűnösként megbélyegzett. 

A Közgyűlés kedvező állásfoglalásának természetesen nem lett volna jelentősége, 
ha Finnország védelme nem tartott volna ki, amelyről a világban alig léteztek 
optimista vélemények. Ám amilyen mértékben mindenki bámulattal figyelte azt a 
kétségbeesett erőfeszítést, amellyel a finn hadsereg küzdött, olyan mértékben 
keletkezett a nyugati hatalmak körében újabb érdeklődés Finnország támogatása 
iránt. Mindaddig, amíg a küzdelem folyt, Románia és Törökország fenyegetettsége 
- Franciaország és Anglia szövetségeseié - csak elméletileg létezett, 
kitartásunk ugyanakkor alkalmas volt arra, hogy a fenyegetett országokat 
ellenállásra sarkallja. Ezen kívül a finnországi háború egyes megítélések 
szerint lehetőséget kínált arra, hogy Svédországot és Norvégiát bevonják a 
németellenes frontba, amennyiben ezeket az országokat sikerülne rávenni a 
segélycsapatok átvonulásának engedélyezésére. Az ellentétek Németország, 
valamint Svédország és Norvégia között oda vezethettek volna, hogy megszakad a 
vasérc és más fontos termékek exportja Németországba, nem beszélve arról, hogy a 
Harmadik Birodalom stratégiai helyzete gyengülne, a francia frontra nehezedő 
nyomás pedig csökkenne. Ezen kívül a finn háború előnyt jelentett a nyugati 
hatalmak számára azáltal is, hogy megkurtította a Szovjetunió lehetőségeit több 
fontos nyersanyag szállításában Németország számára, amelyek behozatala addig 
észrevehetően csökkentette a nyugati hatalmak által létesített blokád hatását. 
Finnországnak semmi oka nem volt arra, hogy ezekkel az elképzelésekkel ne értsen 
egyet, és abból sem származott volna előnyünk, ha hangsúlyozzuk a technikai 
nehézségeket, amelyek a hatékony segélyexpedíció küldésével álltak volna elő. 
Életre-halálra harcoltunk, és Franciaország és Anglia segélytervei látszottak az 
egyetlen olyan reális tényezőnek, amelyben külpolitikánk bízhatott. A fenyegetés 
az intervencióval egyrészről diplomáciai fegyver volt a Szovjetunióval szemben, 
amely aligha tarthatta kívánatosnak a kapcsolatok végleges megszakítását a 
nyugati hatalmakkal, másrészről lehetőségnek volt tekinthető ahhoz, hogy 
Svédországot és Norvégiát komolyabb aktivitásra serkentse Finnország mellett a 
háború befejezése érdekében, még mielőtt a skandináv semlegesség veszélybe 
került volna. Miközben vártuk reményeink beteljesülését, a Franciaországból és 
Angliából küldött hadfelszereléseknek nagy hasznát vettük. 

Az intervenciós tervek születését és különböző fázisait manapság több kiadvány 
tárgyalja. Gondolok itt mindenekelőtt Winston Churchill, Paul Reynaud és Gamelin 
tábornok emlékirataira, valamint a német külügyminisztérium ,Fehér Könyvére". 11 
11 Die Geheimakten des französischen Generalstabes. Berlin 1941 (A szerző 
jegyzete. 


Így például Churchill már 1939. szeptember 19-én olyan megállapítást tett a 
háborús kormány előtt, hogy szükségszerű lenne a vasérc kivitelének 
megakadályozása Svédországból Németországba. A finn háború az ügyet ismét 
időszerűsítette. Segélynyújtás a megtámadott Finnországnak és harci tevékenység 
Németország szövetségese ellen, valamint egyúttal a vasérc behozatalának 
megszakítása olyan cél, amelyért érdemes sokat áldozni. Bár a francia és az 
angol kormány elvben helyeselte az északi országokban végrehajtandó intervenció 
gondolatát, rövidesen kiderült, hogy a tervek lassan érnek be. Az ok: elégtelen 
katonai felkészültség és a szövetségesekre jellemző ,mal des coalitions" 
(-gonosz koalíciók). Ezt a Finnország számára annyira fontos kérdést ezek 
szerint a kezdet-kezdetétől fogva egyáltalán nem az egyetértés szellemében 
kezelték. Elsősorban Franciaország és céltudatos kormányfője, Eduárd Daladier 
érdeme, hogy mindettől függetlenül a segélynyújtási tervek növelték Finnország 
lehetőségeit a háború befejezésére. 

Elsőként természetesen a hadfelszerelési segély érkezett meg. 

Bár a nyugati hatalmak maguk is hiányt szenvedtek korszerű fegyverekben és 
Franciaország hadfelszerelést juttatott Törökországnak és Romániának is, 
segélykérésünket kedvezően fogadták. Ha Franciaország és Anglia együttesen 
vizsgálta volna meg Finnország segélyezésének lehetőségeit és összeegyeztette 
volna, hogy mind a kettő mit nyújthat, ez kétségtelenül a segélyezési 
tevékenység javára vált volna. Ilyen vonatkozásban tett javaslataink azonban 
eredményteleneknek bizonyultak. 

A felszerelések eljuttatása Finnországba hosszú időbe tellett. Ezeket a 
gyárakból és a raktárakból el kellett szállítani a francia és angol kikötőkbe, 


ott pedig finn hajókra rakni. A tengeralattjáró-veszély miatt a hajóknak 
konvojban kellett haladniuk, ami sok értékes idő elvesztegetésével járt. A 
célország Norvégia lett, melynek kikötőiben - Stavanger, Bergen, Narvik - az 
árut úgy rakták ki, hogy alkalmas legyen a vasúti szállításra Tornióig. Itt 
átrakás következett finn szerelvényekre, mivel a sínek szélesebb nyomtávúak 
voltak. Átlagban egy hónapba tellett, amíg a felszerelések megérkeztek 
Finnország határára, és ezután még jócskán időre volt szükség, amíg a frontra 
kerültek, különösen ha az új ágyúkhoz ki is kellett képezni a legénységet. Így 
válik érthetővé, hogy a fegyverek jelentős része nem érkezett meg a Téli Háború 
idején. 

Túlságosan messzire vezetne, ha részletekbe menően számolnék be Franciaország és 
Anglia hadfelszerelési szállítmányairól, amelyek árát, mellesleg megjegyezve, 
teljesen kifizettük. Azt is meg kell említenem, hogy Anglia, amelynek légiereje 
fejlettségében messzebb jutott, mint Franciaországé, átengedett mintegy száz 
vadász- és felderítőgépet, valamint húsz Bristol-Blenheim bombázógépet. 
Franciországtól ugyanakkor Finnország harminc Morane vadászgépet kapott. Mivel a 
vadászgépeket részekre bontva kellett szállítani, és Finnországban és 
Svédországban összeszerelni, ezt az értékes pótlást csak a háború utolsó 
szakaszában használhattuk fel. Franciaország és Anglia még jelentős mennyiségű 
gyalogsági fegyvert és tüzérséget, aknákat, torpedókat, híradó és műszaki 
felszerelést, gázálarcot, védelmi eszközöket stb. küldött. A tüzérségben 
mutatkozó hiányok enyhítésére saját kérésünkre Franciaországból kaptunk még 
háromszáz erőd- és partvédelmi ágyút és bőven különféle lőszert. Ezeket az 
ágyúkat és sok más hadieszközt ajándékként adták át. Akármennyire is jól jött ez 
a segítség hadfelszerelésekben, sajnálattal kellett megállapítanunk, hogy a 
nyugati hatalmak csak keveset szállítottak abból, amire leginkább szükségünk 
volt, nevezetesen repülőgépeket, valamint légelhárító- és páncéltörő 
fegyvereket. Amit ezekből kaptunk, régebbi típusok voltak. 

A szükségleteink iránt kedvező hozzáállást tanúsító többi ország közül hadd 
említsem meg elsőnek Svédországot, amely 80.000 puskát, 500 gyorstüzelő 
fegyvert, 85 páncéltörő ágyút, 112 tábori ágyút és tarackot, 104 légvédelmi 
ágyút, 50 millió töltényt. 300.000 tüzérségi lőszert, 25 repülőgépet, ezen túl 
benzint és védelmi eszközöket juttatott el hozzánk. A fegyverek egy részét 
kölcsönbe kaptuk és a lehetőségek szerint a háború után visszaszolgáltattuk. A 
Svédországból juttatott és szívesen látott szövetküldeménynek köszönhetően a 
mozgósított sereg katonái között december folyamán köpenyeket oszthattunk szét. 
olaszországból értékes segítséget kaptunk, többek között mintegy harminc 
vadászgépet és egy csomó légvédelmi ágyút. Magyarország légvédelmi eszközöket, 
továbbá gránátvetőket, lőszert és kézigránátokat, Belgium elsősorban lőszert 
küldött. Mivel Németország nem engedélyezte ezeknek az eszközöknek 
átszállítását, ezeket is Franciaországon és Anglián keresztül, vagy tengeren 
egyenesen Norvégia kikötőibe kellett eljuttatni. A szállítmányok részben csak a 
háború befejező szakaszában érkeztek meg hozzánk, részben a békekötés után. 
Németország, amely már a Moszkvában folytatott tárgyalásaink idején hűvös 
magatartást tanúsított, kínos gonddal ügyelt arra, hogy háborúnk ne zavarhassa 
kapcsolatait a Szovjetunióval. Ciano gróf külügyminiszter 1939. december 8-án 
készített naplóbeírása, miszerint Németország állítólag a lengyelországi 
hadizsákmányból fegyvereket engedett át Finnországnak, nem állja meg a helyét, 
az ezzel kapcsolatos tárgyalások ugyanis meghiúsultak az Oberste Heeresleitung 
tilalma miatt. 

Viszont vadászgépeket, ágyúkat és lőszert rendelhettünk az Egyesült Államokból, 
valamint különböző felszereléseket Spanyolországból, egyebek közölt a 
Szovjetunió által a spanyol belháború idején a köztársaságiaknak küldött 
fegyverzetből. Dániától és Norvégiától is kaptunk kellékeket és különböző kisebb 
hadfelszereléseket. Mivel beszerzéseink sok országból származtak, így végül 
fegyverzetünk a legkülönbözőbb kaliberek és típusok gyűjteményévé vált, s ez 
olyan körülmény, amelyet nem lehet elégszer hangsúlyozni, ugyanis nehézségeket 
és zavarokat okozott mind a kiképzésben, mind az utánpótlásban. Ezenkívül a 
kényszer, hogy megvásároljunk minden beszerezhetőt, azzal a következménnyel is 
járt, hogy az ár több esetben összehasonlíthatatlanul magasabb volt, mintha a 
beszerzéseket békeidőben végeztük volna. 

A segélycsapatok küldésének kérdésével a Conseil Supréme, a nyugati hatalmak 
legfelsőbb haditanácsa először 1939. december 19-én foglalkozott, a 
megbeszélésen azonban a vélemények erősen eltértek egymástól. Daladier 


kormányfőnek a csapatok küldésére tett javaslatát a britek nem támogatták, mivel 
attól tartottak, hogy ez az intézkedés a kapcsolatok megszakításához vezetett 
volna a Szovjetunióval. Daladier kormányfő ennek ellenére január elején 
utasítást adott a segélyexpedíció szervezésére. 

A második javaslat is, amelynek teljesítése sokat jelenthetett volna, a britek 
ellenállásán bukott meg. Lengyelország hadiflottájának egy részét, három 
rombolót és két tengeralattjárót - az egyik közülük a híres Orzel 12 volt - az 
angol haditengerészeti erőkhöz csatolták. 

12 Mint említettem, az Orzel 1939. szeptember 18-án futott ki Tallin 
kikötőjéből, és számos viszontagság után érkezett Anglia vizeire. (A szerző 
jegyzete ) 


A lengyel emigráns kormány feje, Sikorski tábornok készségét fejezte ki, hogy 
ezekkel a hajókkal ostromzárat létesítsen Petsamo kikötőjével szemben és ilyen 
módon elszakítsa az ott partra szállt orosz csapatok összeköttetését 
Murmanszkkal. Az évszak valóban kedvezőtlen volt az ilyen könnyű egységek 
hadműveletei számára ezeken a viharos vizeken, de bizonyára lehetőség nyílott 
volna arra, hogy lengyelnek álcázott anyahajókat felvonultatva meglepetésszerű 
támadással csapást mérjenek a Jeges-tenger partjára, ahol a német 
tengeralattjárók már az 1. Világháború idején tevékenykedni tudtak. A britek azt 
a francia javaslatot is elutasították, hogy a lengyel hajók jogot nyerjenek 
hadműveletek végrehajtására a francia támaszpontokból kiindulva. Sajnálatos, 
hogy Sikorski tábornok javaslata nem teljesülhetett, mert a Szovjetunió mindig 
érzékenyen reagált arra, ami a Jeges-tenger partjain történik. 

Hasonló sorsra jutott Sikorski tábornok további javaslata is, aki 
segélyexpedíciót szándékozott létrehozni azokból a közel 20.000 embert kitevő 
lengyel csapatokból, amelyeket Lettországban és Litvániában internáltak, és 
amelyek részleges szabadon bocsátásával és Svédországon keresztül történő 
áthaladásával az említett országok egyetértettek. A közvetlen áthajózást 
Finnországba a Szovjetunió miatt az érintettek nem tartották kivitelezhetőnek. A 
terv kudarcba fulladt a svéd hatóságok ellenállása miatt. Az internált 
lengyeleknek a későbbiekben kegyetlen sorsban lett része, amikor a Balti- 
országokat röviddel ezután a Szovjetunióhoz csatolták. 

Petsamo volt területünk egyetlen helye, ahová az út nem a nyugati országokon 
keresztül vezetett. Bár nagy nehézségekkel kellett számolni, mivel az ellenség 
megszállta ezt a területet, a Petsamo elleni hadművelet terve mindamellett a 
lehető legnagyobb figyelmet váltotta ki. A tervet részletekbe menően megvitattuk 
Ganeval ezredessel, a főhadiszállásomra kiküldött francia katonai képviselet 
vezetőjével. A háború első időszakában ugyanis még lehetőség mutatkozott 
elegendő erő tartalékolására, hogy dél felől csatlakoztassák őket az északon 
partraszállt csapatokhoz. 

Finnország megsegítésének tervezésében a kezdeményező mindig Franciaország volt, 
ahol a közvélemény pártfogolta a hathatós intézkedéseket. A régi katonanemzet 
nem tudta közömbösen nézni egyenlőtlen harcunkat. Rövidesen értesültünk arról, 
hogy a francia felső vezetés már január közepétől széleskörű segélynyújtási 
tervet készített elő, amely előirányozta a nyugati hatalmak csapatainak 
partraszállását Petsamóban és hadihajó-, valamint légitámaszpontok elfoglalását 
Norvégia nyugati partjain. Később azonban az is kiderült, hogy ezzel 
kapcsolatban sor került a svéd vasércbányák megszállására vonatkozó javaslat 
mérlegelésére is. 

Annak megfelelően, hogy a háború folytatódott és a várt gyors megoldás nem 
született meg, a szovjet kormány lassan ráébredt, hogy a támadás Finnország 
ellen a számítottnál sokkal kényelmetlenebb vállalkozás. Közel két hónapja a 
Földszoroson folytatott támadások eredményteleneknek bizonyultak, a többi 
frontszakaszon pedig az oroszok érzékeny veszteségeket szenvedtek. Ráadásul a 
nemzetközi közvélemény keményebbé és a segélyezési tervek egyre határozottabbá 
váltak. Egész országunk katonai birtokba vétele, aminek szem előtt tartásával 
Kuusinen ,népi kormányát" létrehozták, nyilvánvalóan túlságosan távolinak 
látszott a céltól. Ebben a helyzetben a Kreml célszerűnek látta a lehetőségek 
kipuhatolását arra nézve, hogy a háborút a Szovjetunió számára előnyös módon 
befejezzék. 

Miután minden arra irányuló kísérletünk, hogy kapcsolatot teremtsünk a szovjet 
kormánnyal mindeddig eredménytelennek bizonyult, annál inkább fontos volt, hogy 
a szovjet kormány 1940. január 29-én Svédország külügyminisztériumához fordult, 


s annak közvetítésével a finn kormánynak a következő közlést hozta tudomására: 
rA Szovjetunió kormánya elvben nincs ellene, hogy a Ryti-Tanner kormánnyal 
szerződést kössön. 

Ami a lehetséges tárgyalások megindítását illeti, előre tisztáznunk kell, mi az, 
amit a Ryti-Tanner kormány hajlandó felajánlani átengedésre. 

Amíg a Szovjetunió kormányának nincs egyértelmű biztosítéka arról, hogy van 
alapja a tárgyalások megkezdésének, hiábavaló dolog beszélni bármiféle 
szerződésről. Ezen túl feltétlenül figyelembe kell venni, hogy a Szovjetunió 
követelései nem maradnak meg azok között a határok között, amelyeket Tanner és 
Paasikivi úrral ismertettünk a Moszkvában folytatott tárgyalások idején, mivel 
ezek után a tárgyalások után mindkét oldalon vér folyt, és ez a vér amely 
kívánságunk ellenére és vétkünk nélkül folyt, további garanciákat követel a 
Szovjetunió határai biztonságának érdekében. 

Azt is figyelembe kell venni, hogy a Kuusinen kormánynak adott jótállások 
amelyeket a Szovjetunió kormánya tett, nem alkalmazhatók a Ryti-Tanner 
kormányra, és hogy a Szovjetunió kormánya nem járulhat hozzá ezek biztosításához 
a Ryti-Tanner kormány számára." 

Ez a közlés, amelyről akkor kaptam értesítést, miután a kormány azt 
megtárgyalta, január 30-án érkezett. Ebből a megfogalmazásból kitűnt, hogy a 
Kreml a Kuusinen kormány feladásával eltávolította a tárgyalások útjából az első 
akadályt. Mivel a megfogalmazás ugyanakkor homályos volt, a kormány meg akarta 
tudakolni a békepuhatolózás célját. Február 2-án a válasz készen állt a 
továbbításra a szovjet kormányhoz a Svéd Külügyminisztériumon keresztül. Így 
hangzott: 

Finnország kormánya nem szakította meg a tárgyalásokat. Se el nem kezdte, se 
nem akarta a háborút. Az ellenségeskedések időszakában is több alkalommal 
kifejezte érdekeltségét az ellentétek békés úton történő megoldásában, és 
továbbra is ez az óhaja ösztönzi. A további vérontás elkerülése érdekében 
Finnország kormánya készen áll arra, hogy tárgyalásokat folytasson az 
ellenségeskedések beszüntetéséről, a béke megkötéséről és reméli a jószomszédi 
viszony helyreállítását. 

Megjegyezzük, hogy Finnország elégedett volt korábbi helyzetével, amely szabadon 
megkötött szerződésre támaszkodott, és Finnország a maga számára semmit sem 
követelt. Közben finnországi területeket ért pusztítás nemcsak a frontokon, 
hanem a mögöttes országrészben is. 

Mivel közös álláspontra csak a kompromisszumok útján juthatunk, kiindulópontként 
nagy vonalakban azok az eredmények szolgálhatnak, amelyeket a moszkvai 
tárgyalásokon értünk el. Különben Finnország kész további engedményeket tenni, 
amelyeket szükségesnek lehet tekinteni Pétervár biztonsága szempontjából. 
Elsősorban arra lehet gondolni, hogy nagyobb területet engedjünk át a Karjalai- 
földszoroson. További megfontolás tárgyává tehetjük a Finn öböl semlegesítését 
nemzetközi megállapodás alapján. 

Finnországnak azonban szem előtt kell tartania saját biztonságát is. Ezt a 
nézőpontot a minapi történések még fontosabbá tették. 

A finn kormány azt a felfogást képviseli, hogy szerződés szerinti országterület 
átengedése csak területcserével történhet. 

A finn kormány értelmezéséből következik, hogy az átengedett területeken meglévő 
magántulajdonért kárpótlást kell fizetni." 

A Szovjetunió február 5-én válaszolt, s azt közölte, hogy a finn kormány 
javaslata nem felel meg a tárgyalások alapjának. Ugyanazon a napon 

a Conseil Supréme határozatot hozott, hogy a nyugati országok csapatokat 
küldenek Finnországba. Ez a finn kormánynak alapot adott a reményhez, hogy 
Svédország és Norvégia - elkerülendő az intervenciót, amely őket belesodorhatta 
volna a háborúba, aktívabban áll ki Finnország mellett és hogy a Szovjetunió is, 
amennyiben védelmünk kitart - készségesebbnek mutatkozik majd a béketárgyalások 
megkezdésére. Az ellenség február 1 -én megindított általános támadása a 
Földszoroson ekkor már teljes erővel folyt. 

A február 10-én a főhadiszállásra hozzám ellátogató Ryti kormányelnök és Tanner 
külügyminiszter részletekbe menő tájékoztatást kapott a katonai helyzetről. A 
találkozón jelen volt Walden vezérőrnagy is, aki engem képviselt a kormányban. 
Kiemeltem, mennyire aggodalomra ad okot a helyzet a Földszoroson az ellenség 
rendkívüli túlereje miatt. A pergőtűz csapatainknak egypercnyi nyugalmat sem 
hagyott. A szakadatlan ágyúdörgés éjjel-nappal elhallatszott a főhadiszállásig, 
pedig az 160 kilométerre feküdt a fronttól. A véderők ereje a végét járta, 


fogyóban volt a lőszer. Ryti és Tanner úr a maga részéről ismertette a svéd 
kormánnyal folytatott tárgyalásokat, amelyek során az aktív megsegítésünkre 
vonatkozó újabb kérésünket elhárították, majd Tanner miniszter beszámolt arról a 
kapcsolatról, amely közte és Kollontay asszony, a Szovjetunió stockholmi 
nagykövete közölt jött létre. 

Kiderült, a Szovjetunió különösen azt akarta kipuhatolni, milyen módon hajlandó 
Finnország kielégíteni a szovjet követelést, hogy támaszpontot kapjon a Finn- 
öböl bejáratában. A lehetőség a tárgyalások folytatására, bár meglehetősen 
szerény mértékben, úgy tűnt, létezett. 

A Conseil Supréme február 5-én hozott határozata az intervenció megkezdéséről 
figyelmet érdemlő tényezőnek számított, bár azokban az időkben nem ismertük a 
részleteket. Akármennyire is örvendetes volt a kezdeményezés, tartottunk attól, 
hogy a segítség nem érkezik meg időben. Ezért, úgy látszott, nincs egyéb 
lehetőség, mint a tárgyalások folytatása a Kremllel. 

Néhány nappal később, február 12-én a külügyminiszter közölte velem, hogy 
megkapta a Szovjetunió békefeltételeit, eszerint Moszkva változatlanul 
ragaszkodott Hankóhoz, ezen túl követelte az egész Karjalai-földszorost és a 
Ladogától északra eső terület átengedését. 

Február 13-án Tanner miniszter újra megbeszélést folytatott a svéd kormánnyal és 
kérte ismételten a fegyveres segítséget. A válasz az volt, hogy Svédország 
állásfoglalásában nem várható változás, a fegyveres akciót technikailag nehéz 
lenne megszervezni, ezenkívül parlamenti jóváhagyásnak kellene megelőznie. 
Tetejében az ilyen intézkedés alkalmat szolgáltatna a németek számára, hogy 
megtámadják Svédországot - meglehetősen leplezetlen fenyegetések ugyanis ilyen 
vonatkozásban már elhangzottak. 

A svéd sajtó a háború egész idején megértéssel viszonyult a finn ügy iránt. 
Ugyanígy a Finnországban tartózkodó svéd laptudósítók kényes kérdéseinket 
tapintatosan és együttérzéssel kezelték. Annál kellemetlenebb és 

meglepőbb volt ezért, hogy a stockholmi Folket Dagblad Politiken 1940. február 
16-án megjelentette a finn kormánynak Stockholmban átnyújtott démarche-át és 
Svédországnak a ,finn hivatalos segélykérésre" adott elutasító válaszát. Még 
sajnálatosabbnak tekinthető az, hogy Hansson kormányfő ugyanazon a napon sietve 
nyilatkozatot tett, amelyben megerősítette az újsághírt, ezenfelül a 
külügyminiszter is hasonló közlést tett. Nehéz felfogni miért tartotta a svéd 
kormány elkerülhetetlennek, hogy ezeket a nyilatkozatokat megtegye, amelyek mind 
tartalmukban, mind formájukban gyengítették esélyeinket az elviselhető béke 
elérésében. Moszkvában ugyanakkor a svéd nyilatkozatok természetesen 
megelégedettséget keltettek. 

Három nappal később jelent meg Gusztáv királynak az Államtanács jegyzőkönyvéhez 
csatolt ismert nyilatkozata." 13 

13 1940. február 19-én a király tollba mondta és az államtanács jegyzőkönyvébe 
foglaltatta a következőket: 

"Saját kezdeményezésemre a mai napon összehívtam kormányomat, hogy államtanácsi 
közleményben tárjam a nyilvánosság elé az alábbi nyilatkozatomat: Az a 
kívánságom, hogy megvilágítsam népem előtt azt a nehéz és felelősségteljes 
helyzetet, amelyben jelenleg vagyunk. Elkerülhetetlen kötelezettségemnek 
tekintem, hogy megpróbáljam lehetőleg minél hosszabban kívül tartani hazánkat 
azon a viszályon, amely jelenleg a világot uralja. Szintén emiatt hoztuk 
napvilágra semlegességi nyilatkozatunkat, a kormány és az államtanács teljes 
támogatására támaszkodva. 

Mindvégig a lehető legnagyobb csodálattal követtem testvérországunk, Finnország 
hősies harcát a túlerővel szemben. Svédország kezdettől fogva önkéntesekkel és 
sok más módon megpróbálta segíteni ezt az országot, de az első perctől kezdve 
közöltük Finnországgal, hogy Svédország részéről nem számíthatnak katonai 
intervencióra. Az ügyet pontosan újra mérlegelve, nehéz szívvel arra a 
következtetésre jutottam, hogy a mi jelenlegi helyzetünkben továbbra is ehhez az 
állásponthoz kell tartanunk magunkat. Ugyanis feltétlenül vallom, hogyha 
Svédország most beavatkozik Finnország háborújába, a lehető legnagyobb 
veszélynek tesszük ki magunkat, és belekeverednénk nemcsak a háborúba 
Oroszország ellen, hanem a nagyhatalmak háborújába is, és ezt a felelősséget nem 
vehetem a vállamra. Ilyen helyzetben ezenkívül lehetetlenné válna, hogy 
Finnországnak megadjuk azt az igen jelentős segítséget, amelyet most innen kap 
és amelyre olyannyira szüksége van, és amelyet mi továbbra is készek vagyunk 
bőkezűen megadni. Svédország életbevágó érdekeit, megbecsülését, békéjét mindig 


szem előtt tartom. Remélem, hogy mi Isten segítségével az általunk választott 
utunkon haladva, elkerülhetjük a háború minden szerencsétlenségét. 

A haza nekem mindig bőségesen szolgáltatott bizonyítékokat a belém vetett 
bizalmáról. Ezért szilárd meggyőződésem, hogy népem ebben a nehéz helyzetben 
megértő lesz és jóváhagyja cselekedetemet." (A szerző jegyzete.) 

Ha jól vagyok informálva, az intézkedés oka a királynak az a kívánsága volt, 
hogy enyhítse az említett közlemények hangnemét, amelyek bizonyára tudta nélkül 
láttak napvilágot. A király magyarázata, amelyet a trónörökössel és Gustav Adolf 
herceggel együtt fogalmazott meg, csodálatról és együttérzésről tanúskodik 
Finnország iránt, bár ez természetesen nem segíthetett a hazánknak okozott 
káron. 

Február 25-én Svédország. Norvégia és Dánia külügyminisztere Koppenhágában 
tanácskozást tartott, amely hazánk magáramaradását még nyilvánvalóbbá tette, 
mivel a miniszterek nyilatkozatát nem lehetett úgy megfogalmazni, hogy az 
alkalmassá váljon Finnország megsegítésére. Kifejezésre juttatott , reményük, 
hogy a viszály olyan gyorsan, amilyen gyorsan csak lehet békés megoldást nyer, 
amely megőrzi Finnország függetlenségét" a Szovjetunió számára a semminél is 
kevesebbet jelentett. 

Eközben Párizsból és Londonból a Conseil Supréme fentiekben említett február 5-i 
határozatánál fontosabb hírek érkeztek, amelyek kompromisszumos eredményre 
vallottak. Anglia mindeddig fékezte az intervenciós terveket, - Daladier 
kormányfő közlésé szerint - az impérium katonai felkészültségének gyengesége 
miatt, s a tervek teljesítését inkább egy évvel későbbre halasztotta volna. 
Franciaország ugyanakkor lemondott a petsamói-hadjáratról, ezt a tervet később a 
határozathoz csatolták, mint a helyzet alakulásától függő programpontot. Most a 
főhangsúly arra került, hogy a segélyexpedíció március közepén partra szálljon 
Narvik környékén, ahonnan Finnországba irányítanák. A hadművelet végrehajtását 
brit vezetéssel biztosították volna. 

Február 20-a tájékán a főhadiszálláson fogadtam Ling brit tábornokot és Ganeval 
ezredest. Az utóbbi, aki éppen akkor tért vissza Párizsból, átadta a francia 
főparancsnok. Gamelin tábornok üdvözleteit. Gamelin Finnország helyzetét 
kétségbeejtőnek minősítette, mégis úgy vélte, ha a nyugati hatalmaknak sikerülne 
segítséget nyújtaniuk, Finnország olyan lehetőséghez jutna, hogy kemény harccal 
és nagy szenvedések árán ugyan, de kielégítő rendezést csikarjon ki. Ám sem Ling 
tábornok, sem Geneval ezredes nem tudott részletes és pontos tájékoztatást adni 
a segélycsapatok erejéről, az útnak indítás idejéről, arról, milyen remények 
vannak arra, hogy Svédország és Norvégia hozzájárul az átvonuláshoz, és az 
expedíciót érintő egy sor más efféle kérdésről. Azt is tudomásomra hozták, hogy 
Németország ellenintézkedései Svédországban és Norvégiában lekötnék az első 
lépcsőben küldött csapatokat, ezért a Finnországnak szánt segítség második 
lépcsőben jönne számításba. 

Nem állt Finnország érdekében, hogy Svédország és Norvégia belekeveredjen a 
nagyhatalmak háborújába, mert ez elvágta volna mind a nyugati hatalmak, mind a 
Svédország által küldött hadfelszerelések szállítási útját, és mi talán 
elveszítettük volna még azokat a svéd-norvég önkéntes csapatokat is, amelyeket 
akkoriban vetettünk be a fronton. Figyelembe véve a Földszoroson kialakult 
fenyegető helyzetet, nem tehettem mást, mint hogy a kormánynak tanácsoljam: 
törekedjék kompromisszum elérésére a Kremllel. Walden vezérőrnagy, aki február 
22-én nálam járt a főhadiszálláson, közvetítette javaslatomat a kormányhoz. 
Február 21-én a külügyminiszter svéd kollégájához, Günther miniszterhez fordult, 
kérve a közvetítést. Moszkva válaszát két nap múlva kaptuk meg. A Szovjetunió 
minimális feltételei Hanko átengedésén kívül a határnak ,a Nagy Péteri határra" 
történő visszavonását tartalmazták, arra a határra, amelyet 1721-ben az 
Uudenmaai béke határozott meg. Ez azt jelentette, hogy Karjala legnagyobb részét 
többek közt Viipurit, Sortavaiát és Kákisalmit kellett volna átengednünk. 
Ezenfelül követelésként szerepelt, hogy a Szovjetunió, Finnország és Észtország 
szövetséget kössön a Finn-öböl védelmére. A feltételek még keményebbé váltak. 
Ezeknek a megrendítő követeléseknek hallatán a finn kormány újra fegyveres 
segítséget kért Svédországtól és hozzájárulást, hogy a francia-angol csapatok 
átvonulhassanak Svédországon. A válasz mindkét kérés vonatkozásában tagadó volt, 
úgy tűnt ugyanakkor, hogy Svédország talán beleegyezik az önkéntesek számának 
növelésébe. Ami a nyugati hatalmak intervencióját illeti, Anglia Helsinki 
követe, Mr. Vereker jelezte, hogy a csapatok ereje kb. 20.000-30.000 főt tenne 
ki, és hogy ezek készen állnak a március 15-i indulásra. Ez azt jelentette, hogy 


az expedíció helyszínre érkezését legkorábban egy hónap múlva várhattuk volna. 
Az átvonulás kérdésében a miniszter nem tudott világos tájékoztatást adni. 
Felfogása szerint Finnország ügye volt, hogy Stockholmmal és Oslóval időben 
célszerű megoldást érjen el. 

Eltekintve a svéd kormány megingathatatlan álláspontjától, döntés született: a 
külügyminiszter még egyszer Stockholmba utazik, hogy tárgyaljon a svéd 
kormánnyal és a Szovjetunió követével. Február 27-én Tanner miniszter 
találkozott Hansson kormányfővel, aki megismételte, hogy Svédországtól nem 
várható el sem a közvetlen katonai közbelépés, sem a nyugati hatalmak csapatai 
számára az engedély, hogy Svédországon átvonuljanak. 

rNémetország - hangoztatta a kormányfő - kertelés nélkül és hivatalosan közölte 
a svéd kormánnyal, hogy svéd csapatok - azaz nem az önkéntes egységek - küldése 
Finnországba Svédország részéről beavatkozást jelentene a nagyhatalmak 
háborújába. A béke haladéktalan megteremtését ajánlotta a kemény feltételek 
ellenére, egyúttal jelezte, hogy Svédország kész gazdasági segítséget nyújtani 
Finnországnak. Tanner miniszter kérdésére, hogy Svédország hajlandó lenne-e 
védelmi szövetséget kötni Finnországgal, ha eleget tenne az orosz 
követeléseknek. Hansson kormányfő azt válaszolta, hogy az elgondolás nem jelent 
újdonságot számára, és kedvezően nyilatkozott mellette. Még hozzátette: ha ilyen 
szövetség létezett volna mar 1939-ben, a Szovjetunió nem támadta volna meg 
Finnországot. 14 

14 Hansson kormányfő és Tanner miniszter 1940. február 27-i megbeszéléséről 
szóló leírásom Tanner miniszter adatain alapszik, ugyanazokon, amelyek a 
rHornborg-bizottság" jelentésében is szerepelnek. Részletesebb tájékoztatást 
nyújt a megbeszélésről Tanner műve, amely a fentebb említett írás után jelent 
meg. (Vainö Tanner: Finnország útja 1939-1940, Helsinki 1950. 255. old. (A 
szerző jegyzete.) 


Kollontay asszony is a feltételek elfogadását tanácsolta Tanner miniszternek. 
Kijelentette, hogy a feltételek megváltoztathatatlanok és nincs lehetőség 
módosításukra a tárgyalóasztal mellett. 

Mint érdekességet említem: a szovjet kormány február 26-án Majszkij nagyköveten 
keresztül kísérletet tett arra, hogy a Foreign Office közvetítésével juttassa el 
a békefeltételeket Finnországhoz, bár azok már kormányunk birtokában voltak. 
Amikor lord Halifax külügyminiszter elhárította a kérést azon az alapon, hogy 
lehetetleneknek tartja a feltételeket, a nagykövet közölte vele: ennek az 
álláspontnak nem kívánt hatása lehet Anglia és a Szovjetunió viszonyára. Teljes 
joggal feltételezhetjük: az oroszok ki akarták puhatolni, mennyire szilárd 
alapokon nyugszanak az intervenciós tervek, és azok megakadályozásában 
reménykedtek, ha a Foreign Office tudomására hozzák, hogy Finnország minden 
esetben megtarthatja függetlenségét. 

Február 28-án a kormányfő és a kormánynak négy másik tagja újra felkeresett, 
hogy tanácskozzon velem. Abban az időszakban értünk el nagy sikereket a 
Ladogától északra eső területeken és Kuhmónál, de a Földszoroson a helyzet 
kiéleződött. Felkértem a jelenlévő tábornokainkat, hogy ismertessék 
helyzetjelentésüket a miniszterekkel. Kissé csodálkozva hallgattam végig kivétel 
nélkül egybehangzó közléseiket, hogy mi igenis kitartunk, és a harcot lehet és 
szükséges folytatni. Amikor a miniszterek visszavonultak, hogy egymás között 
tanácskozzanak, kihasználtam az alkalmat, hogy a tábornokok előtt megalapozzam 
nézetemet, amely meggyőződésemmé vált, hogy miért kell most megteremteni a 
békét. Mi - hangsúlyoztam - elkeseredésünkben a feltételek keménysége miatt nem 
engedhetjük meg ítélőképességünk megzavarását! Az, hogy hadseregünket nem verték 
szét, még lehetőséget nyújt a béketárgyalásokhoz. Ha védelmünk összeomlana - és 
erőinket a végletekig túlfeszítettük, - ebbéli lehetőségeink semmivé válnának. 
Megbeszélésünket követően azonnal jelenthettem a kormány tagjainak: a katonai 
vezetés körében nincs nézetkülönbség a tekintetben, hogy gyorsan békét kell 
kötni. A következő napon, február 29-én a kormány határozatot hozott, hogy 
megkezdi a béketárgyalásokat. 

A határozat végrehajtása nem történt meg azonnal, mivel Párizsból és Londonból 
olyan híreket kaptunk, hogy a segélycsapatok erejét megnövelték és a várakozási 
időt lerövidítették. Aszerint, amit Ganeval ezredes jelentett, az első 
különítmények érkezését március végére várhattuk volna. A kormány, amely ebben 
lehetőséget látott a kemény feltételek enyhítésére, most elhatározta annak 
kiderítését a nyugati hatalmaknál, lehetőség van-e az első, 50.000 főnyi erőt 


képviselő csapat küldésére márciusban, és van-e mód száz teljesen felszerelt és 
személyzettel ellátott bombázógép megszerzésére. 

Az átvonulás központi kérdése ugyanakkor továbbra is buktatónak számított. A 
nyugati hatalmak február vége felé küldött jelzését, miszerint ők maguk oldják 
meg a kérdést, úgy is értelmezhettük, hogy Svédországot és Norvégiát azáltal, 
hogy a csapatok megjelennek a norvég kikötőkben, kész 

tények elé állítják. A nyugati hatalmak azonban ilyen messzire nem kívántak 
menni. Március 2-án ugyanis közölték a svéd és a norvég kormánnyal, hogy készen 
állnak a fegyveres segítségnyújtásra Finnország számára, és idejében formális 
kérést terjesztenek elő az átvonulási jog megszerzése érdekében. Mivel 
Svédország és Norvégia számíthatott Németország erőteljes reakciójára, a nyugati 
hatalmak széleskörű katonai segítséget helyeztek kilátásba számukra. A brit 
csapatok négy nap leforgása alatt biztosítják Trondheim. Bergen és Stavanger 
védelmét, ha Norvégia megadná hozzájárulását az átvonuláshoz. A Finnország 
számára tartalékolt, továbbá a Svédország védelmére szánt véderők a norvég 
kikötőkben a számítások szerint március 20-án szállnának partra. 

Még mielőtt a finn kormány március 3-án értesült volna arról, hogy Svédország és 
Norvégia megtagadta hozzájárulását ehhez a javaslathoz, korábban napközben hír 
érkezett, hogy 6.000 emberből álló brit csapat várható április elején, 
amennyiben legkésőbb március 5-éig megérkezik az ezzel kapcsolatos kérelem. 
Mivel ez ellentétben volt a korábban érkezett közlésekkel, megkértem a 
külügyminisztériumot, hogy szerezzen be az ügyről végérvényes tájékoztatást. 
Időközben a Finn kormány Stockholmon keresztül kapcsolatot teremtett Moszkvával 
és tárgyalásokat kezdeményezett olyan alapon, hogy Viipuri és Sortavala 
Finnország része marad. A március 5-én érkezett válasz azt tartalmazta, hogy 
mindkét várost át kell engedni, s ha késlekedünk, a szovjet kormány szigorítja a 
feltételeket és felújítja a szerződést a Kuusinen-kormánnyal. Ennek a 
fenyegetésnek alávetve a kormány nem látott más lehetőséget, minthogy kérje a 
fegyverszünetet és a tárgyalások megkezdését az orosz követelések alapján. 
Március 6-án érkezett a közlés, hogy a fegyverszünetbe nem egyeznek bele, de a 
tárgyalások azonnal megkezdődhetnek Moszkvában. A határozat a béke tárgyalási 
delegáció küldéséről még aznap megszületett. Ugyanakkor a kormány azt kérte a 
nyugati hatalmaktól, hogy segélykérésünk határidejét egy héttel halasszák el, ez 
volt ugyanis az egyetlen adunk, amelyet a tárgyalások asztalára letehettünk. 

A nyugati hatalmak segítségét ismertető adatok, amelyeket a külügyminisztérium 
kért meg, március 7-én jutottak el hozzám. 

Ezeket az angol vezérkar parancsnoka, Ironside tábornok készítette el, és a 
következőket tartalmazták: 

nrAZz első kötelék behajózására Narvik felé március 15-én kerül sor és az alábbi 
francia-brit hadosztályból áll: 

2 1/2 francia hegyivadász dandár 8.500 fő 


2 zászlóalj idegenlégiós 2.000 fő 
1 lengyel zászlóalj 1.000 fő 
1 brit testőrdandár 3.500 fő 
1 brit sí-zászlóalj 500 fő 

15.500 fő 


Az említett hadosztály elit-csapatnak számít. Egyidőben indul 3 hadtáp 
zászlóalj. 

A második kötelék 3 brit hadosztályból áll, egyenként 14.000 főből álló erőt 
képvisel. A harcoló csapatok együttes ereje tehát 57.500 főre növekszik. 

Az első lépcsőben érkező csapatok a számítás szerint március végén érkeznek 
Finnországba, a második kötelék pedig olyan gyorsan követi, ahogy azt a vasutak 
lehetővé teszik." 

Közlés történt még arról, hogy számításba lehet venni további csapatok küldését, 
és hogy a finn főparancsnok a segélycsapatok felett szabadon rendelkezik. 
Sajnálatos módon a válasz nem tartalmazott végleges tájékoztatást a kért száz 
bombázógépről. A közlés csupán arról szólt, hogy a kérdést pozitív szellemben 
vizsgálják. Ám az átvonulás, a politikai probléma, még mindig megoldatlan volt! 
Amikor küldöttségünk március 8-án először találkozott a Kreml képviselőivel, meg 
kellett állapítania, hogy a Stockholmon keresztül előzetesen küldött feltételek 
nem voltak azonosak az ezúttal átnyújtottakkal. A korábbiakon kívül az oroszok 
még széles területeket követeltek Sallából és Kuusamóból, továbbá Finnországnak 
vasútvonalat kellett kiépítenie Kemijárvitől az új határig. Finnországnak 
mindezen túl át kellett engednie a Kalastaja-szigetcsoport egy részét, ami 


szintén nem szerepelt a Svéd Külügyminisztérium közvetítette követelések között. 
Amikor küldöttségünk emlékeztetett arra a szovjet kormány által a közvetítőnek 
adott biztosítékára, hogy Észak-Finnország vonatkozásában nem támaszt területi 
követeléseket, kitérő válaszokat kapott. (Egyebek közt Molotov azt mondta, hogy 
a mulasztást alighanem Kollontay asszony rossz emlékezőtehetségének rovására 
kell írni!) Valójában a szovjet kormány nyilvánvalóan az üzenet közvetítésekor 
el akarta kerülni azt a reakciót, amelyet az Észak-Finnországon keresztül 
építendő vasútvonal követelménye ébresztett volna várhatóan Svédországban, és 
amely befolyásolhatta volna ennek az országnak a finn háború vonatkozásában 
tanúsított magatartását. Úgy hatott, hogy a vasútvonalterv nyílt fenyegetést 
jelent Svédországgal szemben, mivel valóraváltása stratégiai támadási irányt 
teremtett volna Skandinávia felé. 

A pótlólagos követeléseket okkal annak jeleként foghattuk fel, hogy a béke, 
amelyre Moszkva törekszik, a Szovjetunió számára a fegyverszünetet volt hivatott 
biztosítani. Ebben a helyzetben a nyugati hatalmak segítsége ismét a menekvés 
egyetlen útjaként derengett fel. Nem lenne jobb, mivel úgyis újabb támadás 
fenyeget, folytatni a háborút, remélve a nyugati hatalmak segítségét, bár az 
egész terv elégtelennek és bizonytalannak tűnt? Daladier kijelentéséből - amely 
Finnország párizsi követével - Holman miniszterrel március 7-én folytatott 
beszélgetésekor hangzott el -, az derült ki, hogy az intervencióra később már 
nem számíthatunk: 

"sok napon át vártunk Finnország felhívására, hogy siessünk segítségére minden 
eszközzel, és nehéz megérteni, hogy a kérés eljuttatását ismét elhalasztották. 
Amennyiben a felhívás nem történik meg, a nyugati hatalmak számára lehetetlenné 
válik, hogy bármiféle felelősséget vállaljanak Finnország háború utáni területi 
státuszának rendezésében." 

Március 9-én Finnország londoni követe, Gripenberg miniszter jelentette, hogy 
rAnglia kormánya a francia kormánnyal együtt elhatározta, hogy Finnországot 
minden rendelkezésre álló eszközzel segíti, amennyiben ezt Finnország kormánya 
kéri". 

Március 10-én Anglia helsinki követe emlékeztetőt adott át, hogy a felhívás 
eljuttatását Londonba legkésőbb március 12-ig várják. Ami a kért száz 
bombázógépet illeti, a miniszter közölte, hogy az angol kormány kész összesen 
ötven gépet küldeni, ebből nyolcat ,négy nap leforgása alatt a felhívás 
eljuttatása után, a többit pedig a következő tíz nap során". A 
segélyexpedícióról csak annyi hangzott el, hogy útnak indítása Svédország és 
Norvégia állásfoglalásától függ: amennyiben ezek az országok ellenszegülnének az 
átvonulásnak, akárcsak passzív formában is, az egész terv meghiúsulna. Anglia 
kormánya ugyanakkor minden eszközzel megkísérelné, hogy megszerezze az 
átvonulási engedélyt. 

Tekintettel a segélyexpedícióval kapcsolatos különféle bizonytalanságokra, és 
biztos lévén abban, hogy nem lenne elegendő az erőnk, ha a harcok tavasszal is 
folytatódnának, március 9-én elkerülhetetlennek láttam, hogy a kormányhoz azt a 
feltétel nélküli javaslatot juttassam el: kösse meg a békét. Mind a kormány, 
mind az országgyűlés külügyi bizottsága osztotta ezt a nézetet. Március 11-én a 
Moszkvában tartózkodó tárgyalóink teljes felhatalmazást kaptak. Még egy kísérlet 
történt, ezúttal a tizenegyedik alkalommal, hogy kipuhatoljuk Svédország 
végleges álláspontját. 11-én este a svéd kormányhoz eljuttattuk az utolsó 
megkeresést az átvonulási jog és annak ügyében, hajlandó lenne-e Svédország a 
háborút követően védelmi szerződést kötni Finnországgal. A következő napon már 
ott volt a válasz. Az átvonulási jogra vonatkozó kérésünket feltétel nélkül 
elhárították, a védelmi szövetség kérdésében pedig olyan jelzést kaptunk, hogy 
ra svéd kormány kész megvizsgálni ennek lehetőségeit". 

Ezen az eseményekben gazdag napon, március 11-én mindkét ország, Franciaország 
és Anglia kormánya is nyilatkozatot jelentett meg, amelyben jelezte szándékát, 
hogy segít Finnországon, amennyiben ezt kérjük. Tekintettel mindarra, ami a 
háború folytatásával járt volna, a finn küldöttség március 12-én késő éjjel 
aláírta a békeszerződést. 

A feltételek roppant súlyosak voltak. Viipuri egész közigazgatási területe, vele 
együtt Viipuri, Sortavala és Kákisalmi városa a Szovjetunió birtokába jutott, 
ugyanígy a Finn-öböl szigetei, valamint Hanko és környéke, a legutóbbi terület 
harminc évre szóló bérleti szerződés alapján. Északon Finnország elveszítette a 
Kalastaja-szigetcsoport egy részét, továbbá jókora területeket Sallából és 
Kuusamóból. Követelmény volt még: Finnország kötelezze magát, hogy a lehetőség 


szerint egy év leforgása alatt vasútvonalat épít Kemijárvitól a Sallánál húzódó 
új határig. Azt, hogy Petsamo területét visszaadták talán annak kellett 
köszönnünk, hogy az ottani nikkelbányák a britek használatában voltak. 

Az átengedett terület nagysága elérte a 40.000 km2-t, a lakosok száma pedig 129- 
a volt az ország népességének. Ez azt jelentette, hogy kb 500.000 embernek 
kellett elhagynia szülőföldjét és ősei sok nemzedéke által feltört és művelt 
földet. E terület részesedése az ország gazdasági életéből, mezőgazdaságából, 
erdőgazdaságából és iparából kb. 119-os volt. 

Finnország stratégiai helyzete megsemmisítő csapást szenvedett el. Elveszítettük 
mindazokat a földszorosokat, amelyek lehetőségeket nyújtottak számunkra, hogy 
elzárjuk a kapukat az országba betolakodók előtt. Az új határ az országot 
nyitottá tette a támadások számára, Hanko területe ugyanakkor úgy hatott, mint 
az ország szívére és legfontosabb összeköttetési vonalaira fogott pisztoly. A 
békeszerződés megfosztott bennünket a biztonságtól és a külpolitikai cselekvési 
szabadságtól. A vigasz a szerencsétlenségben az volt, hogy Kreml elállt a 
védelmi szövetség igényétől. 

A történelem arra vall, hogy az erősebbnek ritkán adatik meg az előrelátás és 
önmérséklet képessége. Ez a tulajdonság hiányzott a Szovjetunió vezetőiből is. 
Továbbra is azt a fölényességet és arányérzék hiányát tanúsították, amely 
Oroszország külpolitikájának minden időkben sajátja volt. ,En Russie guand on 
n"atteint pas le but, on le dépasse toujours".15 

15 Amikor az oroszok nem érik el céljukat, mindig megpróbálják felülmúlni azt. 
(A szerző jegyzete. ) 


A Téli Háborúnak és a nagyhatalmak háborújának megvannak a párhuzamai Európa 
korábbi történetében. Mint ahogy a II. Világháború nagy vonalakban a Napóleoni 
háborúk ismétlése volt, ugyanazok a tényezők hatottak most Finnország sorsának 
alakulására. Mint Napóleonnak. Hitlernek is az volt a törekvése, hogy 
semlegesítse Oroszországot a Nyugattal kezdődő küzdelme idejére. Ennek az lett 
az ára 1939-ben, ugyanúgy mint 1807-ben, hogy az orosz óriás cselekvési 
szabadságot kapott Finnország vonatkozásában. Németország érdekeivel nem 
számított ellentétesnek, hogy emiatt háború tört ki, hisz csak előnye származott 
abból, hogy megbízhatatlan szövetségesének jelentős erőket kellett lekötnie 
Finnország ellen. Ugyanilyen törekvést tanúsított Napóleon, aki Spanyolország 
meghódítását vette tervbe, miközben Oroszország az 1808-1809-es években háborúba 
keveredett Svéd-Finnországgal. Ezenkívül a finn háború arra kényszerítette a 
Szovjetuniót, hogy felhagyjon aktivitásával a Balkánon. Mint Napóleon, Hitler is 
fontosnak tekintette, hogy Európának ebben a nyugtalan szögletében megmaradjon a 
béke, kiváltképp mert a román olaj a német hadigépezet számára elkerülhetetlenül 
szükséges volt. 

Mint említettem, a Téli Háború a nyugati hatalmak érdekeinek is megfelelt, 
amelyek most Skandináviában összeütközésbe kerültek Németország érdekeivel. Ez 
versenyfutáshoz vezetett, amelyben a gyorsabb és erősebb győzött. Franciaország 
és Anglia szövetsége a katonai felkészültség tekintetében jócskán elmaradt 
Németországétól, és e szövetségből hiányzott az egységes politikai és katonai 
vezetés. A hazánkat ért támadás óta a harmadik hónapban jártunk, amikor a 
nyugati hatalmak 1940. február 5-én elvben elhatározták, hogy Finnországnak 
katonai segítséget nyújtanak, ugyanakkor ez a kezdeményezés olyan formában 
történt, amely a segélyezési tervet Svédország és Norvégia átvonulási 
hozzájárulásától tette függővé. Sikorski tábornoknak az a terve, hogy 
flottatüntetést hajtson végre Petsamo ellen, megvalósítása esetén kétségtelenül 
növelte volna Finnország esélyeit, hogy kompromisszumra jusson a Szovjetunióval. 
Ugyanezt a hatást érhettük volna el azzal is, ha nagyobb számú repülőgépet 
küldtek volna segítségünkre, személyzettel együtt - ez gyors és viszonylag 
könnyen hasznosítható eszköznek bizonyult volna. Ám Franciaország és Anglia 
légierejének viszonylagos gyengesége megakadályozta az elképzelés 
megvalósítását. 

Franciaországban és Angliában - de különösen Franciaországban - a közvélemény e 
két ország kormányát arra ösztönözte, hogy aktívan tevékenykedjék Finnország 
javára. Ugyanakkor megállapíthatjuk, hogy Stockholm és Oslo kormánya nem 
tulajdonított említésre méltó jelentőséget annak a népi mozgalomnak, amelyet a 
Szovjetunió támadása keltett életre. 1939. december 13-án Svédország új 
kormányának hivatalba lépésekor Hansson kormányfő kijelentette, hogy 
politikájának célja ,a bizalom és tisztelet megteremtése a svéd nép 


függetlensége és semlegességi óhaja iránt". A következő napon a Skandináv- 
országok Genfben tartózkodtak a szavazástól, amikor a Szovjetuniónak a 
Népszövetségből történő kizárása került megvitatásra. Passzív magatartásuk azzal 
járt, hogy tovább fokozta hazánk elszigetelődését és gyengítette politikai 
lehetőségeinket. 

A céltudatos külpolitika első és legfontosabb előfeltétele az erős honvédelem. 
Svédország ugyan az 1925. évi védelmi rendszerével csökkentette katonai 
felkészültségét, de az általános helyzet 1930-tól kezdődő feszültségei a védelmi 
felkészülés növelését idézte elő, az eredmény az 1936-ban megszületett védelmi 
rendszer lett. Ez a honvédelem jelentős megerősítését jelentette és egyúttal a 
nagyobb lehetőségek megteremtését az aktív külpolitika gyakorlására. A II. 
Világháború kitörésekor Svédország olyan védelmi rendszerrel rendelkezett, 
amelyre - összehasonlítva hiányosan felszerelt hadseregünkkel, amellyel 
Finnországnak hadat kellett viselnie - azt lehet mondani, hogy hatékonynak 
számított. Gyenge pontja volt a kiképzés, de ezt a hiányosságot pótolta a svédek 
jó fizikai erőnléte, az első osztályú hadifelszerelés és a magas színvonalú 
ipar. Ezen kívül a kiképzés javulóban volt, mivel a hadköteles erőknek kb. a 
felét és a népfölkelők különböző csapategységeit 1939 őszétől kezdve hosszabb- 
rövidebb időre pótkiképzésre hívták be. A Téli Háború kitörésekor mozgósították 
a hadsereg egy részét, és ekkor 100 000 embert, a II. hadtestet, a Tornio-folyó 
nyugati oldalára telepítették. 

A moszkvai tárgyalások idején, 1939 őszén Svédország kormánya nem tekintette 
országa érdekének, hogy a kívánt hatékony segítségben részesítse Finnországot. 
Talán az oroszok követeléseit nem tartotta veszélyesnek Svédország érdekeire 
nézve. A háború kitörésekor és különösen Kuusinen kormányának Moszkva részéről 
történt elismerése, valamint az azzal megkötött barátsági és segélynyújtási 
szerződés megkötése után azonban világossá vált, hogy a Szovjetunió nem kívánt 
kevesebbet, mint az egész Finnország meghódítását. A bolsevizált Finnország 
Svédországra nézve oly nagy veszélyt jelentett volna, hogy az ember nem 
szabadulhatott a gondolattól: Svédország saját érdekének kellene tekintse, hogy 
minden eszközzel ellenálljon a Szovjetunió terveinek. 

Kezében az aduval, ami egyenlő volt az Észak-Svédországban összpontosított 
jelentős erőkkel, a svéd kormány talán tudott volna olyan hangot megütni, 
amelyből Moszkva érthetett volna. Ugyanakkor a másik diktátor - biztos lévén 
Svédország passzivitásában - indítékot kapott tervéhez: Norvégia megtámadásához. 
A Téli Háború idején a svéd kormány egyszer s mindenkorra tudtunkra adta, hogy 
Svédország Németország magatartása miatt nem adhat nekünk fegyveres segítséget. 
Ez az állítása volt a veleje a kormányközi tárgyalásainknak. Ezt a megokolást 
ismertette Franciaország stockholmi követével, Maugras miniszterrel is. A követ 
kormányát úgy tájékoztatta, hogy ,Németország közölte a svéd kormánnyal, a 
Finnországnak nyújtott nyílt segítség casus belli-t jelentene"." 16 

16 Die Geheimakten des französischen Generalstabes (269. old.) Berlin 1941. (A 
szerző jegyzete.) 


A történtek után akkor lehetségesnek tűnt, hogy a Kreml inspirálta Németországot 
a Svédország elleni nyomásra. 

A későbbiekben ugyanakkor kiderült, hogy a svédek által előadott megokolás 
csupán bizonytalan feltételezéseken és homályos célzásokon nyugvó kibúvó volt. 
Helytállóságuk kivizsgálásával a svédek nem is törődtek. Hansson kormányfő az 
1940. január 17-én megtartott parlamenti beszédében maga is elismerte, hogy 
Németország Svédországot ,se nem figyelmeztette, se nem fenyegette". Ha 
Németország valaha is ,közvetlenül és hivatalosan" - úgy, ahogy ő 1940. február 
27-én közölte Tannerrel - Svédországot háborúval fenyegette volna, amennyiben 
Svédország beavatkozik Finnország viszályába, úgy ezt a passzivitásukat indokoló 
fő érvet valószínűleg nem hagyták volna említés nélkül abban az 
okiratgyűjteményben 17, amelyet éppen a svéd kormány háború alatti politikájának 
ismertetése és megokolása céljából jelentettek meg. 

17 Handlingar rörande Sveriges politik under andra várldkriget. Förspelet till 
det tyska angreppet Danmark och Norge den 9 april 1940. Stockholm 1947 (A szerző 
jegyzete ) 


Erről a svéd , Fehér könyv" nem is tud semmit, ellenkezőleg, olyan bizonyítékokat 
ismertet, amelyek szerint Németország részéről ilyen démarchet (-eljárás, lépés) 
nem intéztek a svédekhez. Egyebek közt kiderült, hogy Svédország berlini követe, 


Richert miniszter különböző alkalmakkor olyan nyilatkozatokról jelentett, 
amelyek egyrészt arra vallanak, hogy Svédország beavatkozása a Szovjetunió és 
Finnország viszályába nem okozott volna ellenintézkedéseket Németország 
részéről, másrészt arra, hogy Németország nem próbálkozott ,fékezően" hatni a 
svéd kormány finnországi segítségnyújtására. Richert miniszter saját értékelését 
Németország álláspontjáról a február 19-én küldött levelében a következőképpen 
fogalmazta meg: 

rNem hiszem, hogy Svédország aktív, hivatalos beavatkozása Finnország javára 
Németország részéről ellenintézkedéseket kellene előidézzen, amelyek bennünket a 
nagyhatalmak háborújába sodornának. Amennyire értettem, csupán francia vagy 
angol csapategységek tartózkodása svéd vagy finn területen késztetné 
Németországot arra, hogy komolyan mérlegelje közbelépését Svédországban 
(Finnországban) ." 

Azokat az információkat Németország fenyegetéséről, amelyeket Franciaország 
követe kapott Stockholmban, a német külügyminisztérium említett kiadványa 
hamisnak bélyegzi - ilyen fenyegetéseket Németország nem tett. Göring birodalmi 
marsall ugyanezt velem nyomatékosan közölte. 

Németország másféle magatartását különben nehéz is lenne megérteni. Valójában 
Németország érdekeinek megfelelt az, hogy a finn front szovjet csapatokat köt 
le, ugyanakkor Németországra nézve aligha származott volna haszon Finnország 
bolsevizálásából, különösen, mivel ez azt jelentette volna, hogy az oroszok 
elérik a Tornio-folyó völgyét, amely mindössze 140 kilométerre fekszik a 
Németország számára olyan fontos érclelőhelyektől. Aligha hihető, hogy a 
Harmadik Birodalom békésen szemlélte volna Észak egyensúlyának ilyen mérvű 
megbontását a Szovjetunió javára. 

Az a beszámoló, amely a svéd kormány intézkedéseiről és állásfoglalásairól adott 
számot a Szovjetunió és Finnország háborúja idején, s amelyet 1940. április 1-én 
a parlament felsőházában Hansson kormányfő, az alsóházban pedig Günther 
külügyminiszter tartott meg, a következő figyelemreméltó magyarázatot 
tartalmazta: 

rA Téli Háború utolsó napjaiban, ugyanúgy, mint alkalomadtán korábban is, 
Svédország kísérleteket tett arra - egyetértésben a finn kormánnyal, hogy 
diplomáciai úton segítse Finnországot a lehetőség szerint legjobb békefeltételek 
megszerzésében. Nyomatékkal közöltük Moszkvával: ha a Szovjetunió oly mértékben 
fokozná követeléseit, hogy a finn kormány a megoldást nem tudná elfogadni, ez 
azzal a veszéllyel járna, hogy a svéd közvélemény és a nyugati hatalmak miatt 
ennek hatása megmutatkozna Svédország állásfoglalásában." 


Hálásan elismerjük, hogy hasznosak voltak Svédországnak a viszály befejezése 
érdekében tett erőfeszítései, bár az a három közvetítő ajánlat nem képviselte 
Finnország valós érdekeit. Az a körülmény ugyanis, hogy Hansson kormányfő 
február 16-án jónak látta nyilatkozatának közlését, éppen akkor, amikor Moszkva 
méltányosabb követeléseket nyújtott át nekünk, előnytelen hatást keltett. 
Továbbá az sem hatott kedvezően, hogy a tárgyalások alapjának számító végleges 
békefeltételek nem voltak azonosak azokkal, amelyeket Stockholmon keresztül 
juttattak el hozzánk - azaz a Kemijárvi-Salla vasútvonal építése és a lappföldi 
területi engedményekre vonatkozó többletigény, amelyet a Skandinávia ellen 
irányuló fenyegetésként lehetett értelmezni - nem vont maga után semmiféle 
intézkedéseket Svédország részéről. Éppen ott, ahol a svéd önkéntes csapat védte 
Észak érdekeit, a svéd diplomácia csődöt mondott. 

Nem győzők elégszer sajnálkozni amiatt, hogy a svéd kormány csupán a 
béketárgyalások során hangsúlyozta a veszélyt, amely szerint ,a hatás 
megmutatkozna Svédország állásfoglalásában", amennyiben nem születne olyan 
döntés, amelyet Finnország el tud fogadni. A megfelelő időben és megfelelő módon 
előterjesztett azonos nyilatkozat ránk igen jelentős hatást tett volna, például 
ha ez a szovjet kormány előtt még a háború kitörése előtt hangzik el. Annak, 
hogy a svéd kormány ezek szerint ilyen későn, azaz februárban, ,a Téli Háború 
utolsó napjaiban" nyújtotta át figyelmeztetését, szándéka feltehetően az volt, 
hogy segítsen bennünket a kedvezőbb feltételek elnyerésében. 

Svédország politikája Finnország és a Szovjetunió viszálya tekintetében 
ellentmondásos volt. Egyrészt a svéd kormány mind a háború előtt, mind annak 
folyamán passzív magatartásával bátorítóan hatott a támadóra, másrészt 
Svédország támogatott bennünket önkéntesek küldésével, valamint jelentős 
mennyiségű hadianyaggal. Ezen belül nagyszerű humanitárius segélytevékenységet 


fejtett ki. A tényeken nyugvó politika az idők folyamán kifizetődőbb lett volna, 
és nagy áldozatoktól kímélte volna meg Svédországot - 

Hansson kormányfő egy 1940 nyarán megtartott beszédében 18 azzal védelmezte 
Svédország politikáját, hogy ezt a politikát ,a világháború körülményei között 
eleve azok az irányvonalak határozták meg, amelyekre már évtizedeken át 
támaszkodtunk" . 

18 Handlingar rörande Sveriges politik under andra vörldskriget. 
Transiteringsfrágan juni-december 1940 (180. old.) Stockholm 1947. (A szerző 
jegyzete. ) 


Mindazok után, ami 1939 óta történt, bizonyára világossá válik, mennyire 
gondolkodóba ejtő dolog az előzetesen nyilvánosságra hozott állásfoglalás, amely 
megfosztja az ország vezetését a cselekvési szabadságtól és ismerteti az 
ellenféllel szándékát. A haditudományok területén ezt az eljárást Nagy Frigyes 
óta ,Vorausdisponieren"-nek nevezték, és azonos módon végzetes a diplomáciában 
is. 

Az említett, 1940 nyarán megtartott beszédében Hansson kormányfő még 

kifejtette: ,Óvakodtunk a dolgok olyan alakításától, amely a kis államokat 
némely nagyhatalmi csoportosulás játékfigurájává teheti." A semlegesség azonban 
napjainkban nem olyan varázsszó, amely megakadályozhatja a nagyhatalmakat abban, 
hogy kihasználják a maguk érdekében a kis államok gyengeségét. Gyengesége miatt, 
amely egyenlő volt nyíltan meghirdetett passzivitásával, Svédország is 
játékfigura lett abban a nagyhatalmi játékban, amelyben közvetlen áldozattá 
váltak legközelebbi szomszédai. 

Az, hogy Svédország szomszédaival szemben megkímélte magát attól, hogy 
belekeveredjen a világháborúba, a viszonylag biztonságos fekvésén és "céltudatos 
fegyverkezésén kívül annak is köszönhető volt, hogy mi szembeszálltunk a 
Szovjetunió terjeszkedési törekvéseivel. Ha a Szovjetuniónak sikerült volna 
elérnie célját: meghódítania és bolsevizálnia Finnországot, Németország és a 
Szovjetunió háborújának kiindulópontja is megváltozott volna. Ha az orosz 
csapatok megjelentek volna az Ahvenanmaa-szigetén és a Tornio-folyó völgyében - 
veszélyeztetve az érclelőhelyeket -, miközben a németek megszállták Norvégiát és 
Dániát, Svédország cselekvési szabadsága aránytalanul leszűkült volna, és ,az 
eleve meghatározott irányvonalak" fabatkát sem értek volna. 

A finn védelmi erők érdeme, hogy nem így történt. Váratlan szívós ellenállásuk 
miatt, amely teljesen összezavarta a támadó menetrendjét, a Szovjetunió a két 
hónapja tartó háború után elkerülhetetlennek tekintette, hogy lemondjon háborús 
céljáról, melyet a Terijoki-kormány létrehozásával hozott a világ tudomására. A 
szovjet kormánytól kétségtelenül meglehetős önmegtagadást kívánt annak a 
tekintélyvesztésnek a megemésztése, amit vazallus kormányának mellőzése és 
kompromisszumos megoldás keresése jelentett. Ebből egyértelműen következett 
Finnország függetlenségének és törvényes kormányának elismerése. A 
meghátrálásnak formai oldalára tért ki Molotov a Legfelsőbb Tanács 1940. március 
29-i ülésén tartott beszédében. Ebben - a március 30-i Izvesztyija szerint - 
egyebek közt elmondta: 

nFebruár elején javasoltuk a finneknek, hogy a háborút be kellene fejezni 
Mielőtt meghatároztuk volna álláspontunkat, a finn népi kormányhoz fordultunk, 
hogy kikérjük véleményét. Annak érdekében, hogy véget vessünk a vérontásnak és 
segítségére legyünk a finn népnek nehéz helyzetében, a népi kormány elhatározta, 
hogy támogatja kívánságunkat és egyetért, hogy javaslatot kell tenni a háború 
befejezésére . . A béke megkötésével kapcsolatban felmerült a kérdés a finn népi 
kormány feloszlatásáról, s ez meg is történt." 

Annak okai, hogy a Szovjetunió elhatározta: felhagy - legalábbis egyelőre - 
háborús célja megvalósításával, elsősorban katonai természetűek 

voltak. A gépesített vörös hadsereg ütőereje egyáltalán nem felelt meg a 
háborúban a belé vetett nagy reményeknek az ellen a kis létszámú és hiányosan 
felszerelt hadsereggel szemben, amelyet egy négymilliós nép állíthatott 
csatasorba. A villámháborús sikereknek híre sem volt, ezenkívül az erők 
összpontosítása a finn hadszíntérre túl nagy terhet jelentett az ország akkori 
erőtartalékaira, különösen a szállító kapacitásokra, és az üzemanyagellátásra. 
Tetejében egy sor politikai jellegű bonyodalom állt elő. A legfontosabb ezek 
között a nyugati hatalmak beavatkozásának veszélye volt, ami a Szovjetunió 
számára a kapcsolatok megszakításával járt volna Franciaországgal és Angliával. 
Az sem szolgálta a Kreml érdekét, hogy megkösse a kezét Északon, amikor éppen a 


Németországgal megkötött szövetséget új megpróbáltatások érték: Besszarábia 
bekebelezése és a Balti-országok bolsevizálása. 1940 januárja óta a Szovjetunió 
vezetői várták Németország támadását Nyugat-Európa ellen, ami szabad kezet 
biztosított volna számukra terjeszkedési politikájuk folytatásához. Ha a finn 
háború folytatódik, félő volt, hogy azok a kísérletek, amelyek mind Németország, 
mind a nyugati hatalmak ellen irányultak, tetejében gondos előkészítést és a 
megfelelő időpont kiválasztását igényelték - veszélybe kerültek és késedelmet 
szenvedtek volna, és új, beláthatatlan bonyodalmakat idéztek volna elő. 

A Finn háború folytán a Balti-országok bolsevizálása lényegében hat hónapot 
késett, Románia pedig időt nyert ahhoz, hogy fegyverzetét kiegészítse. 
Nemzetközi vonatkozásban ugyanakkor a Téli Háború következményei közül 
összehasonlíthatatlanul a legfontosabb a Szovjetunió haderői tekintélyének 
csökkenése volt, amit gyenge teljesítményei okoztak. Amennyiben ennek a 
hadipotenciálnak lebecsülése Németországnak ösztönzést adott arra, hogy a 
szovjet hatalmat megtámadja, úgy a Téli Háború közvetve olyan következményeket 
idézett elő, amelyeknek rendkívüli befolyása volt a világesemények alakulására. 
Magára Finnországra nézve a Téli Háború politikai eredménye elsősorban a drágán 
megszerzett függetlenség megőrzése volt. A halálos veszélyt sikerült elhárítani, 
a nemzet utolsó erőinek megfeszítésével. A veszélyek azonban ezzel nem szűntek 
meg véglegesen. 


Néhány finn szó magyar jelentése: 


járvi: tó 
joki: folyó 
koski: zuhatag 
lahti: öböl 
máki: hegy 


niemi: félsziget 
salmi: szoros 
Suu: száj 
pale: sápadt 


A könyv hátoldala 


1939. november 30-án a Szovjetunió megtámadja Finnországot. Az akkor négy 
milliós finn nép ellenáll a hatalmas túlerőnek és a három és fél hónapos 
háborúban, hősiességével ámulatba ejtve a világot, példát szolgáltat arról, mire 
képes egy kis nép, ha függetlenségét kell megvédenie. A finn katona gyenge 
fegyvereivel a kb. 1200 km hosszú fronton megállította és visszaverte az ágyúk 
ezreivel, tankok és repülőgépek százaival, óriási emberfölénnyel rohamozó 
ellenséget. Életre-halálra szóló harc folyt, amilyet Európa története keveset 
ismert. 

A PÜSKI kiadó a magyar olvasó régi igényét elégíti ki, amikor G. Mannerheim, a 
finn hadsereg akkori parancsnoka emlékirataiból különválasztotta és e kötetben 
Magyarországon közreadta a Téli Háborúról szóló részt, amely e küzdelem minden 
fontos harci és diplomáciai eseményét felelevenítő teljes és hiteles képet ad a 
történtekről. A Téli Háború századunk Európai történetének el nem hanyagolható 
fejezete, amelyet a finn nép és általában a történelem iránt érdeklődést 
tanúsító embernek meg kell ismernie. 


